
Capitolul 1 


Felicity Vale — Norton era caracterizată de către prietenii săi ca 
fiind o femeie extrem de drăguță, amabilă, inteligentă, generoasă 
și cu foarte mult succes la bărbaţi. 

Dacă la cei douăzeci și cinci de ani ai ei era încă necăsătorită, 
era desigur o simplă întâmplare. 

Bine făcută, cu păr blond și ochi albaștri, de o expresivitate 
deloc comună, Felicity avea o fineţe și o fragilitate aparte, care-i 
incita, întotdeauna pe bărbaţii care o întâlneau. 

Tânăra, însă, se comporta cu foarte multă naturalete cu 
ambele sexe, astfel că avea mulţi prieteni și o viață socială 
îndeajuns de bogată. 

Putea spune, astfel, că era mulțumită cu modul în care trăia și, 
cel puţin deocamdată, n-avea de gând să schimbe nimic, în acest 
sens. 

Zilele treceau cu repeziciune și n-avea timp să se gândească 

prea mult la viitor, deși realiză, surprinsă, că împlinise deja 
douăzeci și cinci de ani. 

Ducându-și viaţa la ţară, înconjurată de natura atât de 
îmbietoare, nu-i fusese deloc greu să uite de vârstă. 

Felicity își iubea locurile natale mai mult decât orice pe lume. 

Uneori colinda imprejurimile însoţită de tatăl ei sau de fratele 
ei geamăn, Blain, și atunci erau cele mai frumoase momente din 
viaţa sa. 

Felicity era în relaţii excelente cu părinţii săi, iar pe tatăl ei, 
colonelul Vale— Norton, care era un adevărat gentleman, îl adora 
de-a dreptul... 

Pentru mama sa, Elvira Norton, avea aceleași sentimente 
speciale, deși aceasta nu-și ascunsese niciodată slăbiciunea pe 
care o avea pentru fratele ei. 

Blain era căpitan în Garda Naţională și era atât de plin de 
farmec, încât Felicity îl iubea și pe el, din tot sufletul. 

Putea spune, astfel, că avea o viaţă perfectă, își spuse ea, în 
timp ce Anna, menajera lor de o sumedenie de ani, îi aduse micul 
dejun. 

De obicei, Anna intra în camera ei cu o tavă mare plină cu tot 
felul de bunătăţi la ora opt dimineaţa. 

În ziua aceea însă, pentru că dormise mai mult după 
petrecerea dată în seara precedentă, cu ocazia aniversării zilei ei 
de naștere, Anna îi aduse micul dejun la ora zece. 

În timpul mesei, Felicity sporăvăi tot timpul cu veselia 
obișnuită, despre toate cele întâmplate cu o seară înainte, mai 

ales că Anna cunoștea pe toată lumea care fusese invitată. 

— Dacă aș fi fost în locul tău, comentă Anna zâmbind, m-aș fi 
măritat până acum cu Zsa Zsa Gabor. 

Felicity râse din tot sufletul, pentru că gusturile lor în materie 
de bărbaţi erau extrem de diferite. 

Totuși, Anna era cea mai bună prietenă a ei și i se confesa fără 
nicio rezervă, ştiind că niciodată, nimic din ceea ce-i spunea nu 
va ajunge dincolo de pereţii acelei camere. 

Relaţia lor era departe de a fi aceea dintre o simplă servitoare 
și Stăpâna sa, și Felicity era foarte fericită că lucrurile stăteau 
astfel. 

— De ce n-ai invitat-o și pe domnișoara Staffordly? întrebă 
Anna. Din câte ştiu, Blain îi face curte. 

— Da, şi ea are o mare simpatie pentru el, însă nu m-am gândit 
s-o invit. Va fi prezentă, desigur, la aniversarea zilei de naștere a 
lui Blain. 

Îmbrăcată întotdeauna după ultima modă, Nora Staffordly 
avea o mulțime de admiratori, iar Blain era unul dintre ei, deși 
Nora era cu câţiva ani mai mare și avea un caracter complet 
diferit. 

Felicity se temea foarte mult că fratele ei s-ar putea căsători cu 
această femeie, atât de deosebită de el și care mai era și 
căsătorită, deja. 

Astfel, la petrecerea ei de aseară, Felicity avu prima discuţie în 
contradictoriu cu fratele său, din întreaga lor existență. 

— Ai înnebunit? îl întrebă Felicity. E o femeie căsătorită. Dacă 

soțul ei află că îi faci curte, ești un om pierdut, adăugă ea, după 
ce Blain îi reproșase că n-o invitase și pe Nora în acea seară. 

— Problema asta mă interesează doar pe mine, explodă Blain. 

— Eşti un idiot, îi replică Felicity. Ea n-are nimic de pierdut în 
toată afacerea asta, dar tu poţi pierde totul!.... 

Felicity o privi un moment pe Anna cum strângea hainele 
risipite prin încăpere, după care îi spuse cu tristeţe: 

— Nu știu de ce Blain e atât de atras de Nora Staffordly... Aș 
vrea atât de mult să cunoască o altă femeie, de care să se 
îndrăgostească. 

— Da, ar fi mult mai bine, răspunse femeia, și ieși din încăpere. 

Rămasă singură, Felicity continuă să se gândească la fratele ei 
și la modul lor atât de diferit de a privi viaţa. 

Ca și tatăl său, ea era o visătoare și o idealistă și era sigură că 
așa va rămâne mereu. 

Aceasta era și cauza pentru care nu era de acord cu aplecarea 
pe care o avea fratele ei spre băutură și spre femeile excentrice. 

Spre bucuria și surpriza ei, Blain nu-i purtase ranchiună și 
când se întâlniră din nou în acea după-amiază, o invită să facă o 
plimbare impreună cu tatăl lor, de care amândoi erau foarte 
mândri. 

Seara, Blain o duse la un spectacol, după care luară cina în 
Oraș. 

Ca de atâtea alte ori, Felicity observă cu mândrie capetele care 
se întorceau să-i admire, în momentul când intrară în 
restaurantul elegant pe care-l alesese Blain. 

Abia se așezară la masă, când o mână cu degete foarte subțiri 
şi unghii aranjate impecabil atinse cu blândete braţul lui Blain. 

— Bună, spuse Nora Staffordly. Cum ţi-a plăcut spectacolul? 
Am fost și eu și am stat cu câteva rânduri în spatele tău, comentă 
ea. 

Nora era, în acea seară, în compania a doi bărbaţi și a unei 
femei ceva mai în vârstă decât ea. 

Era foarte elegantă, iar ochii îi sclipeau la fel de tare precum 
colierul din pietre prețioase care-i împodobea gâtul. 

O femeie fatală, își spuse Felicity, conștientă de prețul 
frumuseții ei. 

Blain, galant ca de obicei, o prinse ușor de mână și, privind-o 
cu admiraţie, răspunse: 

— Ne-am distrat de minune. Tu? 

Ochii tinerei doamne se plimbară cu eleganță spre Felicity, 
care-i răspunse cu un zâmbet. 

— Noi continuăm să ne distrăm. Nu vreţi să ne tineti 
companie? întrebă Nora, după un moment de gândire. 

— Îmi pare rău, răspunse Blain. Seara asta i-o dedic lui Felicity. 
Poate altă dată. 

Comandară apoi vinul și Felicity se simţi datoare să-și arate 
recunoştinţa față de fratele ei pentru decizia pe care tocmai o 
luase. 

— Îmi dau seama că nu ti-a fost tocmai ușor să iei o astfel de 
hotărâre, spuse Felicity. E, într-adevăr, o femeie foarte frumoasă. 
Îți mulțumesc că n-ai acceptat să-i însoțim... Nu m-aș fi simtit 

prea în largul meu. 

— E o dansatoare foarte bună, mi-ar fi plăcut totuși să-mi 
petrec seara cu ea, dar rămâne pentru o altă ocazie. 

— Vrei să spui că e foarte bună și în alte privinţe? îl întrebă 
Felicity, privindu-l insinuant. 

Blain se înroși și-și lăsă ochii în jos: 

— Hai să nu intrăm în amănunte de acest fel, protestă el. 

— Ah, te-am tachinat, doar, răspunse Felicity râzând. Uneori 
ești ca un copil, dar nu știu dacă să te plesnesc, atunci, sau să te 
sărut. Bine, n-o să mai fiu indiscretă. 

Le sosi vinul şi, în timp ce-i turnă în pahar, Blain îi spuse pe 
un ton poznaș: 

— Eu nu sunt sigur că voi fi foarte discret în ceea ce te privește. 

— Nici nu-ţi cer asta, replică Felicity, apoi, după o pauză 
semnificativă, adăugă privindu-l insistent: 

— Am fost întotdeauna atât de mândră de tatăl nostru şi 
pentru că este un om deosebit de integru. 

— Şi eu nu sunt. Asta vrei să spui, nu-i așa? întrebă el ridicând 
paharul la buze. 

— Eşti mult prea tânăr, încă, pentru a putea spune că 
personalitatea ta e definitivată, răspunse ea și ridică paharul: 

— Pentru noi, murmură Felicity... Poate nu vom reuși 
niciodată, niciunul dintre noi, să fim atât de perfecţi cum sunt 
părinţii noștri, dar merită să încercăm. 

Tânăra îl privi pe sub gene, în timp ce ospătarul le aduse 
mâncarea. 

Păcat că era atât de dependent de băutură, se gândi ea... Dar 
îl iubea așa cum era... 


KK 


Două zile mai târziu, Blain plecă, spunând că vrea ca ultimele 
zile de vacanţă să le petreacă împreună cu un prieten din Londra. 

— Ai grijă de tine, îi spuse Felicity, sper să-ți găsești acolo o fată 
drăguță. 

Blain o sărută de rămas-bun și-i răspunse în stilul lui jovial: 

— Sunt prea tânăr pentru a mă căsători, dar îţi promit că voi fi 
cuminte. 

Elvira Vale-Norton era întotdeauna foarte stresată când fiul ei 
se întorcea la regiment, astfel că îl îmbrăţișă și de astă dată 
îndelung, sărutându-i obrajii de nenumărate ori, moment în care 
Felicity nu putu să nu se gândească la faptul că mama ei era 
răspunzătoare de modul haotic și iresponsabil în care se 
comporta Blain. 

Câteva zile mai târziu, Felicity o găsi pe mama ei în birou, cu 
o serie întreagă de chitanţe în mâini și cu o expresie foarte 
concentrată. 

— Mamă, îi spuse Felicity, apropiindu-se încet de ea. Te-ai 
gândit vreodată că nu e bine să te grăbești să plătești toate 
datoriile pe care le face Blain? Astfel, nu faci decât să-i încurajezi 

modul extravagant în care trăiește. E timpul să răspundă pentru 
faptele lui. Să accepte niște responsabilități. Nu se va putea lăsa 
tot timpul în seama ta, iar când se va căsători, ce va face? Va 
arunca totul pe umerii soției sale? 

Elvira continuă să analizeze chitantele și să pună cecurile în 
plicuri. Apoi se întoarse spre Felicity, zâmbindu-i ca de obicei, cu 
o căldură absolut fermecătoare: 

— Dar nu-l pot lăsa să ajungă la dezastru, iubito. Dacă nu-l ajut 
eu, cine să-l ajute? 

— Lasă-l să se descurce. 

— Eşti geloasă pe el, draga mea, hai să nu mai discutăm despre 
asta. 

— Geloasă? întrebă uimită Felicity. ÎI iubesc pe Blain la fel de 
mult ca tine, de aceea îţi spun toate aceste lucruri, pentru că îi 
faci rău, chiar dacă nu-ti dai seama. Nu pot să tac, când văd cum 
îi distrugi șansa de a deveni un bărbat puternic și stăpân pe el. 

Felicity se îndreptă gânditoare spre fereastră, după care 
continuă, uitându-se în zare: 

— Mă tem pentru viitorul lui. Mă tem de ceea ce pot face din 
el femei ca Nora Staffordly și nu vrea să mă asculte de loc. În 
fond, de ce ar face-o, de vreme ce te are pe tine, care-i plătești 
toate extravaganţele? 

Elvira se apropie de fereastră și-și cuprinse fiica după umeri: 

— Draga mea, spuse ea. Te-ai gândit vreodată că și eu mă tem 
pentru el? Mi-am dat seama de nebunia mea prea târziu, dar dacă 
nu-l ajut să-și plătească datoriile, ar putea fi încarcerat. Din 

păcate, iubește foarte mult luxul. Femeile care-l atrag sunt mult 
prea neserioase pentru a se căsători cu el și asta-i foarte bine, pe 
de o parte, pentru că astfel, se întoarce mereu acasă. N-aș suporta 
să nu-l văd prea mult timp. 

— Nu vrei să se căsătorească, nu-i aşa? o întrebă Felicity, 
exasperată. ÎL vrei mereu cu tine... Băieţelul mamei, care nu se 
face mare niciodată!... 

— Felicity, ești isterică, draga mea. 

— Mulţumesc, răspunse scurt tânăra fată, în timp ce mama ei 
se îndreptă spre ieșire. 

Rămasă singură, Felicity se întoarse din nou spre priveliștea 
care se desfășura înaintea ei de la fereastra biroului. 

N-avea niciun rost să mai încerce să-și convingă mama că 
greșeşte. Blain era sufletul ei. 

În fond, își spuse ea, sunt o proastă să-mi fac atât de multe 
probleme în privința lor. Nu trebuie să ma mai implic în aceste 
lucruri, reflectă ea și ieși din casă. 

Seara, Blain o căută la telefon. 

Vocea îi suna straniu și Felicity se îngrijoră imediat: 

— Trebuie să te văd urgent, îi spuse el. Când crezi că poţi veni 
la Londra? 

— Mâine dimineaţă, dacă e absolut necesar. 

— Am intrat în niște belele. Nu spune nimănui că vii să te 
întâlneşti cu mine. 

— Bine, ne întâlnim în locul obișnuit. Ne vedem la unu și 
jumătate. Nu mă lăsa să te aştept. Eşti la regiment, deja? 

— Da, am avut liber doar până aseară. 

— Bine, voi fi acolo. 

Felicity puse telefonul în furcă, în timp ce un fior rece îi trecu 
pe șira spinării. Ce se întâmplase atât de rău? 

În mod sigur, nu erau probleme cu banii, de vreme ce mama 
sa era atât de atentă întotdeauna să-i achite datoriile la timp. 

Mai devreme sau mai târziu, tot s-ar fi întâmplat ceva neplăcut 
sau chiar grav, cu stilul de viaţă pe care-l ducea el. 

A doua zi dimineaţă, Felicity plecă așadar la Londra și-și parcă 
mașina în locul în care o făcea întotdeauna când se întâlnea cu 
fratele ei și intră în restaurantul alăturat, după ritualul obișnuit. 

Blain era deja în hol, îmbrăcat în uniforma militară, care cădea 
extrem de bine pe corpul lui înalt și bine clădit. Era, de altfel, 
ținta privirilor tuturor femeilor. 

— Mulţumesc că ai venit. Am știut că mă pot baza pe tine, 
spuse Blain. 

— Se pare că e ceva foarte serios, îi răspunse Felicity, iar Blain 
o prinse de umeri, conducând-o în salonul restaurantului, la una 
dintre mesele de lângă fereastră, unde ospătarul era gata să le 
preia comanda. 

— Am fost nebun de-a binelea, spuse Blain după ce ospătarul 
se îndepărtă pentru a le aduce cele cerute. 

— Ce s-a întâmplat? 

— Am fost cu Nora la Paris și bărbatul ei, care e plecat tot 
timpul cu fel de fel de afaceri, era cazat la același hotel. A venit 
camerista, care o cunoștea pe Nora și ne-a spus. Ne-am făcut 

imediat bagajele și ne-am întors, dar el a aflat, totuși. Mi-a 
telefonat Nora aseară şi mi-a spus. Ea crezuse că soțul ei era în 
Italia, nu ne aşteptam să-l întâlnim la Paris. 

Felicity, care aproape se înecase cu o bucată de carne când 
auzise toate acestea, exclamă: 

— Blain! Eşti nebun!... Ce se va întâmpla acum? 

— Soţul Norei vrea să divorţeze. 

— Cred şi eu... 

— Voi pleca în străinătate, la un curs, până când se vor linişti 
lucrurile. 

— Ce se va întâmpla cu părinţii noștri, te-ai gândit? Tata tine 
foarte mult ca numele nostru să fie nepătat. Mama va fi distrusă 
că nu te va vedea atât de mult timp. 

— Pe mama o liniștesc, eu, răspunse Blain. Cu tata, mă tem că 
voi avea probleme. 

Felicity puse pe masă cutitul și furculita... Nu mai avea niciun 
chef să mănânce. 

Pentru prima dată în viaţa ei simţea că nu mai vroia să 
se-ntoarcă în Norton Towers. lubise întotdeauna foarte mult 
locul în care se născuse și nu-și închipuise că va fi vreodată în 
viaţa ei un moment în care să dorească să fie departe de el. 

Ochii i se umplură de lacrimi și Blain observă imediat. 

— De ce ai făcut asta? îl întrebă ea. 

— Când o femeie ţi se dăruiește ușor, niciun bărbat nu-i poate 
întoarce spatele, răspunse el... Înţelegi ce vreau să spun? 

— Da, dar văd că tu n-ai înţeles niciodată de ce ţi-am spus 

mereu să-ţi schimbi stilul de viaţă. Asta e partea tragică a 
problemei. Deşi suntem gemeni, suntem extrem de diferiţi. Avem 
cu totul alte noţiuni despre valoare. Dar te iubesc atât de mult și 
o voi face întotdeauna, încât nu pot să mă supăr pe tine. 

— Vrei să spui că vei fi mereu de partea mea? întrebă Blain 
zâmbind cu bucurie. 

— Da, de asta sunt pe lume surorile... 


Capitolul 2 


De câteva zile Felicity nu mai avea nicio veste de la Blain. 

Viaţa ei intră din nou în rutina de dinainte și zilele se scurgeau 
la fel de plăcut, cu toate că-i era dor de fratele său și se gândea 
de foarte multe ori la el. 

Reflectând la modul lui de viață, Felicity ajunsese la concluzia 
că era doar rezultatul unei societăți permisive, de care ea fusese 
ferită, trăind în atmosfera calmă a satului în care se născuse. 

Despre problemele pe care el le avusese cu Nora, Felicity se 
hotărî să nu discute cu nimeni, nici măcar cu admirabila Anna, 
căreia până atunci îi dezvăluise toate secretele ei. 

— Te-a căutat David Colston la telefon de trei ori, aseară, în 
timp ce erai plecată cu prietenii tăi, spuse Anna, intrând cu micul 
dejun. 

Felicity începu să curețe ouăle încet și o vreme nu spuse 
Nimic. 

David Colston era unul dintre puţinii băieţi din cercurile ei, 
pentru care avea o afecţiune specială. Nu era un tip prea arătos, 
dar se îmbrăca foarte elegant, astfel că era destul de surprinzător 
că, la cei douăzeci și opt de ani ai lui, era încă necăsătorit. 

Obișnuiau să iasă adeseori împreună, înainte de problemele 
cu Blair, dar în ultimele zile Felicity îl evitase, pentru a se întâlni 
mai mult cu prietenele. 

— Nu a lăsat niciun mesaj? 

— A spus că va trece pe-aici astăzi, după-prânz, dar, dacă vrei, 
îi voi spune că nu ești acasă. 

— Nu, nu e nevoie, răspunse Felicity, înfigând lingurita în 
gălbenușul zemos. 

Astfel, imediat după prânz, David Colston își făcu apariţia, 
îmbrăcat într-un costum de golf care îi punea în evidenţă silueta 
subţire: 

— Felicity, iubito, scânci el intrând în sufragerie, unde tânăra 
îl aştepta de câteva minute bune. Mi-a fost îngrozitor de dor de 
tine!... Trebuie să te măriţi cu mine, draga mea... 

— Dar cum așa? întrebă Felicity privindu-l ca și cum și-ar fi ieşit 
din minţi. 

— Nu e numic nefiresc în ideea care mi-a venit, răspunse 
bărbatul. Eşti frumoasă, inteligentă, caldă și veselă. Ai toate 
calităţile pe care le poate dori un bărbat de la soţia lui, iar eu, în 
plus, te iubesc ca un nebun. 

Încă în șoc după aceste declaraţii atât de neașteptate, Felicity 
spuse primele cuvinte care-i veniră în minte: 

— Dar eu n-o iubesc pe mama ta... 

— Dar ce are ea de-a face cu această problemă? Nu te vei 
căsători cu ea, ci cu mine, replică el, trecându-și mâinile cu 
nervozitate prin păr, așa cum observase Felicity că făcea când juca 
golf și pierdea. 

— Ba da, dacă mă voi căsători cu tine... 

— Vrei să spui că nu vrei să te căsătoreşti cu mine? 

Felicity dădu din umeri, cu regret. 

— Îmi place foarte mult să fiu cu tine, spuse ea într-un târziu, 
dar căsătoria e ultimul lucru din lume la care m-aș putea gândi 
acum. 

— Nu i-am mai cerut asta niciunei fete, înainte, preciză el. 

— Da, sunt sigură de asta. 

— Şi eşti la fel de sigură că faci bine dacă mă refuzi? 

— Da, răspunse ea, întrebându-se dacă nu fusese totuși prea 
dură. 

David nu era un bărbat fără calităţi, dar ăsta nu era un motiv 
să accepte să se mărite cu el. 

După această discuţie, David nu mai acceptase să rămână la 
ceai, dar îi spuse că mai avea, totuși, speranțe că ea se va 
răzgândi. 

Într-una din serile următoare, Blain se întoarse pe neașteptate 
acasă. Părinţii lor ieșiseră să cineze cu niște prieteni și, când 
coborî în sufragerie pentru a lua și ea masa, îl găsi pe Blain acolo. 

Imediat ce-l văzu, Felicity știu că se întâmplase ceva rău. 

Într-o mână avea o sticlă cu băutură, iar în cealaltă, pe care o 

ținea sprijinită de masă, avea un plic. 

— Am primit asta, după ce m-am întors din manevre, 
azi-dimineaţă. Trebuie să mă prezint la prima înfăţişare a 
divorțului familiei Staffordly. Am fost citat ca persoană implicată 
în motivele distrugerii uniunii. 

— Va trebui să vorbeşti cu tata, răspunse Felicity deși, mai 
întâi, dorise să-i spună că își meritase pedeapsa. 

— Da, bineînţeles, n-am de ales, răspunse Blain și destupă din 
nou sticla, după care dădu pe gât o bună parte din alcoolul 
rămas. 

După cină, Blain expuse toată situaţia părinţilor lui, care 
tocmai se întorseseră acasă, după o seară veselă la restaurant. 

Poate tocmai de aceea, colonelul răspunse cu destulă 
indulgență: 

— Sper ca situaţia asta să te maturizeze în sfârșit, spuse el, 
împăturind la loc scrisoarea pe care i-o dăduse Blain. 

— Îmi pare rău, domnule, spuse Blain, mă tem că acest 
incident în care e târât acum numele meu, mă va împiedica să am 
cariera politică pe care o visai pentru mine. 

— Da, păcat că nu te-ai gândit la asta mai înainte, răspunse 
colonelul și se îndreptă spre telefon. Trebuie să vorbesc cu 
Callow, adăugă el. 

După ce colonelul părăsi încăperea, Elvira, care nu spusese 
nimic până atunci, se apropie de fiul ei și-l îmbrățișă protector. 

— Bietul meu băiat, spuse ea, îmi pare atât de rău pentru tine, 
dar nu-ţi face griji, o să ieşim noi din asta. Important e că te-ai 

întors acasă, iubitule. Mi-a fost atât de dor de tine. 

Felicity își înălță ochii spre cer și ieși din sufragerie, lăsându-i 
singuri. 

În seara următoare, la cină fu invitat şi Edward Callow, 
avocatul familiei, un bărbat înalt și în vârstă, pe care părea că 
nu-l mai impresionează nimic. 

După-masă, acesta le spuse pe un ton complet neutru: 

— Voi vorbi cu avocatul familiei Staftordly, să vedem dacă 
procesul va putea avea loc cu ușile închise. Nu pot însă să vă 
promit că numele lui Blain nu va fi pronunţat în toată această 
afacere. 

— În această situație, spuse colonelul, turnându-și mai mult 
vin decât făcea de obicei, îl voi contacta pe Curtis Moreau și-l voi 
ruga pe el să preia cazul. 

— Mă tem că Moreau nu e interesat de astfel de cazuri... 
Totuși, e foarte posibil să-l puteţi convinge, având în vedere 
faptul că e un vechi... ăăă... hmm... 

Bărbatul tuși semnificativ, în sensul că nu poate să spună mai 
multe, după care continuă, totuși: 

— După câte am auzit, se întâlnește de mai mulţi ani... ăăă... 
în particular, cu doamna Staffordly... 

— Nici nu mă mir, spuse Felicity, cu ironie. 

După câteva tentative nereuşite de a vorbi cu Moreau la 
telefon, colonelul îi trimise o invitaţie de a-și petrece weekendul 
la Norton Towers. 

Avocatul primi cu bucurie invitația, Norton Towers fiind un 

loc excelent pentru a te putea relaxa după o săptămână de 
muncă. 

Vinul bun, țigările scumpe, decorul sofisticat, totul te îmbia 
aici la cele mai diverse discuţii, în modul cel mai natural cu 
putinţă. 

Curtis Moreau sosi, astfel, vineri noaptea, iar Felicity îl 
întâmpină pentru a-i spune bun sosit. 

Deși avea doar vreo treizeci de ani, Curtis Moreau era unul 
dintre cei mai străluciți avocaţi din barou. 

Cu toate că își dădea seama că nu era cinstit din partea ei să 
simtă acest lucru, Felicity era extrem de nemulțumită de faptul că 
faimosul avocat acceptase invitaţia colonelului. În felul acesta, 
sfârșitul ei de săptămână era complet compromis. 

Ura să nu-și poată face programul după cum dorea ea. Chiar 
se întreba, din această cauză, dacă nu era mai bine să nu se 
căsătorească niciodată. 

— Nu sunt într-o dispoziţie propice pentru a primi vizitatori, 
Anna, îi spuse ea servitoarei care veni să vadă dacă era necesar 
s-o ajute să se imbrace pentru a-l întâmpina pe faimosul avocat. 
Vroiam să stau în camera mea și să ascult muzică, în seara asta, 
adăugă ea. 

Anna îi prinse părul blond în vârful capului și-i răspunse cu o 
grimasă de nemulțumire. 

— Nu-mi amintesc să fi fost, vreodată atât de puţin dornică să 
cunoşti un bărbat. De data asta, e chiar ciudat comportamentul 
tău. 

— Ciudat? 

— Da, pentru că toată lumea știe câte fete se zbat să intre în 
gratiile lui, răspunse Anna și aruncă o ultimă privire de ansamblu 
asupra fetei. Eşti numai bună de măritat, exclamă ea, mulțumită. 

— Dar cine ţi-a spus că sunt interesată să mă mărit? 

— Dacă nu ești, atunci ar trebui să te gândești de acum încolo 
la asta. E timpul, comentă Anna și părăsi camera. 


KKK 


Fiind obligată să îndeplinească serviciile de gazdă până la 
sosirea lui Blain, Felicity coborî în sufragerie pentru cină mai 
repede decât de obicei. 

De cum începu să coboare scările, însă, dădu cu ochii de un 
bărbat înalt, îmbrăcat complet în alb, care aștepta în picioare, în 
hol. 

Când o auzi, tânărul se întoarse zâmbind, privind-o cu o 
curiozitate nedisimulată. 

Felicity își încetini coborârea scărilor, prinzându-se ușor de 
balustradă, în timp ce îl analiză, la rândul ei, plină de interes. 

Curtis Moreau cunoscuse multe femei frumoase până atunci, 
dar niciuna dintre ele nu avea această expresie atât de senină. 

Pentru că fata păru că îşi pierduse cu totul glasul la vederea 
lui, avocatul o întrebă cu un surâs plin de căldură: 

— Domnișoara Felicity Vale-Norton? 

Tânăra încuviință dând ușor din cap și Curtis Moreau 
continuă cu o voce profundă, extrem de atractivă: 

— Eu sunt Curtis Moreau. Tatăl dumneavoastră v-a informat, 
probabil, că am fost invitat aici pentru weekend, spuse el, 
întinzându-i mâna. Nu cred că ne-am mai întâlnit înainte. 

Felicity îi întinse mâna la rândul ei și încercă să surâdă cât mai 
amabil cu putinţă. 

— Într-adevăr, răspunse ea, nu ne-am mai întâlnit. Sper să vă 
simtiti bine la noi. 

— Presimt că mă voi simți extraordinar de bine, replică 
avocatul, continuând să zâmbească, dar Felicity avu un sentiment 
foarte straniu, simţindu-i degetele reci și rigide. 

În timpul cinei însă, privirile ei fură atrase tot timpul de faţa 
bronzată, cu trăsături puternic conturate, ale musafirului lor. 

Simţind cât de tare îi bătea inima-n piept privindu-l, Felicity se 
înfurie pe ea însăși că prezenţa avocatului o emoţiona atât de 
mult. 

De ce era așa de tulburată? se întrebă ea. Niciun alt bărbat, 
niciodată, nu-i provocase asemenea sentimente. 

Își dădea seama acum de ce avea atât de mult succes în barou. 
Era un bărbat absolut irezistibil, care ar fi atras interesul oricărei 
femei, indiferent de vârstă. 

În același timp, se simţea cât de colo că te puteai bizui pe el. 

De asemenea, avea un dar înnăscut de a vorbi extrem de 
interesant despre orice subiect. Nu domina niciodată 

conversaţia, dar prezenţa sa domina întreaga cameră. 

Felicity observă imediat că tatăl ei era la fel de atras de 
personalitatea avocatului și privirea lui, tristă și pierdută după ce 
primise vestea despre problemele lui Blain, se animă dintr-o 
dată. 

Elvira era, totuși, cea mai fericită dintre ei, deschizându-și 
inima cum își deschide o floare petalele în faţa soarelui. 

După cină, Felicity și mama sa se retraseră, lăsându-i pe cei 
doi bărbaţi să-și bea vinul și să-și fumeze țigările, liniștiți. 

— Curtis Moreau e un bărbat absolut fermecător, declară 
Elvira, când se văzu singură cu fiica sa. Cred că doar din cauza 
faptului că e atât de ocupat e încă necăsătorit. 

Felicity ascultă toate acestea plictisită. 

— Bărbaţii n-au probabil niciun pic de filon romantic în corpul 
lor, răspunse ea. 

— Ah, te-a plictisit pentru că nu ţi-a acordat atenţia pe care 
mi-a acordat-o mie, spuse Elvira, pe un ton mai placid. Eu, 
dimpotrivă, cred că acest bărbat e capabil de o mare pasiune, 
doar că și-a disciplinat foarte atent caracterul. Merge întotdeauna 
doar atât de departe cât consideră el. 

Felicity începu să se plimbe prin cameră, agitată: 

— Nu înţeleg de ce Blain a trebuit să intre în toate aceste 
probleme, spuse ea, pe un ton plângăreţ. 

Elvira își puse capul cu tristeţe pe una dintre pernele de pe 
canapeaua pe care se așezase. Anii fuseseră buni cu ea și femeia 
avea aceeași siluetă zveltă ca fiica sa. 

— Blain e doar o ființă umană și ca cei mai mulţi dintre bărbaţi, 
e egoist, replică Elvira. Vei descoperi într-o bună zi cât de 
egocentrici sunt bărbaţii. 

— Prefer să nu mă gândesc la asta în această seară, așa că merg 
la culcare, spuse Felicity și ieși din cameră. 

După ce se vâri în pat, însă, Felicity fu urmărită multă vreme 
de imaginea lui Curtis Moreau și de modul în care o privise când 
se întâlniseră. 


KKK 


A doua zi dimineaţă, Felicity se trezi foarte devreme, pentru a 
ieşi să-l călărească pe Sandy, înainte de micul dejun. 

Când îi fu însă adus calul preferat, Felicity avu surpriza să-l 
vadă apărând și pe Curtis Moreau, pe unul din caii tatălui ei: 

— Bună dimineaţa, domnişoară Vale-Norton. Îmi permiteti să 
vă însoțesc? 

— Bineînţeles, răspunse Felicity și simţi cum inima îi saltă de 
bucurie. 

Avocatul se dovedi a fi un excelent călăreț și Felicity, îl privi cu 
coada ochiului, plină de admiraţie. 

— Obișnuiţi să călăriți adeseori? întrebă Felicity dar își dădu 
imediat seama cât de prostească era întrebarea ei, având în 
vedere că musafirul lor era, în general, un om extrem de ocupat. 

— Nu atât de des cum aș vrea, răspunse el, laconic. 

După un timp se întoarseră și bărbatul o ajută să coboare. 

— Mulţumesc pentru cea mai frumoasă plimbare călare din 
viaţa mea, spuse el cu gentileţe și Felicity simţi cum se înroșeşte 
până în vârful urechilor. 

Tânăra îi mulţumi la rândul ei pentru companie, după care 
adăugă: 

— Nu știu dacă această plimbare v-a făcut să vă fie la fel de 
foame ca mie, dar propun să mergem să mâncăm. 

— Mi-ar face plăcere, desigur, răspunse avocatul surâzând, 
ajutând-o să coboare de pe cal. 

— Atunci, o să ne luăm micul dejun acum și ne vom schimba 
hainele după aceea, replică Felicity. 

Anna le aduse, așadar, ouă fierte și pâine prăjită, iar cafeaua 
le-o servi pe terasă. 

— În mod obișnuit îti petreci în felul acesta dimineața, sau a 
fost o excepţie? întrebă Curtis Moreau.Vreau să spun... ai un 
logodnic? 

— Nu, răspunse Felicity cu simplitate. Nu am și mă simt bine 
așa. Îmi place locul în care trăiesc. 

— Cu siguranță, e un loc minunat. Am putea să vedem astăzi 
mai multe, împreună, în împrejurimi? 

Felicity se gândi o clipă, după care exclamă plină de 
entuziasm: 

— Bineînţeles. V-ar face plăcere să ieșim chiar acum? 

— De ce nu? 

Părinţii lui Felicity coborâră pentru micul dejun exact când cei 
doi traversau holul. 

Colonelul era îmbrăcat în costum de călărie. 

— Văd că aţi preferat să călăriţi astăzi fără mine, spuse el cu 
ochii sclipind de bună dispoziţie. 

Elvira îi salută şi ea cu o expresie foarte veselă, după care îi 
întrebă la fel de zâmbitoare: 

— Aţi luat micul dejun? 

— Da, şi acum mergem să facem o mică plimbare, pentru a-i 
arăta domnului avocat câte ceva din frumuseţile acestor locuri. 
Mai întâi, însă, îi voi arăta casa, spuse Felicity cu mândrie și 
părinţii ei zâmbiră la fel de mulţumiţi. 

După ce îl îndrumă spre niște scări interioare din capătul 
holului, Felicity îl invită pe tânărul avocat într-unul din turnurile 
casei, de unde se vedea toată panorama împrejurimilor. 

Acesta ascultă cu atenţie tot ce-i povesti Felicity despre istoria 
familiei sale și despre legătura acesteia cu Cromwell și cu alte 
mari nume ale istoriei lor. 

— Sper că nu vă plictisesc prea mult, spuse Felicity în 
momentul în care intrară în sala tablourilor, unde erau expuse o 
serie întreagă de portrete ale strămoșilor celor din familia 
Vale-Norton. 

— Dimpotrivă, răspunse avocatul. Îmi face o plăcere imensă. 

Când ajunseră în faţa unui tablou în care erau reprezentaţi cei 
doi frați gemeni la vârsta de patru ani, Curtis se opri și privi cu 
atenţie cele două figuri angelice, cu plete aurii la fel de mari, 

revărsate peste umeri. 

— Blain urăște tabloul ăsta, comentă Felicity. Spune că arată ca 
O fată. 

— Ceea ce și explică îndârjirea lui de a arăta că nu e, replică 
avocatul, continuând să privească tabloul cu atenţie. Vorbește-mi, 
te rog, mai mult despre Blain. 

— Ah, e într-adevăr, o persoană foarte deosebită. E un sportiv 
desăvârşit. Înoată ca un peşte, e un călăreț de înaltă clasă, joacă 
excelent rugbi și își repară singur mașina, surâse Felicity. V-am 
spus destule, sau trebuie să mai continuu? întrebă Felicity 
râzând. 

— Mi-ai spus destul pentru a-mi da seama că e un bărbat în 
toată puterea cuvântului, murmură Curtis, devenind dintr-o dată 
foarte serios. 

— Veţi lua acest caz, nu-i așa? întrebă Felicity după un moment 
de ezitare. Vedeţi — tata ar vrea ca Blain să urmeze o carieră 
politică, de aceea a considerat că dumneavoastră îl puteţi apăra 
de neplăcerile care l-ar împiedica să meargă pe acest drum. 

— Ca să fiu foarte sincer, aș fi bucuros dacă fratele tău ar 
renunţa la acest gând. Nu cred că ar fi un politician bun. Și ca să 
fiu și mai sincer, eu, personal n-aș vrea să fiu reprezentat în 
Parlament de fiul unei mame atât de indulgente. 

Felicity se albi, dar răspunse și ea la fel de sincer: 

— Da, aveţi dreptate. 

— Face parte din meseria mea să-mi dau seama de 
posibilităţile clienţilor mei, iar fratele tău e foarte ușor de citit. Va 

trebui să stau de vorbă cu el foarte serios înainte de a pleca de 
aici. Pare să creadă că doar el suferă în această situaţie. 

— Vreti să spuneţi că îl veţi ajuta? 

— Cum o reprezint pe doamna Staftordly în acest proces, sunt 
obligat, răspunse el. 


Capitolul 3 


Blain sosi imediat după prânz și se închise pentru tot restul 
după-amiezii împreună cu tatăl său și cu avocatul Moreau, în 
bibliotecă. 

Astfel, când David Colston o sună s-o întrebe dacă e de acord 
să meargă împreună la un spectacol şi pe urmă la cină, Felicity 
acceptă. 

Cum Colston locuia la două mile de casa ei, se oferi să vină 
s-o ia cu mașina. 

Nu vorbiră însă mai nimic până când ajunseră în oraș și 
tânărul trase într-o parcare. 

— Ţi-a fost dor de mine? întrebă el. 

— Bineînţeles, răspunse Felicity. 

— Cât de mult? 

— Foarte mult, având în vedere faptul că nici Blain n-a fost 
acasă. 

— Te-ai răzgândit cu privire la cererea în căsătorie pe care 
ti-am făcut-o? 

— Nu. Dar chiar trebuie să vorbim despre aceste lucruri în 
seara asta? Vreau să mă distrez! spuse Felicity și își așeză capul pe 
umărul lui, 

David nu spuse nimic, dar o privi ca și cum ar fi vrut să-i spună 
că înțelege asta, astfel că Felicity își spuse că auzise probabil și el 
povestea dintre Blain și Norma Staffordly. 

Filmul pe care-l văzură fu extrem de distractiv, cu unul dintre 
actorii pe care-i prefera Felicity. 

Totuși, David nu se mai amuză așa cum făcea altădată. 

Restaurantul pe care-l aleseseră era deja plin când ajunseră ei, 
fiind sâmbătă seara, dar David ceru să li se pună o masă pe terasă, 
astfel că cinară afară. 

La cafea, David o prinse pe Felicity de mână și o privi adânc în 
ochi. 

— Felicity, trebuie să te căsătorești cu mine. Nu-mi imaginez 
viața fără tine, oricât de mult aș încerca. Nu mă mai pot concentra 
asupra niciunui lucru. Mă gândesc doar la tine. Nimic nu mai are 
importanță pentru mine, în afară de tine. Te iubesc. Spune-mi că 
te căsătorești cu mine, insistă el. Nu ne putem logodi? 

— Te rog, David, nu mai continua, replică Felicity și se ridică 
în picioare. Aș vrea să plecăm. 

David o conduse la mașină și când ajunseră în parcare, se 
întoarse spre ea: 

— Felicity... Îmi pare rău că te-am supărat, aș vrea să rămâi cu 

mine mai mult în seara asta. Ești atât de dulce... Te doresc atât 
de mult... 

Felicity nu vroia să-l rănească, însă nu se putu abtine să nu-i 
spună ce gândea: 

— Atunci, băieţelul din tine vrea cu tot dinadinsul ceea ce nu 
poate avea. 

— Nu te juca, Felicity... Sunt foarte serios în propunerea mea, 
spuse el cu fermitate, analizând-o cât se putea de atent. 

— Şi eu sunt la fel de serioasă în refuzul meu. Putem pleca? 

Când David opri la Norton Towers, Felicity îi întinse mâna. 

— Mulţumesc pentru seara asta atât de plăcută, spuse ea. 

David îi privi câteva momente mâna întinsă, după care o 
ignoră. 

Felicity murmură un noapte bună rece și cobori. 

David porni imediat, fără a se mai uita în urmă. 

Privind luminile farurilor îndepărtându-se, fata simți nevoia 
de aer, pentru a putea respira în voie. Se duse de aceea în 
grădină, unde se aşeză pe una dintre băncuţele de pe aleea cu 
trandafiri. 

Păcat că seara se sfârșise astfel, își spuse ea, regretând de 
asemenea că prietenia frumoasă dintre ea și David se încheiase în 
acest mod. 

Refuzase până atunci şi alte cereri în căsătorie, dar niciodată 
nu mai fusese atât de afectată de reacţia celor care-i ceruseră 
mâna. Asta poate pentru că David avea un mod foarte apropiat de 
al lui Blain de a se supăra când întâmpina un refuz din partea 

cuiva. 

Încă nu era sigură că nu greşise refuzându-l și își spuse, în 
același timp, că era probabil foarte greu să găsească un soţ care 
nu avea și o mamă. 

Totuși, continuă ea să reflecteze, poate nu erau toate atât de 
nesuferite ca mama lui David. 

Felicity oftă. 

Peste câteva momente auzi niște pași pe alee, iar când 
întoarse capul zări mai întâi o ţigară aprinsă și, imediat după asta, 
pe bărbatul din spatele ei. 

— Ia te uită, spuse Curtis Moreau, apropiindu-se. Ţi-ai dat 
întâlnire la lumina lunii? întrebă el zâmbind. 

— Nu, doar că băiatul cu care am ieşit în seara asta m-a 
indispus și am simţit nevoia să mă relaxez puţin la aer. 

— Păcat că escorta ta a plecat atât de devreme, a pierdut cea 
mai frumoasă parte a serii, spuse el, așezându-se în capătul 
celălalt al băncii. 

— Depinde din ce unghi priveşti lucrurile. 

— Asta e adevărat, răspunse Curtis, întinzându-și picioarele 
pentru a sta mai comod. Dar ce se întâmplă cu acest bărbat? E 
orb? E tâmpit? 

— Dacă nu eraţi musafirul nostru acum, răspunse Felicity cu 
răceală, aș fi știut cum să vă răspund la acest amestec al 
dumneavoastră în lucruri care nu vă privesc. Așa, pot doar să vă 
reamintesc faptul că sunt liberă și îmi place această ipostază. Sunt 
propria mea stăpână. 

— Ah, da? răspunse el cu o uşoară ironie în glas. Doar că e cam 
rece, acolo, pe piedestal, nu-i așa? Şi prea multă singurătate... E 
adevărat? 

Brusc, bărbatul o prinse de braţ... 

— Eşti foarte rece. Ți-e frig, prostuțo. Vrei cu tot dinadinsul să 
contractezi o răceală? Hai să intrăm înăuntru, spuse el, după care 
aruncă ţigara şi o călcă, apăsat, cu călcâiul. 

— Când am fost în armată, am făcut o mulţime de gărzi... Știu 
ce înseamnă să-ţi fie frig noaptea, afară... Tu probabil erai pe 
vremea aia un ţânc. 

— Am douăzeci și cinci de ani, răspunse ofuscată Felicity. 

— Abia dacă arăţi de optsprezece, spuse mirat avocatul. 

— Asta pentru că n-am experiența dumneavoastră, îi replică 
Felicity. 

— Da, și nici vârsta mea... Eu am treizeci și unu de ani. 

Felicity şi-l imagină în uniforma gărzilor regale, cele albastre, 
cu dungi galbene. 

Câte fete îmbrăţișase în acea perioadă, noaptea, la lumina 
lunii? 

Felicity simţi o durere în piept la acest gând. 

— Şi ce s-a întâmplat? V-au dat afară? 

— După tonul tău simt că tare ai mai vrea ca acesta să fie 
răspunsul, replică amuzat avocatul și Felicity se simţi puţin, 
ruşinată. 

În fond, ce-i păsa ei? se gândi imediat Felicity. Tatăl ei îl 
invitase în casa lor nu ea, așa că nu avea de ce să se răzvrătească 

astfel că o judecase. N-avea decât. 

— M-am retras... Tatăl a fost acuzat de unul dintre angajații 
firmei lui că a falsificat niște acte și avocatul care l-a apărat a 
pierdut procesul, astfel că tata urma să fie pedepsit. Din cauza 
șocului, a făcut însă, un atac de cord și a murit. N-a avut șansa să 
afle niciodată cum au stat, de fapt, lucrurile. De asta am ales să 
mă fac avocat... Am terminat studiile cu patru ani în urmă. 

Se apropiară de intrarea în casă și Felicity ar fi vrut să-i spună 
cât de rău îi părea de cele întâmplate cu tatăl lui, dar avocatul 
nu-i dădu nicio şansă în acest sens. 

— Noapte bună, domnişoară Vale-Norton. Nu mai sta noaptea 
afară atât de sumar îmbrăcată. Bea ceva cald înainte de a merge 
la culcare. De preferat lapte cald cu puţin whisky... Somn ușor. 


Kk 


A doua zi dimineață, Felicity îl însoți pe Blain la o scurtă 
plimbare călare, iar după-prânz se hotărâră să joace împreună 
tenis. 

Jucau deja de o oră și ceva, când Felicity, încercând să paseze, 
alunecă și căzu într-un genunchi. 

Speriat Blain aruncă racheta și veni imediat lângă ea. 

— Dumnezeule, sper că nu te-ai rănit. 

— Voi supraviețui, răspunse Felicity, încercând să nu urle din 

cauza durerii pe care o simţea la gleznă și în genunchi. 

În momentul următor, Curtis Moreau care stătuse până atunci 
de vorbă cu părinţii ei în curte, fu și el lângă ea, prinzându-i cu 
grjă piciorul și cercetându-i rănile. 

— Sunt bine, murmură Felicity. 

— Te duc înăuntru, spuse el, privindu-i cu atenţie obrajii 
palizi. 

Înainte ca Blain să apuce să facă vreun gest, avocatul o prinse 
pe Felicity în braţe și se îndreptă cu ea spre casă. 

— Felicity şi-a scrântit piciorul, îi spuse el Elvirei care veni în 
fugă de pe terasă pentru a vedea ce s-a întâmplat. Are nevoie să 
se odihnească, puţin. 

— Sunt bine, spuse și fata, încercând să zâmbească. Niciun os 
rupt... 

Colonelul deschise și el ușa de la sufragerie, dar când văzu că 
musafirul lor se implicase deja în problemele apărute zâmbi 
mulțumit, ca și cum ar fi vrut să spună că, astfel, era sigur că 
situaţia e sub control. 

Numai Anna nu era niciunde și Felicity se gândi cu bucurie că 
nu se ivise și ea prin preajmă, pentru că , spre deosebire de 
ceilalţi, ar fi fost plină de ironie la adresa ei, având în vedere 
discuţia pe care o avuseseră înaintea sosirii lui Curtis Moreau. 

Cât despre ea însăși... 

Se simţea atât de bine în brațele lui puternice, încât ar fi vrut 
să rămână așa pentru totdeauna. 

În momentul în care o așeză pe patul din camera ei, Felicity 

se simţi dintr-o dată fără pic de forță, bolnavă și deprimată. 

Tot ce-și dori însă, fu ca el să plece și s-o lase singură. 

Ceea ce Curtis și făcu. 

După câteva minute însă, se întoarse cu o tavă cu o ceașcă de 
ceai fierbinte 

La vederea lui, Felicity își ridică perna și se înălță în capul 
oaselor. 

Curtis Moreau așeză tava pe masă și-i cercetă cu multă atenţie 
piciorul. 

— Te simţi mai bine? întrebă el. 

— Da, vă mulţumesc pentru ajutor. Acum Simt că mi-am 
revenit. 

— Te vei simţi și mai bine după ce vei bea o ceașcă de ceai cald, 
răspunse el și-i dădu ceașca, după care se așeză pe marginea 
patului și o privi zâmbind cu blândețe. 

— Ai jucat cu atâta ură, încât am avut impresia că ţi-ai închipuit 
că mingea aceea sunt eu, râse el, amuzat. E adevărat? 

Felicity aproape scăpă ceaiul din mână, văzând cât de bine îi 
ghicise sentimentele. 

Apoi îi zâmbi și, pentru că nu era ea cea care să se ascundă 
după degete, îi spuse simplu: 

— Da. 

— Am avut, deci, dreptate. Oricum, apreciez întotdeauna 
sinceritatea, spuse el, după care îi examină încă o dată piciorul. 
Te mai doare? continuă el. 

— Foarte puţin. 

— Ai vreun bandaj pe-aici? întrebă Curtis Moreau, uitându-se 
prin încăpere. 

— În baie, răspunse Felicity. 

Curtis traversă camera, intră în baie și se întoarse într-un timp 
record, înarmat cu un sul de tifon, o sticlă cu dezinfectant și un 
sul de bandă adezivă. 

— Trebuie să dezinfectez înainte rana, comentă el. O să te 
usture puţin, dar n-avem ce face. Trebuie să suporti. 

Gesturile lui fură extraordinar de atente și de dibace în timp 
ce îi îngriji rana și Felicity se gândi că era pentru prima dată când 
întâlnea un bărbat de o asemenea calitate, care îi stârnea 
deopotrivă și mintea și fantezia. 

Pentru o clipă, i se făcuse frică, dar nu de ceea ce simţea în 
picior, ci de ceea ce simţea pentru el... Frică de... dragostea pe 
care i-o inspira el. 

După cum i se ridicase pulsul, Felicity știu imediat că acest 
bărbat, pe care-l cunoștea doar de două zile pusese stăpânire pe 
inima și pe corpul ei ca și cum ar fi făcut, deja, dragoste 
împreună. 

ÎL iubea. Oricât ar fi părut de incredibil. 

Fiorul pe care-l simţea în tot corpul când o atingea era același 
descris de toţi poeţii îndrăgostiți. I se întâmplase și ei asta. 

Cataclismul care o atinsese pe ea nu pusese însă stăpânire și 
pe el, se gândi ea, pentru că privirile lui erau absolut 
profesionale, ca ale unui medic, în momentul în care îi aplică 
adezivul. 

— Sper că totul va fi în regulă, acum, spuse el. 

— Da, e minunat, răspunse Felicity și bărbatul se duse din nou 
în baie, pentru a pune la loc lucrurile pe care le folosise pentru 
a-i bandaja piciorul. 

În timp ce-l privi străbătând încăperea, Felicity simţi că 
întreaga ei viaţă se schimbase. 

Înainte ca avocatul să se fi întors din baie, Anna deschise 
îngrijorată ușa și o întrebă grăbită: 

— Ce s-a întâmplat? 

— Domnișoara Vale-Norton a căzut în timp ce juca tenis și s-a 
lovit la picior, răspunse Curtis Moreau în locul ei, ieșind din baie. 
Acum, trebuie să se odihnească puţin. 

— Înţeleg, răspunse Anna, uitându-se lung la obrajii înroșiţi ai 
fetei și pe urmă spre tava de pe masă. Vreţi puţin ceai proaspăt? 

— Eu mă voi retrage acum, spuse avocatul. 

Felicity nu-și mai amintea să mai fi petrecut așa de mult timp 
în pat, în toată viaţa ei. 

După ce se odihni până aproape de cină, Felicity făcu o baie 
se îmbrăcă într-o rochie albă care îi punea în evidenţă silueta 
zveltă şi cobori pentru cină. 

Abia ajunse în capătul scărilor și-l văzu pe Curtis Moreau 
urcând spre ea: 

— Te simţi mai bine? întrebă el. 

— Da, mulţumesc încă o dată pentru ajutor. 

Coborâră împreună în hol, unde îi aștepta părinţii ei, 
împreună cu Blain. 

În timpul cinei, Felicity se uită într-una spre avocat, ca atrasă 
de un magnet. 

Ceea ce era mai interesant, era faptul că și mama ei îl privea 
fără încetare, cu o strălucire în ochi pe care Felicity nu i-o mai 
văzuse niciodată până atunci. 

Aproape cochetează cu el, se gândi Felicity amuzată. 

După un timp, văzând că tânărul avocat era prea prins în 
discuţii cu părinţii ei pentru a o mai lua în seamă, Felicity părăsi 
dezamăgită sufrageria, spunându-i mamei sale că trebuie să-l 
sune pe un prieten despre care aflase că se îmbolnăvise. 

Ieși astfel pe terasă, unde, după ce trase adânc aer în piept, se 
simţi mai bine. 

Viaţa ei era la Norton Towers. 

Era complet fericită aici, unde îl avea pe Blain. De ce trebuia 
să-și altereze această fericire cu alte planuri? 

Era sigură, acum, că își pierduse capul după Curtis Moreau 
doar pentru că o îngrijise cu atâta devotament. 

Nu putea fi nimic serios, mai ales că acum știa că ar fi ajutat 
astfel, pe oricine altcineva în locul ei. 

Stând cufundată în gândurile sale, Felicity nu observă, până 
târziu, mirosul fin de tutun care împânzi aerul în vecinătatea ei. 

În următoarea secundă, Curtis Moreau se apropie de ea și-i 
spuse zâmbind: 

— La noapte mă întorc la Londra, domnişoară Vale-Norton. Aș 
vrea să-ţi mulțumesc pentru faptul că ai făcut ca această vizită a 
mea aici să fie memorabilă. M-am simţit foarte bine în prezența 

ta. 

— Plecaţi atât de curând? întrebă ea cu inima bătând să-i sară 
din piept, de surpriză şi de părere de rău. 

— Da, trebuie, spuse el și-i cuprinse mâna într-a lui. Mă veţi 
conduce la mașină când voi pleca? 

Felicity încuviinţă şi-l urmă. 

— Aveţi o casă foarte frumoasă. Eu locuiesc într-un apartament 
de bloc. 

— Nu aveţi familie? îl întrebă ea, uimită. 

— Am o mamă care locuiește la Paris. Am de asemenea un om 
bun la toate, care vine în fiecare zi să-mi facă menajul și 
cumpărăturile. Îl cheamă Henri. 

— Sunteţi francez? 

— Tatăl meu era francez. 

Mama e englezoaică, dar locuieşte la Paris, de când a murit 
tata. 

Când ajunseră lângă mașină, Curtis Moreau îi întinse din nou 
mâna şi o întrebă pe un ton de conversaţie: 

— Vei accepta să cinezi într-o seară cu mine? 

Felicity ezită o clipă, dar pe urmă se gândi că n-avea niciun 
motiv să-l refuze și spuse cu un zâmbet scurt: 

— Da, cu plăcere. 

— Atunci, putem planifica asta pentru marţi seară? 

Voi veni să te iau la ora șase seara, având în vedere faptul că 
fac o oră de la Londra până aici și că avem nevoie de o altă oră 
pentru a ne întoarce. 

Și, nu crezi că e timpul să-mi spui... Curt, Felicity? 

Aceasta încuviință zâmbind din nou și bărbatul adăugă: 

— Roag-o pe Anna să-ți schimbe pansamentul mâine, spuse el 
şi-i strânse din nou mâna. Ai grijă de tine. 


Capitolul 4 


În acea noapte, Felicity dormi extrem de agitată și se trezi 
obosită. În plus, senzaţia de teamă pe care o simţi în timpul 
visului se prelungi și în starea de trezie, când dădu cu ochii de 
Anna, care intră în cameră și se duse să tragă draperiile. 

— Ce dimineaţă frumoasă, spuse aceasta, uitându-se lung pe 
fereastră. 

Felicity își strânse mâinile la piept, peste pilotă. 

— Curtis Moreau mi-a cerut să cinez cu el martii seară, spuse 
brusc Felicity. 

— Şi ai acceptat? întrebă Anna punându-i în faţă tava cu micul 
dejun. 

— Bineînţeles. Eşti surprinsă? 

— Ai fi fost o proastă dacă nu erai de acord. 

Felicity își turnă cu grijă ceaiul în ceșcuţă. 

— Nu voi accepta însă nimic mai mult, spuse ea. 

— Ah, de ce nu mai sunt eu tânără? 

— Numai un bărbat foarte special m-ar putea face să-mi schimb 
viața, comentă Felicity. 

— Dar Curtis Moreau e foarte special, replică Anna. 

— E un bărbat ca toţi ceilalți. De ce au inventat oamenii 
căsătoria? întrebă Felicity cu un oftatt de disperare. Eu nu vreau 
să mă căsătoresc. Sunt fericită așa. De ce trebuie ca cineva să 
devină obiectul celuilalt? 

— De ca spui asta? Simti cumva că vrei o anume prăjitură, dar 
nu o poţi avea? întrebă Anna cu un surâs ironic și ieși din 
încăpere. 

Felicity aşteptă totuși ziua de marţi cu nerăbdare, dar în seara 
de luni simţi un fel de teamă în suflet. 

Inima începu să-i bată cu mai multă putere în piept și obrajii 
i se colorară. 

Deveni dintr-o dată foarte conștientă de cât de mult se 
gândise la Curt. 

Simţind că vrea să-și pună ordine în gânduri, Felicity se hotărî 
să facă o plimbare. 

Departe de casă, încercă să gândească rațional. 

Ce vroia de la viaţă, de fapt? 

Un soţ și copii? 

Nu vroia o căsătorie fără pasiune. 

Dar lângă Curt simţea pasiune. Era un lucru verificat. 

În plus, devenise din ce în ce mai sigură că era imposibil să-i 
reziste. 


46 SUSAN GAYLE 


Dacă acceptase să-l întâlnească era sigură că fusese o decizie 
care-i va schimba toată viaţa. 

Felicity continuă să se plimbe pe străzile înguste și pustii, dar 
în faţa ochilor îl avea doar pe Curt. 

De ce mi-a făcut asta? 

Răspunsul veni imediat. 

Fuseseră atrași unul de celălalt încă din primul moment. 
Acum era sigură de asta. 

Chiar dacă nu-l va mai vedea niciodată, el ar rămâne pentru 
totdeauna în inima ei. Nu ar mai putea fi niciodată liberă de el. 

Marţi îi păru o zi incredibil de lungă. 

Anna fu și ea la fel de emoţionată, iar seara alese pentru 
Felicity o rochie albastră, pe care ar fi ales-o cu siguranță pentru 
ea însăși dacă ar fi fost în locul stăpânei sale. 

Era un caftan decorat cu o broderie aurie, care se potrivea 
incredibil de bine cu ochii și cu părul tinerei. 

Anna îi strânse părul la spate cu o bentiță de aceeași culoare 
și, după ce o privi câteva momente, îi spuse: 

— După ce îţi vei pune colierul de perle cu trei șiraguri, cred 
că vei fi gata de plecare, spuse ea, căutând în caseta de bijuterii. 

În acest timp, Felicity îşi aplică un ruj roz-sidefat și își coloră 
puțin obrajii. 

Anna veni lângă ea și-i puse colierul în jurul gâtului. 

După câteva momente şi după ce o privi din nou cu atenţie, îi 
aşeză pe mână și o brățară din același set. 

— Sper că domnul Moreau nu te va lăsa să te întorci singură 

acasă, comentă Anna. 

— În niciun caz nu este un bărbat de acest gen, replică Felicity. 

Exact la ora șase, auziră o mașină oprindu-se în faţa casei. 

Anna o prinse imediat de umeri pe Felicity și-i deschise ușa, la 
fel de emoţionată ca și ea. 

Când ajunse însă pe scările de la ieșire, Felicity se opri câteva 
momente, surprinsă. 

Bărbatul care ieşi din mașină, așteptând-o politicos nu era 
Curt, ci un bărbat între două vârste. 

Henri se gândi ea. 

— A, ţi-am spus, cred, că azi-dimineaţă a sunat Henri, valetul 
domnului Moreau, să întrebe dacă mai poți merge la întâlnirea cu 
stăpânul lui... 

— Anna... nu mi-ai spus, altfel aș fi contramandat, dacă 
Ştiam... 

— Nu, nu puteai contramanda o astfel de întâlnire... Hai, nu 
te lăsa așteptată atât de mult... 

— Dar... 

Fără nicio altă vorbă, Anna o împinse uşor pe scări. 

— Bună ziua, ă votre service, madame, spuse Henri, pe un ton 
curtenitor. Domnul Curtis Moreau n-a putut să vină după 
dumneavoastră, de aceea m-a trimis pe mine să vă iau. Vă roagă 
să-l aşteptaţi în apartamentul lui, dacă va întârzia. 

Cuprinsă de un sentiment foarte straniu de panică, Felicity se 
așeză totuși pe bancheta din spate. 

Un moment după asta, vru să coboare și să-l trimită pe valet 

singur la Londra. Apoi se gândi cât de absurdă ar fi fost această 
reacţie și încercă să se relaxeze. 

O oră mai târziu ajunseră în centrul Londrei, unde Henri coti 
pe o străduță și opri într-o curte mare, pavată cu dale de granit. 

Inima lui Felicity începu să bată nebunește, în timp ce valetul 
o conduse printr-o ușă mare, în stil saxon, și o îndrumă spre 
primul etaj. 

Acolo, deschise o ușă capitonată și o invită într-un apartament 
elegant, în care erau deja aprinse câteva veioze de perete. 

— Nu veti aştepta foarte mult, spuse Henri, după care o invită 
să se așeze, în timp ce el îi pregăti un pahar cu sherry. Poate vreţi 
să ascultați puțină muzică? 

— Nu, mulţumesc, spuse ea, pe un ton destul de nervos. 

Abia după ce Henri ieși din cameră, Felicity începu să se mai 
relaxeze. 

Îşi bău încet licoarea din pahar, până când simţi că se 
încălzește şi gâtul îi era mai puţin rigid. 

Fiecare secundă însă îi păru o oră. 

Privi apoi cu atenţie prin cameră și, în timp ce analiza cu 
atenţie un tablou reprezentând o scenă de vânătoare, intră Curt. 

După ce închise încet ușa în urma lui, continuă s-o privească, 
oprindu-se câteva momente locului. 

Profilul ei fin și părul auriu căzut peste rochia albastră, îi 
aduse în ochi o strălucire specială, iar când Felicity întoarse 
capul, în loc de salut începu să recite cu o voce profundă și 
senzuală: 

— ,, O fată în albastru... 
Cum să o salut? 

Am așteptat de-o viaţă 
S-o întâlnesc... 

Ea se teme, cred, 

în timp ce mă apropii 

şi tremură tăcută, 

ca-n fața puștii-o ciută... 
Ochii ei adânci și azurii, 
precum iazu-n soarele verii, 
mă imploră acum 

să plec grăbit. 

Dar eu voi rămâne 

şi-i voi spune 

că am jurat 

să-i fiu iubit." 


Felicity îl ascultă cu încântare, zâmbind emoţionată. 

Era, cu siguranță, un bărbat desăvârșit. 

Un bărbat de un farmec devastator, care — acum știa — o 
considera și pe ea, la fel de atrăgătoare. 

— Intenţionez să te cunosc cât se poate de bine, spuse el, 
apropiindu-se. Ai ceva împotrivă? 

— De ce aș avea? 

— Perfect... Acum, să mergem... 

Seara fu extrem de reușită. Filmul pe care-l văzură impreună 


50 SUSAN GAYLE 


fusese unul de excepţie, iar mâncarea pe care o serviră la 
restaurant, de asemenea. 

Deși îi spusese Annei că avocatul era doar un bărbat ca ceilalți, 
acesta se dovedi, într-adevăr, a fi mult deosebit. Nu încercă s-o 
impresioneze prin nimic și nici nu o plictisi. 

La întoarcere, atmosfera dintre ei fu deosebit de relaxantă, 
astfel. 

Totuși, când ajunseră în dreptul portii casei lui Felicity, Curt 
refuză să intre la un ceai, deoarece mai avea ceva de lucru pentru 
a doua zi. 

— Atunci, nu-mi rămâne decât să-ţi mulțumesc pentru seara 
aceasta atât de specială. 

— Când aș putea să te văd din nou? Mâine e posibil? întrebă, 
Curt, foarte hotărât. 

— Nu, mâine nu,replică Felicity. 

— Atunci, sâmbătă? insistă el. 

— Da, sâmbătă da, răspunse Felicity simțind că nu putea 
rezista mai mult farmecului avocatului. 

Apoi, fără a-i mai da timp să răspundă, Felicity alergă în casă. 

Târziu, în patul ei, dându-și seama cât de mult se gândea la 
Curt și cât de tulburată se simţea amintindu-și vocea și gesturile 
lui, Felicity își spuse că ar fi fost mult mai fericită dacă nu l-ar fi 
întâlnit niciodată. 

Zilele petrecute înainte la Norton Towers, atât de pline de 
bucurie și de mulţumire, îi părură pierdute pentru totdeauna. 

A doua zi dimineaţă, când Anna intră în camera ei cu micul 

dejun, Felicity era trează. 

Nu avu însă niciun chef să vorbească despre seara precedentă, 
deși Anna ardea de nerăbdare să audă cum decursese totul. 

Umbrele adânci de sub ochii ei nu scăpară bătrânei sale 
prietene, care îi spuse imediat: 

— Arăţi foarte obosită. Eşti îngrijorată din cauza lui Blain? Nu 
mai fi. Ştii că întotdeauna cade în picioare... 

La ora unsprezece, Felicity primi un buchet mare de trandafiri 
roșii, cu o carte de vizită a lui Curt. 

Anna puse imediat florile într-o vază și le aşeză pe masa din 
dormitorul tinerei fete. 

Privindu-le, Felicity simţi cum sângele îi aleargă cu o viteză 
uimitoare prin vene. 

Următoarele două zile, câte mai erau până îl putea întâlni pe 
Curt din nou, îi păruseră incredibil de lungi. 

Felicity simţea instinctiv că celebrul avocat nu se implica fără 
sens în nicio relaţie și că poziţia sa în societate îl obliga să fie 
foarte selectiv cu femeile cu care se întâlnea. 

În această perioadă, Felicity simţi cel mai mult cât de rău îi 
părea că nu fusese niciodată destul de apropiată de mama ei 
pentru a-și face confidente. 

O avea însă pe buna Anna și se hotărî să vorbească de acum 
înainte mai multe cu ea, privitor la relaţia ei cu avocatul Curtis 
Moreau. 

Timpul trecu totuși, deși cu mare încetineală și ora la care 
Curt opri în faţa casei sale, sâmbătă, sosi în sfârșit. 

Felicity era încă în camera ei, împreună cu Anna, făcând 
ultimele pregătiri în vederea întâlnirii. 

— A venit! exclamă Anna, privind pe fereastă, la auzul 
motorului oprit în fața porții lor. 

Pentru acea seară, Anna alesese pentru Felicity o rochie de 
şifon roz, care-i lăsa umerii goi și care îi accentua albastrul 
ochilor. 

— Arăţi răvăşitor, îi spuse Anna, privind-o cu admiraţie și-i 
aşeză pe spate o jachetă de hermină albă. 

— De data asta a venit chiar el, spuse Felicity ridicându-și cu 
bucurie ochii spre cer. Ah, spuse ea emoţionată... Ce bărbat!... 

După asta, își luă în grabă poşeta de seară și coborî fericită 
scările. 

Curt o aștepta în mașină, îmbrăcat și el într-o ţinută de seară 
foarte elegantă. 

Când o văzu, coborî imediat din mașină și, cu un murmur de 
admiraţie, îi deschise galant portiera. 

— Ti-a fost dor de mine? întrebă el imediat ce se aşezară. 

— Eu aș vrea să te întreb același lucru, replică Felicity. 

— Şi eu ti-aş răspunde: da, Felicity, mi-a fost îngrozitor de dor 
de tine. 

Felicity se înroși. Curt spusese exact ceea ce dorise să audă de 
la el, astfel că inima îi bătu cu și mai multă putere ca înainte, în 
timp ce-și lăsă privirile în jos. 

— Sper că nu vei avea nimic împotrivă că astă-seară vom lua 
cina împreună cu un coleg de-al meu, Judge Greatman, pe care 

cred că-l cunoști deja foarte bine. 

— Ah, da, e un vechi prieten al familiei noastre, răspunse 
Felicity, bucuroasă. ÎL ştiu de când eram mică. 

La cină însă, Felicity fu așezată între Curt şi un scriitor foarte 
la modă, care, după ce băuse puţin vin, începu să-i șoptească la 
ureche tot felul de complimente: 

— Eşti cea mai specială fată pe care am întâlnit-o. Eşti tot atât 
de frumoasă pe cât de inteligentă, un lucru foarte rar întâlnit. 
Când aș putea să te văd din nou? 

— Domnișoara e deja logodită, răspunse Curt, în locul ei. 

— A fost o plăcere să te avem printre noi în seara aceasta, 
Felicity, spuse de pe scaunul din faţa ei, Judge. Transmite, te rog, 
salutările mele părinților tăi. 

Apoi, Judge se întoarse cu un zâmbet larg spre Curt și adăugă: 

— Sunt obișnuit să te văd însoţit de femei frumoase, dar în 
seara asta te-ai întrecut pe tine însuţi. Domnișoara aceasta e cea 
mai frumoasă și mai inteligentă persoană feminină pe care am 
văzut-o vreodată. Și unde mai pui că o cunosc de când era doar 
de-o șchioapă... Ai grijă de ea, te rog. 

La întoarcere, Curt fu foarte tăcut, dar când o ajută pe Felicity 
să coboare o sărută pe buze, după care îi spuse cu un surâs 
fermecător: 

— În seara asta ai fost o bucurie pentru toată lumea invitată de 
mine la cină și, bineînţeles, pentru mine în mod special. 
Mulţumesc. Mi-ar plăcea să mergi cu mine la Paris în weekendul 
următor, s-o cunoşti pe mama mea. Îti voi telefona pentru a-ţi 

spune ora la care voi veni să te iau. 

Zicând acestea, Curt intră în mașină și demară, după ce-i mai 
făcu un semn scurt cu mâna tinerei care rămase ca paralizată, 
uitându-se după el până când nu-l mai văzu. 

Pe urmă urcă direct în camera ei, cu un sentiment de confuzie 
în toată fiinta sa. 

Vineri seara, Felicity şi Curt erau în avionul spre Paris. 

Totul era atât de nou pentru ea, încât încă nu-i venea să 
creadă că bărbatul de lângă ea o invitase să-i cunoască mama. 

Era foarte emoţionată și încercă să nu se mai gândească la 
asta, concentrându-se doar asupra zborului spre cel mai 
romantic oraș din lume. 

Curând vor fi pe Champs Elysées, vor vedea Place de la 
Concorde și minunata Sacre Coeur, așezată ca o coroană pe 
dealul Montmartre. Curt era, în mod sigur, o companie 
deosebită. 

La șapte și patruzeci de minute, avionul ateriză la Beauvais și 
pe urmă luară mașina pe care Curt o închiriase pentru perioada 
în care vor sta la Paris. 

— Pe mama o vom întâlni în hotelul ei preferat, spuse Curt, 
amuzându-se în același timp de roșeaţa care apăru pe obrajii lui 
Felicity. 

Drumul spre Paris le luă mai mult de două ore, iar Felicity 
încercă să-și imagineze cum arăta mama lui Curt. După o vreme 
însă, renunță, gândindu-se că oamenii nu erau niciodată aşa cum 
îi plăsmuiești în minte. Spera, totuși, că nu va fi dezamăgită. 

Madame Moreau apăru în holul hotelului, cu respirația puțin 
întretăiată de graba cu care coborâse, dar era un etalon de 
eleganță franceză. 

Îmbrăcată într-un costum Claude Rivière, zveltă și 
surâzătoare, și Felicity simţi imediat farmecul ei desăvârșit. 

— Curt, spuse ea cu o voce absolut cuceritoare, ce fericită sunt 
să te văd!... 

— De fiecare dată când te revăd îmi pari tot mai tânără, spuse 
Curt, sărutând-o pe amândoi obrajii, după care se întoarse spre 
Felicity și o prinse de mână: 

— Mamă, ea e Felicity, o anunţă el. 

După un alt moment, Felicity fu inundată de apa de colonie a 
doamnei Moreau, care o sărută pe faţă, de câteva ori. 

— Curt, dar e ravissante!... 

— Da, sunt de acord, spuse el, privind-o pe Felicity cu ochi 
strălucitori, prinzându-le pe amândouă de braţ și conducându-le 
spre parcarea în care își lăsase mama sa mașina. 

Apoi le așeză pe amândouă pe bancheta din spatele mașinii și 
se aşeză la volan. 

Doamna Moreau era foarte volubilă și își exprimă regretul că 
Felicity nu l-a cunoscut și pe soțul ei. Ca și fiul ei, spuse ea, era 

inteligent, fermecător și cu o personalitate foarte distinctă. 

Felicity îi vorbi pe urmă despre viaţa ei la Norton Towers. 

— Ah, viaţa la ţară n-a fost niciodată pe gustul meu, spuse 
doamna Moreau, eu am fost întotdeauna o citadină convinsă. Am 
fost născută în inima Londrei, îmi place să trăiesc în locuri 
confortabile, să merg la teatru, să am viaţă de noapte, de asta 
ador să stau la Paris. 

— Şi mie îmi place viaţa la oraș, dar îmi ador casa părintească, 
răspunse Felicity și zâmbi, simțind că avea totuși ceva în comun 
cu femeia de lângă ea: dragostea pentru umerii largi și părul 
negru care se profila în faţa lor, care întoarse acum mașina pe o 
stradă îngustă, la capătul căreia apăru o vilă acoperită cu iederă, 
în faţa căreia era o grădină plină de flori de toate tipurile. 

— Te vei simţi acasă aici, spuse doamna Moreau. 

Înăuntrul vilei era la fel de plăcut ca în grădină, observă 
Felicity. 

Peste tot se vedea mâna femeii care transformase casa într-un 
cămin deosebit de primitor. 

Sufrageria în care îi invită doamna Moreau era, probabil, cea 
mai încântătoare încăpere de acest fel pe care o văzuse, vreodată, 
Felicity. 

Tavanul era zugrăvit într-un albastru-pal deosebit de relaxant 
și atrăgător, iar pereţii erau acoperiți cu un tapet de mătase, 
crem. 

Vasele decorative din cristal roșu, așezate cu artă peste tot, o 
făcură pe Felicity să exclame de admiraţie. 

Îţi plac toate aceste obiecte decorative? o întrebă doamna 
Moreau. 

— Da, foarte mult, răspunse Felicity și se îndreptă spre 
fereastră, de unde se uită încântată peste grădină. 

— Eşti iubita fiului meu? întrebă doamna Moreau. 

— Nu... Nu știu, răspunse Felicity, surprinsă de această 
întrebare. 

Doamna Moreau zâmbi cu căldură, amuzată: 

— Ah, iartă-mă, nu era cazul să pun o asemenea întrebare. 
Iartă-mă, dar te-am întrebat asta pentru că ești prima fată pe care 
o aduce acasă. Când a avut alte prietene și eu i-am spus că aș vrea 
să le cunosc, Curt mi-a răspuns întotdeauna că nu sunt atât de 
importante pentru el.... Acum... vezi de ce te-am întrebat. 

— Da, dar, vedeţi... nu sunt sigură... Curt e atât de dinamic, 
atât de ... bărbat... 

— Și ți-ar plăcea să fie mai puţin bărbat? întrebă râzând 
doamna Moreau. 

— Nu, e adevărat, nu mi-ar plăcea, dar, în același timp, am 
sentimentul că... iubind... ești folosit de celălalt, într-un fel sau 
altul... Îţi simte slăbiciunea și... 

— Şi crezi că nu e posibil ca fiul meu să nu procedeze astfel? 
Cred că l-am învăţat să facă diferenţa dintre bine și rău în viață. 
Nu l-am cocoloșit niciodată. Căsătoria mea cu tatăl lui Curt a fost 
foarte fericită și eu i-am permis soţului meu să se ocupe de 
educaţia fiului nostru, mai mult decât mine. Asta tocmai în ideea 
de a face din el un om plin de forță. 

— Da, îmi dau seama foarte bine de asta, în momentul în care 
îl compar pe Curt cu fratele meu Blain, care e complet 
neajutorat, acum, ca adult, din cauză că mama l-a răsfățat. 

— Da, cu toții învăţăm de la viaţă, mai ales atunci când suntem 
tineri. Şi mamele, de cele mai multe ori, fac greșeala să uite că un 
băiat trebuie ghidat în viaţă mai mult de tată. Totuși, ce a învățat 
Curt de la mine a fost că dragostea e cel mai important lucru în 
existenţa fiecăruia dintre noi și că cei mai bogaţi oameni, sunt de 
fapt extrem de săraci, dacă n-au iubit niciodată. 

— Curt e foarte arogant și egocentric... 

— Ah, dar ce bărbat care și-a câștigat un nume prin forțe 
proprii, nu e puţin arogant, draga mea? 

Felicity râse scurt și nervos: 

— Se pare că încercaţi să mă convingeti să mă căsătoresc cu el, 
spuse ea, privind-o în ochi pe doamna Moureau. 

— Da. Pentru că știu că îl poţi face cu adevărat fericit. Eşti 
foarte dulce, foarte feminină și înțelegătoare. Înainte de moartea 
tatălui lui, Curt nu lua viața prea în serios, dar acum a devenit 
extrem de atent în tot ce face. A fost un elev strălucit, este un 
avocat eminent și este extraordinar de inteligent. Acum are 
nevoie de o soţie şi de copii. E tot ce-i mai lipseşte. 

— Da, e fermecător și nu știu cât timp voi mai putea să nu mă 
las vrăjită cu totul de farmecele lui. 

— Nu te mai opune sentimentelor tale... Haide, mă duc să 
pregătesc cina. Vă aştept pe amândoi în sufragerie. 


Capitolul 5 


Weekendul petrecut la Paris a fost pentru Felicity unul dintre 
cele mai frumoase din viaţa ei... 

Curt o dusese prin cele mai importante locuri ale orașului, 
intraseră în cele mai mari magazine, cumpăraseră o mulțime de 
lucruri, băuseră bere rece la câteva dintre cele mai cunoscute 
terase situate pe trotuarele încântătoarei capitale. 

Sâmbătă luaseră prânzul în Cartierul Latin și Felicity sugeră cu 
poftă atât supa cremă de legume, cât și plăcinta mare cu şuncă și 
friptura cu garnitură asortată. 

Vinul de Burgundia și cafeaua întregiseră cu succes atmosfera 
și le pregătise spiritele pentru a savura munca artiștilor din piața 
Montmartre și splendorile Luvrului. 

Doamna Moreau fusese prea împovărată de activităţile ei 
sociale pentru a-i putea însoţi, dar Curt insistă totuși să ia cina 
împreună cu ei, sâmbătă seara. 

Tânărul avocat fusese foarte atent cu ea tot timpul, dar n-o 
mai sărutase din nou și nici n-o mai îmbrăţișase. 

Totuşi, fusese tot timpul extrem de generos și-i făcuse o 
mulțime de daruri, iar când cumpărase pentru mama lui o sticlă 
mare cu parfumul ei preferat, cumpără una și pentru Felicity. În 
plus, ei îi oferi și un colier de perle, absolut minunat. 

Parisul abundă de perechi de îndrăgostiţi care se plimbă 
îmbrățișaţi strâns și Curt zâmbise amuzat când trecuseră pe lângă 
ei, 

În timpul zilelor petrecute la Paris, Felicity îşi dădu seama cât 
de mult greșise înainte, crezând că dragostea pentru fratele ei, 
pentru părinți și pentru casa în care se născuse îi era de-ajuns 
pentru o viaţă fericită și împlinită. Acum vedea cât de importantă 
era în viața unei femei dragostea pentru un bărbat care o iubea la 
rândul lui și care-i putea oferi protecţie. 

Se întoarseră la Londra duminică noaptea și când Curt o lăsă 
în faţa casei, Felicity simţi că îl iubea cu disperare. 

Îl vroia cu ea pentru totdeauna și casa pe care o îndrăgise 
înainte atât de mult nu mai însemna nimic pentru ea fără el. 

Viaţa ei era complet goală, acum că se despărțise de el deși 
era, spera ea, doar o despărțire temporară. 

Weekendul următor îi păru lui Felicity incredibil de lung. 

Nu mai primise niciun telefon de la Curt, deși, în fiecare zi 
sosea un buchet mare de trandafiri roșii, pe numele ei, însoţit de 
cartea lui de vizită. 

De câteva ori ridicase receptorul să-l sune, dar mândria o 

oprise de fiecare dată. 

Blain venise și el acasă, pentru sfârșitul de săptămână și 
călăriseră împreună, jucaseră tenis, ieșiseră să cineze cu prietenii, 
dar nimic nu mai fusese ca înainte, pentru ea. 

Deși îl iubea pe Blain la fel de mult ca întotdeauna, Felicity 
realiză că ar fi renuntat oricând să stea cu el, dacă ar fi sunat-o 
Curt. 

Sâmbătă noaptea, Blain se întoarse la regimentul său, dar 
înainte de a pleca ieșiseră împreună să cineze la restaurant. 

În drum spre Londra, în mașina lui confortabilă, Blain îi spuse 
privind-o cu coada ochiului: 

— L-am văzut pe Curtis Moreau în două seri de-a rândul în 
cursul săptămânii trecute. Ghici cu cine era... 

— Nu ştiu, răspunse Felicity, încercând să pară indiferentă. 

Blain deschise o sticlă cu brandy, bău puţin, după care 
răspunse: 

— Cu Nora Staffordly. Cred că știi că sunt foarte vechi prieteni. 

Felicity îi luă sticla de brandy și bău la rândul ei câteva 
înghiţituri. Acum înţelegea de ce în weekendul de la Paris, Curt 
nu o sărutase și ținuse relaţia lor în limitele unei legături 
platonice. 

Astfel, amintirea zilelor petrecute împreună începu să n-o mai 
bucure deloc. 

Curt își rezerva, așadar, farmecele pentru femei mult mai 
experimentate și mai excitante decât ea. 

Felicity făcu un efort să răspundă, deși buzele i se uscaseră 

brusc: 

— Nora e o veche clientă a lui. Nu uita că tu și Nora aţi fost 
împreună. 

— Da, dar am crezut că relaţia ei cu acest bărbat s-a terminat 
de mult. 

— Oricum, spuse ea atingându-i braţul cu afecţiune, Curt va 
face pentru tine tot ce e posibil, pentru a te ajuta. 

— Da, știu asta, iubito. 

După plecarea lui Blain, Felicity se retrase în camera ei. Nu 
reuși însă să adoarmă până târziu, dar se hotărâse să nu se mai 
gândească la Curt. 

Astfel, luni seara, când o sună David Colston și o invită să 
cineze împreună în oraș, Felicity acceptă. 

Pentru a nu se mai gândi deloc la Curt, Felicity ieși în fiecare 
seară cu prietenii, iar ziua îi însoţi la club, unde jucară cu toții 
tenis. 

Florile sosiră însă în fiecare zi la fel ca înainte, și Felicity își 
spuse că ar fi trebuit să anunţe că nu mai vroia să le primească. 

— Domnul Moreau e ocupat? o întrebă Anna joi, când Felicity 
se pregăti pentru a merge la aniversarea unui prieten. 

— Foarte, replică ea cu o grimasă plină de candoare. 

— Florile sunt foarte frumoase. Cred că a dat o groază de bani 
pe ele. Îţi e dor de el? 

— Nu știu ce să spun, răspunse Felicity. Asta e marea 
problemă. 

— Problema ta e că nu recunoști un bărbat adevărat atunci 

când îl întâlnești. De ce nu accepti ce ţi-a trimis soarta? Un bărbat 
ca domnul Moreau nu ti se arată de două ori în viață. 

La petrecere, Felicity dansă tot timpul, schimbând parteneri 
după parteneri, dar acasă fu condusă de unul dintre colegii lui 
Blain, care-i spuse, cu timiditate, înainte de a se despărți: 

— Săptămâna asta va fi un bal dat de ofițerii regimentului 
nostru. Ar fi o mare onoare pentru mine dacă ai accepta să mă 
însoțești. 

— Poate altădată, răspunse Felicity și intră în casă, după care 
urcă direct în camera ei. 

În dimineaţa următoare, Felicity primi din nou un buchet de 
flori, dar de data asta însoţit de un bileţel semnat de Curt: 

„ Vin să te iau la ora două”. 

— Cine se crede? protestă Felicity cu nervozitate. Regret, dar 
am alt program în după-amiaza asta. 

Anna o privi indignată și scoase florile din învelitoare, pentru 
a le așeza într-o vază. Apoi, uitându-se cu insistență spre Felicity 
adăugă: 

— Cred că rochia albastră ar fi cea mai potrivită pentru a-l 
întâlni pe domnul Moreau azi. 

Când cobori Felicity, Curt stătea sprijinit de mașina sa, 
zâmbindu-i larg și seducător. 

După ce o ajută să se urce în mașină, Felicity întrebă cu 
răceală: 

— Unde mergem? 

— În Paradis, răspunse el, râzând scurt. 

— Spune-mi, insistă Felicity. 

— Vei vedea imediat, replică el, laconic. 

Când ajunseră la Glyndebourne, Felicity simţi imediat că era 
cea mai importantă zi din viaţa ei. 

Era o după-amiază foarte frumoasă și apa lacului strălucea cu 
putere în lumina soarelui, dar Felicity era atentă doar la bărbatul 
de lângă ea și la mișcările lui nonșalante. 

— E un loc foarte frumos, nu-i așa? întrebă el. 

Felicity încuviință. 

Am fost îngrozitor de ocupat toată săptămâna trecută, dar am 
obţinut rezultatele dorite și cred că săptămâna asta va fi 
săptămâna mea norocoasă. 

Curt o luă după umeri și o conduse în restaurantul de la 
marginea apei. 

Felicity nu-l mai întrebă ce vroia să spună cu cele explicate 
mai înainte și se mulțumi să se așeze la masă lângă el, privind 
peste lacul care se întindea în faţa ferestrei. 

Muzica în surdină, adecvată cu totul locului în care erau o 
vrăji, de asemenea, pe nesimţite. 

— Îti place aici? întrebă el, urmărind direcția în care privea. 

— Da, foarte mult. 

Imediat după masă, Curt întinse mâinile spre ea și-i cuprinse 
degetele într-ale lui. 

— N-aş mai suporta încă o săptămână fără tine, spuse el. 
Trebuie să te căsătorești cu mine!... Şi repede!... 

În momentul care urmă, Felicity auzi în spatele ei foșnetul 

unei rochii de mătase, în timp ce un parfum extrem de fin se 
împrăștie deasupra capului ei. 

Înainte de a apuca Felicity să se întoarcă, o voce plină de 
inflexiuni senzuale se auzi cu vioiciune peste umărul ei: 

— Curt!... Ce surpriză plăcută! Nu mi-ai spus că vei veni aici, 
când ne-am văzut aseară, băiat rău ce ești!... 

Felicity recunoscu imediat vocea Norei. 

Curt se ridică încet în picioare: 

— Mă bucur să te văd, Nora și mai ales mă bucur că ești prima 
care află ce i-am propus lui Felicity exact cu câteva momente 
înainte. N-am primit răspunsul ei pentru că tocmai ai apărut tu, 
dar refuz să primesc un răspuns negativ. 

Felicity își ridică ochii spre Nora și, de cum o văzu, se gândi 
că nu fusese niciodată mai frumoasă. Părul roșu îi cădea în valuri 
mari pe umerii albi, iar ochii aveau o strălucire aproape 
nepământească. Doar zâmbetul îi păli ușor la auzul celor spuse 
de Curt, însă doar pentru o fracțiune de secundă, pentru că în 
momentul imediat următor întinse mâna spre Felicity cu bucuria 
care o anima întotdeauna în prezenţa celorlalți: 

— Felicitări, domnişoară Vale- Norton, spuse ea, însă văzând 
că Felicity nu-i întinde mâna, la rândul ei, se întoarse spre Curt: 

— Curt, dragule, mă bucur foarte mult pentru tine. Acum 
trebuie să mă întorc la prietenii mei, anunţă ea și se îndepărtă. 

După plecarea ei, Curt deschise o sticlă de şampanie: 

— Ei, bine, domnişoară Vale-Norton, spuse el în timp ce turna 
şampania în pahare... Ce spui de apropiata noastră căsătorie? 

— Se pare că n-am de ales, spuse Felicity. 

— Ba da, ai. Să te căsătorești cu mine, râse el. 

— Întotdeauna iei atât de repede o hotărâre? 

— Întotdeauna!... Pentru noi, spuse și ridică paharul. Ce-ai 
zice de un sărut care să pecetluiască hotărârea noastră? întrebă el. 

— Cred că nu e tocmai locul potrivit pentru un sărut. 

— Eu cred că e și locul și momentul, dar facem cum spui tu. 
Mai aştept. 

În drumul spre casă, Curt o prinse pe Felicity cu o mână după 
umeri și o sărută ușor pe buze. Felicity simţi că e în al nouălea 
cer. 

Inima îi bătu cu putere și aproape că își pierdu respiraţia. 

— Draga mea, mi-ai furat minţile, spuse Curt. Am și uitat să-ţi 
dau inelul de logodnă, adăugă el și o clipă mai târziu inelul se afla 
pe mâna ei. 

— Ah, cât e de frumos, comentă Felicity îmbujorată, privind 
inelul fin de aur, cu un safir în mijloc. 

— Albastru ca ochii tăi, răspunse Curt, privind-o cu bucurie 
cum mângâie cu delicateţe safirul. 

Când ajunseră la Norton Towers, Felicity observă că la 
ferestrele bibliotecii era încă lumină. 

— Părinţii mei nu s-au culcat încă, spuse ea. 

— Foarte bine. Îmi face o mare plăcere să-i revăd, răspunse 
Curt. 

Coborâră așadar din mașină și intrară în casă. Colonelul, care 
tocmai își căuta o carte pe care s-o citească înainte de culcare, își 

ridică sprâncenele surprins când dădu cu ochii de ei: 

— Îmi cer iertare dacă vă deranjez, domnule, dar am să vă dau 
o veste importantă, spuse Curt, cuprinzând-o pe Felicity după 
umeri. Astăzi am cerut-o de soţie pe fiica dumneavoastră. Sper că 
veţi fi de acord. 

— Voi fi, dacă ea a aprobat, răspunse acesta, uitându-se cu 
uimire de la unul la celălalt. 

Felicity înţelese însă imediat că tatăl ei nu era pe deplin 
mulțumit de alegerea ei. Curt era un bărbat pe care-l admira, dar 
nu-l considera potrivit pentru fiica sa. 

Astfel, în timp ce Felicity îl îmbrăţișă, colonelul spuse cu o 
voce mai degrabă îngrijorată, decât bucuroasă: 

— Ai găsit o comoară, băiete... Ai grijă de ea... E tot ce-ţi cer. 

— Îmi pare rău că v-o răpesc, colonele, dar sper să vă obișnuiți 
cu ideea. Mai am însă o veste: Staffordly a renunţat la divorț. El și 
soţia lui se vor muta curând la Paris. 

Felicity se gândi mai târziu, în camera ei, la cele spuse de Curt. 

Blain va fi mulțumit de această situaţie. Tatăl ei cu atât mai 
mult, pentru că nu s-ar fi putut obişnui niciodată cu ideea că 
numele său și al fiului lui a fost târât în scandal. 

Acum îi părea rău că se purtase cu Nora atât de urât când o 
văzuse la restaurant, dar, în fond, făcuse asta pentru a-și arăta 
dezaprobarea că îl târâse pe Blain în viaţa ei sordidă. 

Felicity se întrebă, apoi, de ce intrase această femeie în viața 
ei? 

Mai întâi o irită relaţia în care era cu Blain, iar acum cu 

logodnicul ei... 
Cine îl determinase pe soțul Norei să nu divorţeze? 
Curt sau ea?... 
Erau întrebări care o măcinară o bună parte din noapte. 
Pe urmă însă, adormi, în sfârşit, obosită... 


Capitolul 6 


Petrecerea pe care o organizase Elvira weekendul următor, 
fusese pe de o parte, pentru a sărbători logodna fiicei ei și, pe de 
altă parte, pentru a-și manifesta bucuria că fiul ei scăpase de 
scandalul care fusese gata să izbucnească, în legătură cu divorțul 
Norei. 

Curt, care rămase la Norton Towers peste weekend, duminică 
seara se retrase în bibliotecă împreună cu tatăl ei, pentru un 
ultim pahar de brandy înainte de culcare, iar Felicity se duse în 
camera lui Blain. 

Acesta tocmai își făcuse dușul și o primi în pijama și cu părul 
ud: 

— N-ar fi trebuit să fii în pat? o întrebă el și Felicity se gândi că 
arată ca un adolescent şi își aduse aminte de zilele frumoase 
petrecute împreună cu ani în urmă. 

— Aș vrea să vorbesc cu tine, spuse Felicity. 

Blain se așeză pe scaunul din faţa ei și-i spuse râzând: 

— Hai, zâmbește, ce e cu tine? Regreti deja că te-ai logodit? 

— Nu, eu sunt fericită. Din pricina ta mă îngrijorez. Cred că îţi 
dai seama cât de norocos ai fost că ai scăpat de scandalul cu 
divorţul. 

— Și ce-i cu asta? întrebă el, punându-și cu nonșalanță mâna 
pe spătarul scaunului. 

— Blain, spuse Felicity , sper că îţi dai seama că nu mai poți 
continua cu viața pe care ai dus-o până acum. Femei și băutură... 
Eşti capabil de lucruri mult mai importante... 

— Iubito, de ce trebuie să fii atât de serioasă? Eu sunt foarte 
fericit pentru tine astăzi, deși îmi vei lipsi foarte mult. 

— Şi tu îmi vei lipsi, spuse ea, cu lacrimi în ochi. Dar știi că poţi 
veni Să stai cu noi oricând și îmi poți cere ajutorul în orice 
problemă. 

— Da, ai fost întotdeauna generoasă. Moștenești asta de la 
mama... Dar pe viitor, voi încerca să mă descurc singur. 

— Vei continua să vii în weekend acasă, nu-i așa? Mama va fi 
foarte supărată dacă nu vei mai veni. 

— Da, ştiu asta. Dar poate mă voi căsători și eu, spuse el 
făcându-i cu ochiul. 

Felicity, care pe moment uită de această posibilitate, îl privi 
uimită. Pe urmă, însă, îi spuse aproape plângând în hohote: 

— Te iubesc atât de mult, Blain... Și asta pentru că n-ai fost 
niciodată rău... Nu începe acum să te pierzi prin vreun 
apartament al vreunei iubite şi să uiţi să mai vii acasă, la părinţii 

tăi... Ei te iubesc atât de mult... Nu uita, asta. 

— Îţi promit că voi fi băiat bun și voi veni acasă în fiecare 
permisie. 

Felicity oftă: 

— Numai dacă te-aș putea crede... 


KK 


Felicity nu-și aminti niciodată cu exactitate cele câteva 
săptămâni dinaintea nunții ei. 

Elvira se ocupase de toate pregătirile, o însoțise pe Felicity la 
cumpărături și, în general, se strădui să respecte toate dorințele 
lui Curt, care tinu să precizeze că își dorea o nuntă fără prea mare 
fast. 

Ceremonia fusese planificată a avea loc la biserica din sat, 
unde se căsătoriseră toţi cei din familia sa, încă din cele mai vechi 
timpuri. 

Cu o zi înaintea căsătoriei, Curt o sună și o întrebă cu o voce 
profundă și extrem de caldă: 

— Bună, iubito... Cum te simţi? Eşti înspăimântată, sau veselă 
şi emoţionată? 

— Din toate câte putin. Te iubesc foarte mult. 

— Mulţumesc. Eu îţi voi arăta cât de mult te iubesc mâine. 
Somn ușor. 

Spre surpriza ei, chiar dormi foarte bine. 

Mica biserică era plină de flori și de invitaţi a doua zi, când 
Felicity, îmbrăcată în rochia de mireasă și foarte fericită, apăru la 
braţul tatălui ei. 

Curt, care o aștepta, în capătul scărilor, o privi cu mândrie. 

Mirosul florilor împânzea toată atmosfera și inima ei bătu cu 
putere când ajunse lângă el. 

Apoi, când primi verigheta de aur, răspunse cu claritate și 
foarte hotărâtă la toate întrebările. 

Astfel, Felicity porni spre o nouă viaţă... 

În avionul care-i purta spre Grecia, unde urmau să-și petreacă 
luna de miere, Felicity privi tot timpul spre bărbatul bronzat de 
lângă ea, nevenindu-i încă să creadă că era soţul ei. 

O așteptau zile fericite, se gândi ea, foarte sigură de asta. 

Visând la bucuria care se așternea înaintea ei, Felicity privi 
extaziată pe fereastră soarele oglindit în marea Egee. 

Apartamentul pe care-l închiriase Curt era unul dintre cele 
mai frumoase pe care Felicity le văzuse vreodată. 

În mod sigur, se gândise ea, fusese conceput special pentru 
proaspeţii căsătoriți. 

În momentul în care Felicity se dezbrăcă și se așeză în patul 
larg și elegant, Curt era încă îmbrăcat în costumul de călătorie, 
fumând în salon. 

După câteva minute, însă, veni și se aşeză pe marginea 
patului. 

Îi luă mâna într-a lui, apoi, şi-i spuse cu o voce nespus de 

caldă și de profundă: 

— Te doresc, acum, mai mult decât orice pe lume, îi spuse el, 
dar ţin cont de faptul că ai avut o zi lungă și obositoare. Nu ai de 
ce să te temi de mine, Felicity... Una din calităţile care m-au atras 
la tine a fost extraordinara ta naturalete. Ascultă-ţi instinctul și de 
astă dată și poartă-te absolut natural cu mine în noaptea asta. Ai 
înţeles? 

Felicity încuviință, zâmbind puţin mai relaxată. 

Curt începu s-o sărute încet, coborând cu delicateţe spre 
pieptul ei. 

— Spune-mi dacă vrei să mă opresc, șopti el. 

Felicity însă nu-i mai putu rezista și buzele ei le căutară pe ale 
lui. 

ÎL iubea şi era al ei... 

— Spune-mi, insistă el cu respiraţia întretăiată, dar Felicity 
continuă să-l îmbrăţișeze cu pasiune. Totul era atât de natural 
între ei şi de minunat, încât simţi dintr-o dată că nu mai vroia 
nimic altceva decât ca îmbrăţișările lor să nu mai aibă sfârșit. 

Astfel, Felicity începu viaţa ei de tânără soţie cu o fericire atât 
de mare, cum nu se gândise vreodată că ar fi posibil, într-un 
abandon total în faţa dragostei. 

Felicity era așa de fericită încât nici nu observă, un timp, 
modul în care o domina Curt. Într-o dimineaţă însă, când apăru 
la micul dejun în blugi și tricou, acesta îi spuse cu răceală: 

— Arăţi ca dracu' în ţinuta asta, du-te să te schimbi, imediat... 
Îmi place să te văd în rochie. 

— Ah, dar mă simt bine așa... 

— Ai cinci minute să te duci să te schimbi și să-ţi pui o rochie. 
Îmbracă astea când eşti la tine acasă, dacă vrei, dar nu când eşti 
aici, cu mine. 

Felicity râse și se duse în dormitor, unde își puse o rochie 
albă, strânsă pe corp. 

— Așa, comentă el, e mult mai bine. Vino aici, adăugă el, 
deschizându-și brațele. 

— Trebuie să fiu atentă, de acum încolo... Cred că e ușor să 
te pierd... 

— Dacă mai spui vreodată asta, te plesnesc, surâse el. Astăzi 
mergem într-un loc important și vreau să arăţi ca o femeie demnă 
să-mi fie soţie, nu ca un băieţoi de cartier. 

Curt o așeză pe urmă la masă pentru micul dejun, pe terasa 
apartamentului, și o sărută pe vârful nasului. 

— E un obicei înrădăcinat în această localitate ca primarul să-i 
invite pe tinerii căsătoriţi, înaintea plecării, să stea de vorbă și să 
le înmâneze certificatul de membri ai clubului „Al nouălea cer", 
îi explică el, luând loc pe scaunul din faţa ei. În cazul în care n-ai 
aflat până acum iubito, grecii își numesc insula „ Mireasa 
Soarelui”. 

Primarul, un bărbat de vreo patruzeci și ceva de ani, scund, 
dar încă destul de arătos, îi primi cu cea mai mare amabilitate 
posibilă și, după o scurtă prezentare a istoricului obiceiului, le 
înmână certificatul, într-o ceremonie plină de tot respectul pe 
care-l merita acest eveniment. 

— Nu-i așa că primarul a fost extrem de drăguţ cu noi, Curt? 
întrebă Felicity, puţin mai târziu, când intrară să bea un ceai cu 
gheață, într-o cafenea liniștită. 

— Da, şi cred că ţi-a făcut şi puţină curte, după modul cum 
s-a uitat la tine tot timpul. 

— A fost vina ta, iubitule, tu ai insistat să mă îmbrac în rochie, 
râse Felicity. Oricum, a fost foarte drăguţ că ne-a invitat să ne dea 
acest certificat de tineri căsătoriți. 

— Da, dar pentru mine tu ești mai importantă decât orice 
altceva. 

— Mulţumesc, surâse Felicity cu ochii sclipind de fericire. 

— Acum, tot ce îmi mai doresc e să avem copii. 

Felicity surâse larg, privind-l în ochi cu dragoste și încuviință 
dând încet din cap. 

— Așa că să nu-ți închipui că vom avea vreodată paturi 
separate. A dormi împreună e absolut necesar, pentru ca o 
uniune să dureze. 

— Eu, oricum, n-am de gând să te părăsesc vreodată, spuse 
Felicity. 

— Abia aştept să fim împreună din nou, la noapte, șopti Curt. 

— Şi eu, îi răspunse Felicity, fericită. 

Curt se dovedi un soţ special, pe tot parcursul lunii de miere. 

Astfel, pe lângă faptul că o înconjurase cu foarte multă 
dragoste, fusese și extrem de generos, cumpărându-i o serie 
întreagă de lucruri, de bijuterii și chiar doi cai, pentru că știa cât 
de mult o bucura să călărească. 

Admise până și s-o însoţească la baluri, dansând până la ziuă, 
deși recunoștea că pe urmă îi era dificil să se concentreze asupra 
treburilor de a doua zi. 

Pentru prima dată în viaţa ei, Felicity fu extrem de atentă cu 
fața și trupul ei, străduindu-se să-l satisfacă pe soţul său atât fizic, 
cât şi vizual. 

În același timp avusese grijă să nu-l plictisească, vorbindu-i 
despre tot felul de nimicuri, așa cum făceau, de obicei, femeile. 

Astfel, petreceau minute în șir contemplând cerul sau apa 
mării, fără să spună niciunul dintre ei nimic. 

În scurt timp, Felicity simţi că erau la fel de mult prieteni, ca 
și iubiți. 

Căsătoria o făcu să descopere, de asemenea, o pasiune de 
care nu s-ar fi crezut niciodată capabilă și care aproape o 
durea... În așteptarea noptilor, zilele deveniseră aproape o 
tortură. 

Dându-și seama cât de nocive puteau fi aceste sentimente 
pentru relaţia cu soţul ei, Felicity se hotărţ să vegheze asupra 
căsătoriei lor, ca și cum ar fi avut de-a face cu dezvoltarea unei 
cariere. Plănui, așadar, înfiinţarea unor adevărate fundaţii, care să 
se ocupe cu drămuirea senzaţiilor și dragostei lor în așa fel încât 
să nu-l obosească și să-i dea mereu impresii proaspete, astfel ca 
nicio altă femeie să nu-l mai atragă vreodată. 


KKK 

Nici Anna și nici părinţii ei nu o întrebară dacă era fericită, 
când se întorseseră din călătoria de nuntă și asta pentru că 
Felicity strălucea toată de mulţumire. 

— Văd că mânzul a fost strunit cu succes, spuse Anna, 
privind-o cu subînţeles. Acum ai grijă să știi să-l surprinzi, pentru 
a nu-și pierde interesul, continuă ea cu înţelepciune, în timp ce 
o ajută pe Felicity să-și facă bagajele pentru a se muta la locuinţa 
lui Curt. 

— Da, sper să reușesc. Ah, Anna, spuse Felicity, vibrând de 
emoție... Aș fi vrut să fii și tu căsătorită. E minunat!... 

— Dacă nu știi cum e, nu-ti lipsește, surâse Anna. Sper ca doar 
asta să-ţi întunece bucuria. 

— Mai vreau o casă frumoasă pentru mine și Curt... Și să vii și 
tu acolo... 

Anna surâse și o mângâie cu tandrete, ca pe un copil. 

Dorinţa de a avea o casă i se împlini abia după câteva luni de 
căutări, la câteva mile de Norton Towers. 

Era o casă mare, cu ferestre în stil francez și cu o pajiște mare 
în apropiere. 

În plus, în faţa ferestrelor erau o multime de cireși, ceea ce îi 
făcu pe cei doi tineri soți să îndrăgească această proprietate încă 
din primul moment. 

Astfel, aleseseră împreună mobila și optaseră pentru un stil 
simplu, dar relaxant. 

Primiseră de asemenea câteva piese de mobilier de la părinții 
lui Felicity, iar doamna Moreau le dărui câteva tablouri de o 

frumuseţe și o valoare excepţionale. 

Curt era foarte mulțumit de inteligența și de modul cum se 
dezvolta personalitatea soţiei lui. Dacă se întâmpla să existe vreo 
mică problemă între ei uneori, Curt o rezolva cu umor, calitate 
care-l ajutase de atâtea ori în viaţa sa. 

Hotărâseră, astfel, împreună, că vor păstra apartamentul din 
Paris, dar valetul lui va veni să locuiască la Cherry Trees, noua lor 
locuinţă. Asta și pentru că Henri era un excelent bucătar, care îi 
putea arăta lui Felicity ce feluri de mâncare prefera soţul ei. 

Felicity deveni atât de ocupată cu noua ei viață, încât interesul 
pentru Norton Towers îi scăzuse în mod vizibil și proaspăta 
căsătorită își vizita foarte rar părinţii. 

La scurt timp de la mutare, Felicity dădu o petrecere la care 
participaseră atât Elvira și colonelul, cât și doamna Moreau. Spre 
regretul ei, Blain era plecat cu regimentul în Irlanda, astfel că nu 
putuse onora invitaţia pe care i-o adresase. 

Doamna Moreau însă rămăsese câteva zile în casa fiului ei și 
atmosfera fusese extrem de armonioasă. 

Totuși, pentru că avocatul avea foarte mult de lucru, mai ales 
că în luna de miere nu se mai ocupase deloc de lucrurile legate 
de serviciu, nu mai invitaseră un timp pe nimeni. 

Peste zi Curt era la Londra cu diverse probleme, dar seara 
venea acasă, pentru cină. 

Uneori, când programul îi era foarte încărcat, Felicity mergea 
ea la Londra, unde cinau împreună, după care rămâneau peste 
noapte în vechiul apartament al lui Curt. 

Cu aceste ocazii, Felicity făcu niște schimbări și aici. 

Într-una din aceste zile extrem de încărcate pentru soţul ei, la 
aproape o jumătate de an de la căsătoria lor, Felicity îl vizită pe 
Curt la apartamentul lui din Londra, de unde plănuiseră să 
meargă la o petrecere dată de Judge Greatman. 

Întreaga zi fusese extrem de agreabilă, iar seara, după cină, 
Felicity și Curt ieșiră la aer, pe terasa înconjurată de o mică 
grădină. Se așezară pe o banchetă, privind relaxaţi spre musafirii 
pe care-i avuseseră la cină și care acum se strânseră în grupuri 
mici și vorbeau, bine dispuși, despre tot felul de lucruri. 

După câteva minute, Judge Greatman își făcu apariţia pe 
terasă și-i ceru lui Curt să îl urmeze în birou. 

— Curt, să nu stai mult, dragule, se auzi o voce de femeie din 
unul dintre grupurile din hol și Felicity se întrebă dacă a fi soţie 
de avocat nu era tot atât de chinuitor ca a fi soție de medic. 

Imediat, însă, îi fu extrem de rușine de gândurile ei și încercă 
să se relaxeze privind florile din jur. 

Își sprijini capul de perna de pe banchetă și închise ochii. 

Era atât de îndrăgostită de soţul ei... Chiar mai îndrăgostită 
decât atunci când se căsătoriseră, dacă așa ceva era posibil. 

Deodată, realiză că la câţiva paşi de ea, dar fără a o vedea, 
pentru că bancheta era umbrită de o plantă mare, exotică, doi 
dintre invitaţi vorbeau aproape șoptit, în timp ce își fumau 
tigările fine. 

Conversaţia lor nu atrăsese lui Felicity atenţia până în 
momentul în care pomeniră numele Norei Staffordly. 

— Nu mă mir că soţul ei a renunţat la divorţ, spuse unul dintre 
bărbaţi. 

— Da, dar, oricum, Nora nu mai are libertatea pe care o avea 
înainte, din partea lui, răspunse cel de-al doilea vorbitor. 

— Bineînţeles, toată afacerea asta cu tânărul Vale-Norton a 
făcut să se umple paharul. 

Felicity strânse cu putere marginea banchetei și încercă să nu 
scape niciun cuvânt din conversaţia celor doi. 

— Da, de-asta s-au și mutat la Paris, dar mă întreb dacă nu 
cumva Curtis Moreau a influenţat această hotărâre. Știm cu toţii 
că Nora face orice îi cere Curt. 

— E puţin ciudat că Moreau a ales-o de soţie chiar pe tânăra 
Vale-Norton, râse pe un ton ironic bărbatul care stătea cel mai 
aproape de ea. 

— Drăguță fată, răspunse celălalt. Mă întreb dacă ea știe ceva 
despre Curt și Nora. L-am văzut cu ea, la un restaurant, chiar 
săptămâna trecută, după ce abia se întorsese din călătoria de 
nuntă. 

— Era de așteptat, spuse cealaltă voce. 

Restul conversaţiei se pierdu în briza ușoară a vântului de 
seară, în timp ce se îndreptară spre salon. 

Felicity deveni rigidă... Ultima parte a dialogului pe care 
tocmai îl auzise o paralizase pur și simplu. 

Căsătoria ei era ruinată. 

Se simţea ca și cum s-ar fi trezit dintr-un vis frumos, într-o 
realitate rece şi neprimitoare. 

I se făcuse greață... Părea că se îmbolnăvise subit, foarte grav. 

În momentul în care o văzu, Curt îşi dădu imediat seama de 
paloarea ei. 

— Iubito, ce s-a întâmplat? Te simţi rău? 

— Du-mă acasă. 

În mașină, Curt privi tot timpul cu îngrijorare spre Felicity, 
care stătea pe banchetă cu ochii închiși, palidă ca un mort. 

O atinse ușor cu mâna, dar ea nu făcu nicio mișcare. 

Odată ajunși acasă, Curt o luă în braţe și o urcă în camera ei. 

Magia funcţionă și de astă dată și Felicity simţi că nu poate 
să-l piardă. ÎI iubea cu disperare, indiferent ce ar fi făcut... 

Nu... Nu-i va spune nimic despre conversaţia pe care o 
auzise, hotări ea. 

Curt o așeză cu grijă pe pat și Felicity îşi deschise ochii, 
zâmbindu-i cu dulceaţă: 

— Mă simt mai bine, acum. 

— Eu cobor să-l sun pe doctor, totuși, răspunse el. 

— Nu, Curt, nu e nevoie, mă simt absolut perfect, acum. 

— Bine, atunci mă duc să-ţi aduc un brandy. 

După ce se întoarse cu băutura, Curt se așeză pe marginea 
patului, privind-o cu îngrijorare. 

— Vino în pat, spuse ea, am nevoie de tine. 

Cuvintele auzite însă îi sunară din nou în urechi și Felicity 
încercă să le elimine din mintea ei şi să se bucure de tandreţea 
soţului ei. 

Acesta, ca de obicei, o sărută atât de mult, până când Felicity 

începu să îi răspundă cu sărutări pasionale. 
Nu, își spuse ea din nou... Nu-i va da niciodată soțului ei 
niciun motiv să plece la o altă femeie. 


Kk 


Câteva zile mai târziu, după ce Curt plecă la serviciu, Elvira îi 
telefonă pentru a o anunţa că, în timpul nopții, colonelul a făcut 
un preinfarct, dar doctorul, pe care îl chemaseră imediat, o 
asigurase că n-avea de ce să se îngrijoreze. 

Felicity însă se urcă imediat în mașină și se duse să vadă ce se 
întâmplase. 

Mama ei o aștepta în hol. 

— Doarme acum, dar respiră normal, îi spuse ea imediat, 
cercetând-o cu atenţie pe Felicity. Și tu pari să ai ceva probleme, 
ce s-a întâmplat? Nu te simţi bine? 

— N-am nimic, spuse Felicity surâzând, dar în momentul 
următor căzu la picioarele mamei sale. 

Elvira o întinse pe canapeaua din sufragerie, după care chemă 
doctorul. 

— Vei avea un copil, îi spuse el lui Felicity, după ce o examină 
cu atenţie și aceasta își aţinti ochii mari spre faţa lui concentrată. 
O veste bună pentru domnul colonel, care desigur, se va 
înzdrăveni imediat când va auzi că va deveni bunic. 

După plecarea doctorului, care urcase să-l examineze și pe 
colonel, Felicity se ridică încet și se duse în camera tatălui său. 

Când o văzu intrând, acesta îi spuse cu bucurie: 

— Felicity, ce frumos din partea ta că ai venit... Nu e nevoie, 
însă, să te îngrijorezi. Nu e nimic serios. 

Felicity îl îmbrățișă cu toată dragostea: 

— Cum te simţi, tăticule? 

— Mult mai bine. N-am nicio durere, doar că mă simt obosit. 
În curând, însă, mă voi ridica din pat. Trebuie, nu-i așa? 

— Te gândești la copil? Da, vei avea nevoie de energie să alergi 
după el prin grădină. 

Felicity rămase lângă tatăl ei până când acesta adormi din 
nou. 

Pe urmă cobori, își sărută mama și-i promise că de acum 

înainte va veni mult mai des să-i vadă. 

Curt fu foarte fericit la auzul noii vești și începu să se poarte 
cu Felicity ca și cum ar fi fost un bibelou de porțelan chinezesc. 

Aceasta se amuză și-i spuse zâmbind că a avea un copil era un 
lucru natural, astfel că nu era necesar s-o menajeze chiar atât de 
mult. 

Peste o săptămână, colonelul se ridică într-adevăr din pat, iar 
Felicity se duse să-l vadă în fiecare zi. 

Blain fu de asemenea foarte entuziasmat că sora sa va avea un 
copil și spera că va veni în curând să o vadă. 

Felicity începu să pregătească o serie întreagă de lucruri 
necesare pentru copil, știind că soţul ei se va atașa mai mult de 

ea, odată cu venirea bebelușului. 

Îşi propuse să uite de Nora și chiar reuși să nu se mai 
gândească la ea, până într-o zi când se duse cu mama sa la Londra 
pentru a face niște cumpărături. 

Elvira avu ideea să meargă împreună la o prezentare de modă 
și reuşiră să obțină ultimele locuri libere, pe rândul din spate. 

Se aşezaseră de câteva minute, când una dintre cele două 
femei care trecură pe lângă ele ezită puţin, după care se opri în 
fața lor și le spuse, toată numai zâmbet: 

— Vreau să profit de această oportunitate de a vă fi întâlnit 
pentru a vă ura multă fericire, la amândouă. 

Nora era îmbrăcată cu un costum negru din catifea, cu dungi 
verzi la guler. 

Părul îi era perfect aranjat, iar machiajul impecabil. 

— Mulţumesc, răspunse Felicity, neputând să nu constate cât 
de bine arăta și de astă dată femeia considerată de către toată 
lumea „la femme fatale”. Am venit la Londra să cumpărăm 
hăinuţe pentru copil. 

Cuvintele îi veniră pe buze aproape fără voia ei, dar acum că 
le spusese, Felicity se bucură că această femeie atât de frumoasă 
aflase, astfel, că bărbatul despre care se spunea că îi este amant 
face dragoste cu soţia sa. 

Pentru o clipă, o durere adâncă apăru în ochii Norei, dar trecu 
atât de repede, încât Felicity se îndoi, apoi, că o văzuse. 

— Ah, cât de mult mă bucur... Sunt sigură că și Curt e foarte 
fericit. Eu și cu el suntem foarte vechi prieteni, spuse ea pe tonul 

cel mai natural cu putinţă. 

— Felicity îi zâmbi, cuprinsă de o simpatie bruscă pentru ea. 

Elvira însă se dovedi mai puţin sentimentală și-i șopti fiicei 
sale, imediat după ce Nora se îndepărtă: 

— Ce tupeu!... Cum a aputut să se oprească să stea de vorbă 
cu noi când era cât pe-aci să ruineze întreaga viaţă a fiului 
meu?... 

Felicity nu răspunse, dar, la un moment dat în timpul 
spectacolului, uitându-se spre locul pe care se așezase Nora, văzu 
că acesta era gol. 

Primele luni de sarcină decurseseră absolut normal pentru 
Felicity, care, știind că aerul proaspăt îi face bine copilașului, 
stătea foarte mult la iarbă verde. 

Uneori mergea singură, alteori însoțită de admirabilul Henri, 
care o înconjura cu o grijă deosebită. 

Într-una din zile, Felicity se hotărî să meargă să-și vadă 
părinţii, mai ales că îi făcea foarte bine să se plimbe prin grădina 
vechii sale case. 

Îl găsi pe tatăl său pe terasă, făcându-și somnul de 
după-amiază. Alături de el stătea un căţeluș de o frumuseţe rară, 
care, când o văzu, își ridică imediat botul spre ea. 

Auzindu-i exclamaţia de surpriză, colonelul se trezi. 

— Tăticule!... Ce cățeluș frumos!... Pot să-l ating? întrebă ea, 
dar îl cuprinse în braţe înainte de a mai aștepta răspunsul. 
Căţelușul o linse imediat pe obraji. 

— Hei, spuse colonelul, nu uita să te ștergi cu alcool pe fată, 


86 SUSAN GAYLE 


înainte de a pleca. 

— Tăticule, e adorabil...Dar ce spune mama? N-a fost 
niciodată de acord să avem câine. 

— Mama ta a plecat azi-dimineaţă în Irlanda, să-și vadă fiul 
adorat. Nu ştii că se îmbolnăvește dacă trece o săptămână și nu-l 
vede? Acum chiar n-a mai rezistat. 

— ÎI iubeşte foarte mult, tăticule. Trebuie să fim îngăduitori cu 
ea. Eu însă nu voi proceda la fel cu copilul meu. Cred că te va iubi 
foarte mult, tăticule... S-ar putea să fie fată. 

— Aș vrea foarte mult. În mod sigur, va semăna cu tine. 

— Mă flatezi, tăticule. Ce zici? Vii să iei cina cu noi? Îi voi 
telefona lui Curt să te ia cu mașina în drum spre casă. 

La ora șapte, mașina lui Curt opri în faţa casei celor doi tineri 
căsătoriți. 

— Bună, iubito, spuse el intrând. N-am uitat să aduc și 
musafirul. 

Pentru Felicity casa prindea viaţă abia când sosea Curt, așa că 
se grăbi să-l îmbrăţişeze, apoi își îmbrăţişă cu căldură tatăl. 

În timpul cinei, Curt îl trată pe colonel ca și cum ar fi fost 
propriul lui tată și atmosfera fu foarte destinsă și plăcută. 

După masă, se duseră cu toţii pe terasă pentru a-și bea cafeaua 
şi colonelul și-o bău pe a lui cu foarte mare poftă și satisfacţie. 

— Mm, ce bine miroase, spuse el, când Henri aduse cafeaua. 
Henri e o comoară. Am mâncat cu o poftă extraordinară 
mâncarea gătită de el. 

— Da, o învaţă pe Felicity să gătească în stil franțuzesc, preciză 

Curt. 

Colonelul o privi cu afecţiune pe fiica sa, pe care o adora... 

ÎL apreciase pe Curt din clipa în care îl întâlnise pentru că își 
dăduse seama imediat că era acel gen de om care nu și-ar trăda 
niciodată un prieten. Totuși, avea un fel de răceală care-l punea 
pe gânduri. Spera ca fiica sa să fie cu adevărat fericită. 

La plecare, o îmbrățișă pe Felicity cu multă căldură și, deși îi 
zâmbi, privirea lui era extrem de tristă. 

Seara, în pat, printre îmbrățișări și sărutări scurte și delicate, 
Felicity îi spuse lui Curt cu îngrijorare: 

— Sper că tata e bine. Privirea lui era atât de tristă când a 
plecat... 

— Da, am observat și eu, răspunse Curt. Sunt însă sigur că nu 
e nimic foarte grav. 

— Mama a plecat în Irlanda la Blain și el și-a luat un cățeluș 
să-i ţină companie. 

— De ce nu-i spui să vină să stea cu noi, până când se va 
întoarce mama ta? 

În noaptea aceea, Felicity visă că era din nou la Norton 
Towers. Se făcea că era doar o fetiță, pe vremea când obișnuia să 
se joace în curte cu Blain, să danseze în ploaie, fericiţi că venise 
primăvara. Apoi Blain se ascunse după copaci, așteptând ca ea 
să-l găsească, dar îl căutase până obosise și căzuse în iarba înaltă 
și tot nu-l găsi. De acolo continuă să-l strige cu disperare și, 
deodată, îi simți buzele pe obraji şi deschise ochii. 

— Trezește-te iubito, ai visat, spuse Curt cuprinzând-o în 

braţe. 

Felicity îl privi cu ochi speriaţi... 

— Am visat ceva ce m-a tulburat foarte mult. M-ai sărutat 
înainte de a mă trezi? 

— Nu. M-am trezit când ai început să tipi „Blain”... 

— Blain m-a trezit... M-a sărutat pe obraji. l-am simțit 
prezenţa... Oh, Curt, crezi că s-a întâmplat ceva rău cu el? 

— Oh, haide, Felicity iei un simplu vis prea în serios. Mama ta 
e acolo, cu el, linişteşte-te, nu i s-a întâmplat nimic. Blain e băiat 
mare, acum, iubito, spuse el și o sărută pe fruntea înfierbântată. 
Hai, închide ochii, spuse Curt și o sărută pe pleoape. 

Felicity adormi aproape imediat... 


Capitolul 7 


A doua zi dimineață, Curt plecă la Londra foarte devreme, 
lăsând-o pe Felicity dormind. 

La ora nouă, simțind razele de soare bătându-i pe faţă, Felicity 
se trezi și își aminti imediat visul care-i tulburase noaptea. 

A fost doar un vis, îşi spuse ea, mult mai optimistă în fața 
razelor calde care îi invadară încăperea. 

Se ridică totuși din pat în mare grabă, îngrijorată din pricina 
tatălui ei. 

Își făcu un duș cu apă rece, se șterse cu vigoare pe tot corpul, 
după care îmbrăcă o rochie largă de bumbac, își pieptănă părul 
Și ieși. 

Regreta foarte mult că nu-l reţinuse la ea aseară, pe tatăl ei. 

În timpul micului dejun, Henri veni în sala de mese s-o 
anunţe că fusese terminată camera bebelușului și muncitorii 
vroiau să ştie dacă era mulțumită. 

Felicity urcă să arunce o privire peste odaia pregătită pentru 
viitorul ei copil şi când deschise ușa, exclamă de bucurie și 
surpriză. 

Pereţii erau tapetaţi cu lambriuri până la jumătate, iar de 
acolo în sus erau pictate păsări, pești și flori, ca într-o veritabilă 
grădină a paradisului. 

Felicity se duse apoi la fereastră pentru a vedea priveliștea 
minunată pe care o va putea zări micuțul din braţele ei. 

Pierdută în visare, Felicity nu-l auzi intrând pe Henri și tresări 
când acesta îi spuse că era chemată la telefon. 

Era Anna: 

— Poţi veni până aici? o întrebă ea pe Felicity, cu o voce 
disperată. Colonelul a primit o telegramă cu câteva minute în 
urmă și după ce a citit-o i s-a făcut rău, dar s-a retras la el în birou 
și nu mă lasă să intru. 

Felicity puse receptorul la loc, cu mâna tremurându-i ca 
varga. 

Bietul tata, se gândi tânăra femeie, avea nevoie de ea acum și 
suferea că era singur. 

Fără a se mai duce să ia pe ea un pardesiu sau o jachetă, 
Felicity alergă doar în rochie până la garaj, scoase mașina și 
demară în forță. 

După câteva sute de metri însă, prinsă în gânduri, Felicity se 
trezi cu un pâlc de copaci în faţă. Încercă, din răsputeri să 
întoarcă volanul, dar își dădu seama că era prea târziu. 

Mașina se izbi cu putere de unul dintre copaci, iar Felicity mai 

putu să realizeze doar zdruncinătura infernală pe care o simţi. 

Apoi, căzu în întuneric. 

Când se trezi, mirosul de antiseptic îi iritase deja nările, iar 
vocea uneia dintre surori îi șopti infirmierei de lângă pat: 

— Biata de ea... Te doare când pierzi un copil, darmite doi... 

Gemeni, se gândi ea. Pierduse doi gemeni... 

Durerea pe care o simţi fu atât de mare încât Felicity simţi că 
se sfârșește ea însăși. 

Nu va putea trăi cu o astfel de durere în suflet.. 

Și toate aceste femei, de ce stăteau acum în jurul ei? De ce 
veniseră să pălăvrăgească la capul ei? 

De ce nu era dusă acasă, unde putea avea liniştea necesară 
după o astfel de durere? 

Chiar și animalele sunt lăsate într-un loc liniștit, unde pot 
să-şi lingă rănile. 

Apoi auzi ușa deschizându-se și, privind ușor printre gene, 
văzu că era transportată printr-un coridor, departe de vocile atât 
de nesuferite. Mulțumită, Felicity adormi. 

Timp de o săptămână, tânăra femeie aproape că nu se putu 
mișca. 

Vizitele fuseseră interzise. Doar din când în când, simţea nişte 
mângâieri calde pe mână. 

Apoi, în sfârșit, Felicity deschise ochii și-l văzu pe Curt stând 
pe pat, lângă ea. 

— Biata mea fetiţă, spuse el și Felicity îi surâse, fericită că-l 
revede. 

O cuprinse în braţe și atunci, pentru prima oară după mult 
timp, lumea ei se însenină. 

— Îmi pare rău, Curt... Vei putea să mă ierti vreodată? A fost 
numai vina mea. 

Bărbatul o strânse cu și mai multă putere în brațe. 

A pierdut copiii, dar îl avea pe Curt, care însemna pentru ea 
mai mult decât orice pe lume. 

Continuând s-o mângâie și s-o sărute, Curt nu răspunse. Erau 
totul unul pentru celălalt și asta simțeau amândoi, fără a mai fi 
nevoie de cuvinte. 

— Dragul meu... Ce ţi-am făcut? Izbucni deodată în plâns 
Felicity. De ce am gonit așa? 

— Nu te mai gândi, spuse el cu fermitate. 

— Da, e mai bine. Dar mă grăbeam să ajung la tata... I se 
făcuse rău... Unde e? Ce i se întâmplase și de ce n-a venit să mă 
vadă? 

— Tatăl tău e plecat, pentru o vreme. Nu te îngrijora, e bine... 
Şi eu sunt fiul lui, nu uita... 

— Dar ştie că sunt aici? Și mama.. .. şi Blain... Știu că sunt aici? 

Curt făcu o pauză, apoi îi spuse în timp ce-i prinse mâna în 
mâna lui: 

— Dulcea mea... .Ai avut noroc că ai scăpat... Să ne gândim la 
asta... Pentru numele lui Dumnezeu, Felicity, nu-ți dai seama că 
ai fost foarte grav, ai fost aproape moartă, n-au fost lăsaţi niciun 
fel de vizitatori, aici. 

— Trebuie să-l văd pe tata, pot? Acum. 

— Astăzi, trebuie să te odihnești. Altfel vei fi din nou foarte 
grav. Doar mie mi-au permis să intru și dacă vor descoperi că am 
vorbit cu tine ceva ce ţi-a produs neliniște, nici pe mine nu mă 
vor mai lăsa să vin. Fii fată bună, ca să nu avem probleme. Te 
asigur că e bine și îţi transmite toată dragostea lui. 

Felicity își trase mâna dintr-a lui. 

— S-a întâmplat ceva rău, nu-i așa? Te rog, n-o să mă simt mai 
rău, niciodată nu voi mai fi bolnavă, te rog, Curt... 

— Bine... Văd că trebuie să te conving cu ceva.. E în regulă 
dacă vorbești cu el la telefon? E plecat cu afaceri... 

— Da. 

— După care nu vei mai pune nicio întrebare până când nu te 
vei restabili? 

Felicity încuviință. 

Atunci, Curt ieși din salon şi se întoarse cu un telefon mobil. 
Formă un număr internaţional și, în așteptare, se întoarse 
zâmbind spre Felicity. 

— Alo, spuse Curt. Aţi putea să mi-l daţi pe colonelul 
Vale-Norton la telefon, vă rog? Mulţumesc. 

— Alo, se auzi de la celălalt capăt al firului... 

— Îmi pare rău că vă deranjez, domnule, dar fiica 
dumneavoastră insistă să vă vorbească. Nu mă crede pe cuvânt că 
sunteţi bine și nu e cazul să-și facă probleme. Vă rog să vorbiţi cu 
ea. 

— Tăticule, spuse Felicity luând receptorul... Anna mi-a spus 
înainte de a avea accidentul că ai primit o telegramă cu o veste 


94 SUSAN GAYLE 


rea, pentru că ţi s-a făcut rău. Când m-am izbit de acel copac, 
eram în drum spre tine. 

Urmă o pauză la capătul celălalt al firului, după care colonelul 
vorbi cu o voce foarte fermă: 

— Draga mea, în ultimul timp veştile proaste s-au ţinut lanţ, 
aşa că una în plus nu mai conta pentru mine. Stai liniștită. 
Ascultă-l pe Curt. Nu știu ce m-aș fi făcut fără el, în toată această 
situaţie. 

— Mama unde e? 

— E cu Blain, iubito. Vezi că în ziua accidentului Blain ti-a 
trimis o scrisoare, roagă-l pe Curt să ţi-o dea. Acum, fii fată bună 
şi concentrează-te pe însănătoșirea ta... Dacă te consolează cu 
ceva, vreau să-ţi spun că și mama ta a pierdut prima ei sarcină. 
Într-o zi, a insistat atât de mult să călărească, încât până la urmă 
i-am permis. A căzut şi a pierdut copilul. Hai, dă-mi-l, te rog pe 
Curt, mai trebuie să vorbesc ceva cu el. Fă-te bine, iubito. 
Dumnezeu să te ajute. Ai grijă de tine. 

Curt preluă din nou telefonul și după ce îl ascultă pe colonel 
încă vreo câteva minute, salută politicos și închise. 

Felicity îl privi cu ochi mari și întrebători: 

— Acum, ce mai e? întrebă Curt. 

— Ai o scrisoare de la Blain pentru mine? 

— Da. O vei citi după plecarea mea, pentru că în curând 
asistenta va veni să mă dea afară. 

Nici nu termină bine de vorbit și asistenta deschise ușa, cu un 
zâmbet larg și amabil. 

Felicity se agăţă de gâtul lui Curt și acesta o îmbrăţișă cu 
căldură. 

— Nu te îngrijora pentru mine, nu mă gândesc la nimic 
altceva, decât să mă fac bine. 

Curt o sărută pe amândoi obrajii, apoi o privi câteva clipe și 
pe urmă ieși din salon. 

După câteva minute, când plecă și asistenta, Felicity deschise 
scrisoarea lui Blain, în care era un pacheţel cu o pereche de 
cercei de aur cu diamante și un mic bilet. 

„Dragă Felicity , scria el, sper să-ţi facă plăcere micul meu 
cadou. Te iubesc, Blain." 

Ah, ce mult îl iubea și ea... Nu amintea nimic de pierderea 
copiilor și de accident, pentru a nu-i trezi amintiri neplăcute, în 
schimb îi făcu acest cadou, pentru a o bucura, urmând ca despre 
lucrurile dureroase să vorbească mai târziu, când se va simţi mai 
bine. 

Salonul era plin de flori și Felicity își spuse că își va aminti 
întotdeauna parfumul și culorile lor, care îi înseninaseră zilele de 
durere şi de izolare. 

Într-una din zilele imediat următoare scoaterii bandajelor, 
Curt o duse acasă, cu mașina, cărând-o în braţe din salon la 
mașină și de la mașină în sufrageria casei lor. În timpul prânzului, 
între șampanie și înghețată, Henri îi spuse cu amabilitate: 

— Ce mult mă bucur că vă revăd, doamnă... 

Curt, care luă loc pe scaunul din faţa ei, îi spuse cu blândeţe: 

— Bea puţină sampanie, iubito, vreau să celebrăm 

reîntoarcerea ta acasă și, bineînţeles, prânzul special făcut de 
Henri. 

Într-adevăr, valetul le pregăti paté de foie gras, pui cu legume 
şi o tartă delicioasă, cu cremă proaspătă. 

Urmă apoi excelenta cafea făcută în stilul lui Henri, deosebit 
de aromată și de gustoasă. 

După prânz, Curt insistă ca Felicity să se odihnească, dar 
aceasta refuză categoric. 

— Dar te-am văzut atât de puţin, Curt, aș vrea să stăm mai mult 
în acest weekend împreună, replică Felicity. 

Curt însă o luă pe braţe și o duse în dormitorul lor. 

Numai o oră, draga mea, pentru că am de scris niște scrisori. 
Pe urmă sunt al tău. 

Între timp, Felicity făcu un duș și își schimbă hainele, iar când 
se întoarse Curt în încăpere, îi spuse foarte hotărâtă: 

— Refuz să fiu tratată ca o invalidă. Sunt perfect sănătoasă. 

Curt închise ușa în urma lui și o privi cu ochi flămânzi: 

— E ceva în tine, draga mea, spuse el, care mă face să fiu 
primitiv şi să te doresc cu o patimă nemăsurată. 

Felicity îl îmbrăţișă cu ardoare. 

Ce vrei să facem azi? 

Ieșim la iarbă verde, după care cinăm la un restaurant și pe 
urmă ne întoarcem în camera noastră să ascultăm bucăţile 
noastre muzicale favorite? 

Așa și făcură. 

Când Felicity se îmbrăcă pentru cină, își puse cerceii primiţi 

de la Blain. 

Curt o felicită pentru ţinută, dar schimbă subiectul. 

— l-am scris lui Blain ca să-i mulţumesc pentru cercei. Oricum, 
sunt sigură că vor veni în curând acasă. Cred că mama așteaptă să 
se întoarcă odată cu Blain. 

— Trebuie să fii tare, iubito, n-am putut să-ți spun până acum. 
Am așteptat să te mai întremezi pentru a putea să suporti mai 
ușor șocul. 

— Curt, nu mă ţine în această tensiune, spune-mi mai repede. 
Ce s-a întâmplat? 

Curt o îmbrăţișă și, ținând-o strâns la piept, îi spuse rar... 

— Blain și mama ta au fost ucişi într-un accident de mașină în 
ziua în care mama ta s-a dus în Irlanda să-l vadă. 

Felicity fu scuturată imediat de o convulsie puternică și își 
duse mâinile în jurul trupului. 

— Aş da orice să mai putem schimba asta, dar, din păcate, nu 
se mai poate face nimic. 

— Curt, ai știut ce s-a întâmplat cu ei și mi-ai ascuns? 

— Da. 

— Ai ştiut că au murit amândoi? întrebă ea cu o voce de 
nerecunoscut. 

— Da, au murit pe loc. Blain s-a dus să o ia pe mama ta de la 
aeroport, cu o mașină împrumutată. La întoarcere, Blain, la un 
moment dat s-a încadrat pe mijlocul șoselei. Pierduse, evident, 
controlul volanului. O mașină care venea din faţă a intrat în ei și 
i-a zdrobit. 

— Dar mi-a trimis cerceii în ziua aia. 

— Nu Blain. Ordonanţa lui, pe care Blain l-a rugat cu o zi 
înainte să facă asta. 

— Dar de ce? De ce să moară amândoi deodată? 

Curt nu răspunse. 

Luni, înainte de întoarcerea tatălui ei din Irlanda, Felicity se 
duse la Norton Towers. Vroia să fie acolo când va veni el. 

Anna îi deschise, tristă și gânditoare. 

În momentul în care păși în hol, Felicity fu izbită de liniștea 
dinăuntru, care era tipică pentru casele vechi. 

— Biata mea copilă, îi spuse Anna, strângând-o cu putere la 
piept. Ce mult ai suferit... 

— Acum mă gândesc doar la tata. Când va veni, vom lua masa 
în sufragerie. E camera lui preferată. 

Colonelul era de nerecunoscut, în momentul în care intră în 
hol. 

Arăta mult mai bătrân, dar când o văzu, zâmbi fericit și 
mulțumit. 

— Oh, tăticule!... Tăticule!... spuse Felicity și alergă să-l 
îmbrăţișeze. 

— Copila mea! Haide nu plânge, tu ai fost mult mai rău decât 
mine. Acum ești bine, nu? 

Colonelul o prinse după umeri și o conduse în sufragerie, 
unde se aşezară pe sofa. 

— Da, tăticule, acum sunt bine. A fost foarte greu pentru Curt, 
însă. L-am dezamăgit și a fost doar vina mea. 

Da, ştiu. Ai vrut să vii să vezi ce s-a întâmplat. Aș fi vrut ca Anna 
să nu-ți telefoneze. Nu te-ngrijora, vei avea alţi copii. 

De unde pot să ştiu? Poate nu voi mai putea avea alt copil. 

— Eşti puternică, așa cum au fost toţi din familia Vale-Norton. 
Aparent, eşti delicată, dar ai o mare forță în tine. Așa că tu și Curt 
veţi face alt copil. Sunteţi prea sănătoși și viguroși pentru a 
rămâne fără. 

— Spune-mi despre mama și Blain... 

Regretând că nu se gândise la asta înainte, Felicity îi dădu un 
whisky. 

— Bea și tu ceva, îi spuse el, luând paharul. 

Felicity își turnă un sherry și se așeză pe sofa lângă el. 

În acel moment, ușa se deschise încet și o mogâldeață mică și 
albă alergă imediat, traversând încăperea și așezându-se în 
braţele colonelului. 

— Ah, băiete, spuse acesta punând paharul deoparte, cum am 
uitat de tine!... 

— El n-a uitat de tine... Haide, tăticule, continuă... 

— Ah, da... N-am fost de acord cu plecarea mamei tale în 
Irlanda. Nu era necesar. Blain urma să vină în vacanţă, foarte 
curând. l-am adus ... Acum se odihnesc în capela familiei 
noastre, din biserică, spuse el și mai luă o gură de whisky. A fost 
o ceremonie foarte sobră. Doar patru persoane din cercul meu 
de prieteni. 

— Dar tu ne ai pe Curt și pe mine, tăticule, vino să locuiești cu 
noi... 

— Doamne Dumnezeule, nu... Tinerii au modul lor de 
viață... M-am gândit să stau o vreme la clubul meu din Londra. 
Sunt prea multe amintiri în casă, care mă tulbură. ... Poate după 
un timp mă voi mai obișnui cu ideea că i-am pierdut... 

— Eşti sigur că asta dorești, tăticule? 

— Da... Şi tu ai putea veni la Londra câteodată, să iei prânzul 
cu mine. Și nimic nu vă oprește dacă vreţi să luaţi, tu și Curt, cina 
cu mine. La club au avut întotdeauna o mâncare excelentă. Aici 
n-aş putea îndura acum tot cortegiul de persoane care ar veni 
să-și exprime condoleanţele cu faţa, în mod voit, mult trasă în jos. 


Capitolul 8 


În următoarele săptămâni, Felicity nu-și mai văzu tatăl... 

După plecarea lui, tânăra femeie făcu o singură vizită la 
Norton Towers, pentru că Anna vroia să știe unde să pună 
uniformele lui Blain. 

Când intră în camera fratelui ei, Felicity izbucni în lacrimi 
văzând uniformele în care-i stătea atât de bine și de care fusese 
atât de mândru. 

Dominația mamei lor asupra lui Blain învinsese până și-n 
moarte, se gândi Felicity. 

Dădu săracilor toate hainele lui Blain, dar uniformele le 
păstră în dulapul lui. 

Într-o zi va avea un copil și i le va arăta, povestindu-i ce unchi 
nemaipomenit a avut. 

Hainele Elvirei fură date și ele, iar mobilierul din cameră 
fusese schimbat, pentru ca tatăl ei să se simtă mai puţin apăsat de 

trecut când va veni. 

În timpul convalescenței, stătu la Cherry Trees, deși Curt, 
ocupat după cum i-a spus cu un caz foarte grav, venea acasă doar 
noaptea târziu și pleca foarte devreme. 

În ultimele trei zile nici nu mai venise și dormise la 
apartamentul lui din Londra. 

Cu o seară în urmă, fiindu-i foarte dor de el, rămase tot timpul 
lângă telefon, așteptând s-o sune. Astfel, la ora la care de obicei 
o suna, ridică receptorul în clipa în care se auzi telefonul, dar o 
făcu mult mai rapid decât de obicei. 

— Alo, eşti tu, Curt? se auzi o voce de femeie de la celălalt 
capăt al firului. 

— Nu, Curt nu e aici, răspunse Felicity. Vreţi să-i Lăsaţi un 
mesaj? 

— Nu, nu, nu e important, replică vocea. 

Felicity o recunoscu imediat pe Nora... 

A treia zi, i se făcu atât de dor de el, încât se duse să-l caute 
pentru a lua prânzul împreună. 

Când îl sunase de dimineaţă pentru a-i spune ora la care 
sosea și unde s-o aștepte, Curt fusese foarte surprins, dar la ora 
fixată era pe scările restaurantului și o aștepta. 

După-prânz, se duseră în apartamentul lui Curt. 

— Am cerut un caz la Paris, spuse el, în timp ce își băură 
cafeaua pe terasă. Nu te pot lăsa singură acasă, aşa că vom pleca 
împreună. 

— Curt, dar e atât de important pentru tine acest caz? 

— Da... La ora actuală, cei mai importanţi avocaţi sunt la Paris. 

Felicity privi spre degetul cu verighetă și inima i se strânse de 
durere. 

— Şi cât timp va trebui să stai acolo? 

— Şase luni... 

Ochii ei se umplură de lacrimi... 

— E atât de important pentru tine? 

— Da. 

— Atunci, du-te, spuse ea încet. 

— Am, într-adevăr, permisiunea ta? 

Felicity nu răspunse. Lacrimile începură să i se prelingă pe 
obraz. 

— Felicity, spuse el prinzând-o de bărbie, plângi!... E chiar 
atât de importantă plecarea mea, pentru tine? 

— Ah, Curt... Eşti prost? Cum să nu fie importantă? 

— Vreau să te aud admițând că plecarea mea e importantă 
pentru tine. 

— Când... vei pleca? 

— Când... vom... pleca, preciză el. 

— Nu te încurc? 

— Nu... 

— Dar... nu-l pot lăsa pe tata aici... 

— Tatăl tău te-a părăsit, pentru că așa a considerat că e mai 
bine. E la club şi se simte excelent. Vom cina cu el în seara asta, 
ca să te convingi și să te liniștești. 

Colonelul arăta mult mai bine decât fusese ultima dată când îl 

văzuse Felicity. 

— Cred că voi rămâne aici peste vară şi mă voi întoarce la 
Norton Towers doar când începe ceața londoneză... Deci... 
mergeţi la Paris... Mă bucur... E un oraș pentru tineri... 

— Pentru toţi cei tineri în inimă, domnule, răspunse Curt. Aș 
vrea să ne vizitaţi acolo, mama va fi foarte fericită să vă revadă. 

— Mama ta e o femeie extraordinară, nu uita să-i mulţumești 
că a fost atât de drăguță cu fata mea, tot timpul... Eu mă simt 
bine aici, nu vă faceţi griji. 

În drumul spre Cherry Trees, Felicity îi spuse lui Curt: 

— Tata are dreptate. Mama ta e o femeie nemaipomenită. 
Mi-a scris o mulţime de scrisori de consolare după ce am pierdut 
copiii... Curt, n-am ştiut că ai avut un frate... 

— Ţi-a spus mama asta? întrebă el, uimit. 

— Da, mi-a spus că a fost primul născut și că era cu cinci ani 
mai mare decât tine. Cum era? 

— Ca și mama. lubea viața de la oraș, spuse el pe un ton care 
nu mai admitea nicio altă întrebare. 

Felicity simţi astfel că erau niște umbre în viața lui Curt, 
despre care nu vroia să vorbească. 

Î va întreba altă dată. Acum se va gândi doar la călătoria lor la 
Paris, care va fi o a doua lună de miere a lor, se gândi ea. 

— Ah, ce vilă extraordinară! spuse Felicity, intrând în fiecare 
cameră și uitându-se cu admiraţie în jur la încăperile cu lambriuri 
și mobilă mărginită cu auriu... Cât spaţiu și ce flori minunate! 
exclamă ea, ieşind pe terasa luxoasă, plină de plante orientale. 

— Îţi place, într-adevăr? 

— Da, Curt, ce minunat că te-ai gândit să cumperi o vilă, dar 
eu eram bucuroasă să stau cu mama ta... 

— Nu, aveam nevoie de un spaţiu al nostru, în care Henri să 
ne gătească felurile lui extraordinare de mâncare și în care să 
ascultăm, într-un cadru plăcut și conform cu gusturile noastre, 
muzica noastră preferată. 

— Înţeleg, ai vrut să mă faci să uit cât mai repede cele 
întâmplate... 

Casa era situată la o oră depărtare de Paris și Curt o 
cumpărase de la un sculptor renumit, simțind că sensibilitatea lui 
Felicity avea nevoie de un cadru special pentru a se dezvolta. 

Doamna Moreau fu și ea foarte fericită când, seara la cină, 
Curt îi vorbi despre vilă. 

— Dar îl cunosc pe acest sculptor, spuse ea. E un geniu!... 
Sunt sigur că ar vrea să-i facă lui Felicity un bust...E foarte 
sensibil la frumuseţea feminină. 

— După cum mi-ai vorbit despre el, cred că ar vrea mai 
degrabă să-i facă un nud și asta n-ar fi posibil, spuse Curt. 

Îşi băură cafeaua pe terasă, după care Curt le sugeră o 
plimbare cu barca pe lac. 

Amândouă fură extrem de voioase la auzul acestei propuneri. 

După o oră în care s-au distrat, astfel traseră din nou la mal, 
rămânând apoi pe o bancă, pentru a privi apa cristalină. 

După câteva minute, Felicity observă o siluetă care-i păru 
cunoscută, stând cu spatele la ei, ceva mai departe. 

După ce o privi cu mai multă atenţie, Felicity realiză că silueta 
în rochie roșie nu e nimeni alta decât Nora. 

Cum Curt și mama lui își exprimară dorinţa să intre în 
restaurantul aflat în vecinătate, Felicity nu le atrase atenţia asupra 
Norei. 

După ce intrară însă și luară loc la o masă de lângă geam, Nora 
intră și ea în sala restaurantului, însoţită de un tânăr blond foarte 
bine făcut. 

Observându-l pe Curt, acesta se apropie de masa lor, și după 
saluturile de rigoare, Curt îi spuse: 

— Nu cred că am avut ocazia până acum să ţi-o prezint pe soţia 
mea... Felicity — Clifford Staftordly... Nora Stafordly... 

Astfel, urmă o oră în care discutară despre tot felul de lucruri, 
dar Blain nu fu adus nici măcar o clipă printre subiectele lor, 
ceea ce o îndureră foarte mult pe Felicity... 

Cei doi aflaseră, desigur, despre tragedie, dar nu-i prezentară 
niciun fel de condoleanţe. 

Curt o conduse apoi pe mama sa, însă Felicity își exprimă 
dorinţa de a se întoarce acasă. Probabil mama și fiul aveau să-și 
spună lucruri care nu erau pentru urechile ei, se gândi Felicity, 
așa că, înainte de a-și conduce mama, Curt o lăsă pe ea la noua 
lor vilă. 

Înainte de a adormi Felicity se gândi din nou cu indignare la 
faptul că Nora nu-i prezentase condoleante, ca și cum Blain ar fi 
ieşit cu totul din mintea ei. Curând, însă, adormi și nu simţi cât 
de târziu se întoarse Curt acasă. 

A doua zi la micul dejun, Curt o întrebă, plin de curiozitate, 
pe sotia sa: 

— Cum ti-a părut întâlnirea cu Nora, de aseară? 

— N-aș putea spune că mi-a făcut plăcere. Nu pot uita ce i-a 
făcut lui Blain. 

— Înţeleg ce simti, iubito și faptul că eu și Nora suntem foarte 
vechi prieteni nu înseamnă că trebuie să fii și tu prietenă cu ea. 

— De când vă cunoaşteţi? 

— De când eram atâtica, spuse el, punându-și palma la câţiva 
centimetri de podea. E cu trei ani mai mare decât mine. Când o 
cunoşti, e imposibil să n-o îndrăgești. 

— Chiar așa? 

— Trecutul e trecut, să-l lăsăm să moară, spuse el, privind-o 
adânc în ochi. 

— Un lucru e sigur. Nora nu va fi niciodată prietena mea! 

— De ce? N-ai aici nicio cunoștință... Te-ai simţi bine cu ea. 

— Îmi ceri să fiu prietenă cu o femeie care a târât în mizerie 

viața fratelui meu? întrebă Felicity strângându-și cu putere 
pumnii. 

— Blain avea deja o viaţă dubioasă când l-a cunoscut ea. Nu 
uita asta. 

— Nu uit nimic, dar Blain era fratele meu și l-am iubit așa cum 
era. Știu că tu nu l-ai plăcut niciodată, dar cred că ai avut motivele 
tale să nu-l placi. 

— Da, răspunse Curt, laconic. 

Felicity îl privi înfuriată. 

— Pentru că ai fost gelos! izbucni ea. 

— Ce vrei să spui? 

— Ai fost gelos, pentru că era iubitul Norei. 

În momentul imediat următor, o mână de fier îi prinse 
încheietura: 

— Repetă ce ai spus! replică el cu o voce periculos de înaltă. 

Felicity își lăsă ochii în jos. Nu vroia să-l incite la violență. 

— Vreau să-ţi ceri iertare în seara asta când ne vom vedea din 
nou și când sper că vei fi mai cu minţile acasă, continuă Curt $i 
să nu mă mai implici niciodată pe mine în greșelile fratelui tău! 

Bărbatul îi lăsă brusc mâna și ieși. 

Pe urmă îl auzi vorbind ceva cu Henri și mașina care se 
îndepărtă. .. 

Felicity căzu, palidă, pe scaunul de lângă ea, privind urmele 
degetelor lui Curt în carnea ei. 

— Mai vreţi cafea, doamnă? o întrebă Henri intrând şi 
uitându-se lung la ea. 

Felicity refuză și se duse în camera ei, unde se așeză îmbrăcată 
în vârful patului, iar după câteva momente adormi. 

Spre prânz, niște glasuri care ajungeau până la ea prin 
fereastra întredeschisă, o treziră brusc. 

— Nu, domnule Staffordly, doamna nu e acasă, dar îi voi 
transmite că aţi căutat-o, spuse Henri... 

Felicity se ridică din pat, făcu un duș, se schimbă cu o rochie 
simplă de bumbac și cobori pentru a-l întreba pe Henri dacă era 
vreun autobuz până la Paris... Nu mai putea sta între patru 
pereţi!. „.. 

Henri îi spuse ora și de unde putea lua autobuzul, iar după 
câteva minute Felicity se afla printre călătorii pentru orașul care, 
se gândi ea, e făcut parcă anume să-i vindece pe cei ce suferă... 

Mâncă la un restaurant care se învecina cu Școala Militară, 
după care colindă pe străzi până obosi și se întoarse din nou în 
staţia de autobuz. 

Seara, în așteptarea lui Curt, se îmbrăcă într-o rochie veselă și 
se aşeză în grădină să citească. Nu peste mult auzi însă mașina 
soțului ei și alergă spre el. 

Se întâlniră în sufragerie. 

— Oh, Curt, iubitule, iartă-mă pentru ce am spus... 

— Numai dacă nu mai plângi, răspunse el, ștergându-i 
lacrimile care-i udau obrajii. 

Apoi o luă în braţe și se așeză cu ea pe un scaun; 

— Eşti aşa de proaspătă, ca un izvor de primăvară... Nu știu 
cum ai reușit să mă faci să-mi pierd cumpătul... 

— Amândoi ne-am pierdut cumpătul... Iartă-mă... Te 
iubesc... 

— Poţi s-o mai spui o dată, îi sugeră el și o sărută cu pasiune 
mai înainte ca ea să poată scoate un cuvânt. 


Kk 


Zilele la vilă erau pline de frumusete și de relaxare... 

Curt îi cumpărase lui Felicity o mașină, astfel că uneori 
mergea singură la Paris, făcând cumpărături, bând câte un ceai 
sau o cafea într-una din cafenelele de stradă, care îi plăceau atât 
de mult. 

Totuși, clipele petrecute pe terasă, cu o carte în mână, printre 
flori, erau cele care o bucurau cel mai mult. 

Stând astfel într-una din zile, după-prânz, auzi o voce în 
spatele ei: 

— Am venit să vă iau în oraș, doamnă Moreau. 

Felicity se întoarse imediat și nu mică îi fu surpriza când dădu 
cu ochii de Clifford Staffordly. 

— Ah, mulțumesc, dar am mașina mea, răspunse Felicity cu 
amabilitate. Poate altă dată. 

— Nu, veni răspunsul, rece și scurt. Păcat... Ne-am fi distrat 
bine împreună... 

— Domnule Staffordily, sunt o femeie măritată și... 

— Da, păcat și de această loialitate aflată doar la una din 
părți... 

— Ce vreţi să spuneţi? 

— Soţia mea... și soțul dumneavoastră... Chiar nu ştiţi? 

— Nu cred o vorbă din ce-mi spuneți, domnule. 

— Da? Crezi că doar s-a amuzat cu ea, în trecut? 

— Ieşiţi afară, cu insinuările dumneavoastră perfide!... Plecaţi 
imediat de-aici! strigă Felicity. 

După plecarea lui, Felicity traversă terasa și se uită după el... 

Curt venise la Paris pentru că Nora era aici, se gândi ea, 
urmărindu-l pe Cliford Staffordly cum trece printr-o poartă din 
capătul grădinii... 

Felicity își spuse că va trebui să nu se mai gândească la toate 
acestea pe viitor și se duse în camera ei, unde se imbrăcă, după 
un moment de ezitare, cu rochia pe care o purtase la primul ei 
bal... O rochie albă de șifon, ale cărei falduri se unduiau cu 
graţie când pășea și care mamei ei îi plăcuse întotdeauna foarte 
mult. 

Ceasul de perete din hol o anunţă că era ora șapte seara. 

Foarte târziu... 

Curt obișnuia să vină mult mai devreme... 

Peste câteva minute, însă, mașina lui se opri în faţa casei. 

Felicity cobori în fugă scările, dar se opri imediat locului. 

Lângă Curt, păşind încet lângă el, plină de lumină în obraji, 
era Nora... 

— Bună iubito, spuse Curt intrând și sărutând-o pe obraji. 

Nora s-a oferit azi să-mi facă cina, după ce am stat puţin de vorbă 
în apartamentul meu din Paris... Arată-i te rog care e camera 
unde va sta aici, în calitate de musafir al nostru. 

Felicity înlemni. 

— Eu mă duc să-i spun lui Henri că avem o persoană în plus la 
masă... 

Cina din seara aceea fu una dintre cele mai triste din viaţa lui 
Felicity. 

Curt aproape n-o luă în seamă, conversând mai mult cu 
Nora... 

Felicity o privi cu atenţie pe femeia din faţa ei... 

Curt și Blain, victime ale aceluiași păr roșu și al aceluiași glas 
dulceag... 

— Îmi pare rău, doamnă Moreau, pentru ce s-a întâmplat cu 
Blain și cu mama ta. 

Felicity nu răspunse. 

— Mulţumim, interveni Curt, am venit aici tocmai pentru a uita 
de cele întâmplate. 

Nora nu mai aduse vorba despre Blain și după aproape o oră, 
timp în care Curt păru că uitase cu totul de soţia lui, se ridicară 
de la masă, iar Curt o conduse pe Nora acasă, lăsând-o pe Felicity 
singură, într-un ocean de disperare. 

Se întoarse pe terasă și, sprijinită de balustradă, cu ochii peste 
lac, se întrebă îndurerată: unde putea pleca de acolo? Cum să 
continue să-și vadă soţul atras de această femeie și să nu ia nicio 
atitudine? 

Dar nu putea trăi fără dragostea ei... 

Însemna că n-avea altă alternativă decât să lupte pentru 
această dragoste. 

Se duse în sufragerie și, dând draperiile la o parte, se uită 
afară, în noaptea care se lăsase... 

Curând după asta, Curt intră și el în sufragerie. 

Pierdută în gânduri, Felicity nici nu auzise mașina lui oprind 
în faţa casei. 

— Vino aici, iubito, spuse el cu aerul lui obișnuit, așezându-se 
pe canapea și deschizând braţele spre ea. Vreau să-mi spui de ce 
m-ai privit atât de incisiv când am plecat cu Nora... 

— Incisiv? Interesant. O aduci aici pe femeia pentru care ai 
întârziat acasă, mă pui să-i pregătesc baia și camera în care să se 
aranjeze pentru cină, îi acorzi numai ei atenţie şi pe urmă mă 
întrebi de ce te-am privit incisiv? 

Felicity tremura toată și faţa i se albise tot mai mult. 

Curt o privi cu asprime. Nicio femeie nu-i va spune lui cum 
trebuie să se comporte... Nici măcar soția lui... 

— Nora e o prietenă veche și nu trebuie să-ţi explic de ce am 
întârziat cu ea... Dar de ce te-ai enervat, așa?.. Uite ce e... Nu 
vreau să ne certăm doar pentru că am adus la cină un prieten... 

— Când acest prieten se întâmplă să fie o femeie pentru care 
ai o pasiune de ani și ani, nu cred că e un lucru atât de 
neînsemnat... Ce-ai fi zis tu dacă eu veneam cu soţul ei târziu 
acasă și te anuntam cu un surâs că va rămâne și la cină? 

— Asta era o problemă total diferită. 

— Da, pentru că eu am alt gen de respect pentru statutul meu 
de femeie măritată... Aș fi putut să ies azi cu Cliff Staffordly în loc 
Să Stau acasă să te aştept... 

— Sunt sigur că ai fi putut, iubito... Nu vreau însă să-i lăsăm 
să intre astfel în viaţa noastră. 

— Tu ai adus-o aici!... 

— Vino la mine! 

— Ai uitat de timp cu ea, că ai venit așa târziu? 

— Nu, iubito, dar mi-a cerut ajutorul și nu puteam s-o refuz. 

— Da, sunt sigură, răspunse Felicity cu ironie. 

Următoarele cuvinte fură înăbușite de sărutul lui. 

Pe urmă, Curt o îmbrăţișă și mai strâns: 

— Chiar nu crezi că tu ești femeia pe care o iubesc și nu Nora? 
Dar.. de ce mi-ai vorbit de soţul ei? Ce s-a întâmplat? 

— Nu, tu trebuie să-mi spui de ce ai venit atât de târziu... 

— Te foloseşti de asta ca să nu facem dragoste în această 
noapte? întrebă el, îndepărtând-o și cercetându-i faţa cu atenţie. 

— Cum poţi să spui asta când știi cât te iubesc? 

— Atunci, ce e? 

— Vreau să ştiu de ce ai întârziat cu Nora astăzi. 

— Iubito, sunt avocatul ei. E confidential ce am discutat 
împreună. Sper că nu mă vei mai lua la întrebări pe viitor. Eu 
sunt stăpânul în casa mea, ai înţeles? 

— Da, dar că eu refuz să te împart cu altă femeie înţelegi? 
întrebă Felicity cu buzele albe de mânie. 

Curt o prinse din nou în braţe... 

— Eşti atât de prostuţă încât îţi trece prin minte că aș putea 
avea altă femeie în afară de tine? Mai bine ascultă ce veste am 
să-ți dau... 

— Ce e? întrebă Felicity, puţin speriată. 

— Mi-am terminat lucrul aici şi în curând ne vom întoarce la 
Cherry Trees. Așa, vom fi acolo când se va întoarce acasă 
colonelul, pentru a-l întâmpina cum se cuvine. 

— Oh, e minunat, Curt!... 

— Nu mă întrebi dacă Nora vine cu noi? o întrebă el, 
tachinând-o. 

— Ah, eşti o bestie, spuse Felicity lovindu-l cu pumnii în piept 
și râzând. Ar trebui să te ucid acum!... 

— Mai bine sărută-mă. 


Capitolul 9 


Anna îi aşteptă în hol, la Cherry Trees, deoarece Curt îi 
telefonase și o rugase ca toată casa să fie plină de flori, la 
întoarcerea lor. 

Ceea ce se şi întâmplase. 

Cu faţa ei de o bunătate rară și cu două, trei lacrimi în ochi, 
Anna o îmbrăţișă pe Felicity, bucuroasă că o revede și-l îmbrățișă 
cu aceeași căldură pe Curt. 

— E și un cadou, în camera ta, Felicity... Tare aș vrea și eu să 
ştiu ce ai primit, înainte de a pleca. 

Astfel, în timp ce Curt și Henri duseră mașina în garaj, ele 
urcară în dormitor, unde pe pat era un pachet mare, legat cu o 
fundă roșie. 

Era de la Curt. 

— Oh, Dumnezeule, e fabuloasă, exclamă Felicity, în timp ce 
Anna o ajută să despăturească blana albă, de o fineţe și o eleganță 


FATA ÎN ALBASTRU 117 


Apoi, Felicity deschise un alt pachet, cu un cadou pentru 
Anna. O altă blană, aproape egală în frumuseţe și eleganţă cu cea 
a lui Felicity. 

Obrajii femeii se înroșiră de plăcere și mulțumire, după care, 
extaziată, își puse faţa pe gulerul fin. 

— Cadoul pentru tata va aștepta până la sosirea lui, spuse 
Felicity surâzătoare. 

Colonelul se întoarse la Norton Towers la începutul toamnei 
şi-şi reluă viaţa liniștită de dinaintea tragediei. Felicity și Anna îl 
întâmpinară bucuroase, încă de pe scări, iar Curt veni și el puţin 
mai târziu. 

Colonelul se schimbase destul de mult în timpul petrecut la 
Londra și, deși râdea adeseori, râsul nu-i ajungea niciodată în 
ochi. 

Ca și mine, se gândi Felicity, nu se va obișnui niciodată să 
trăiască fără dragostea lui. 

Tânăra femeie fu recunoscătoare Cerului, în acel moment, 
pentru fericirea pe care o trăia, iubindu-l pe Curt. Aproape nu-i 
venea să creadă că e adevărat. 

— E foarte adevărat, îi spuse Curt, seara târziu, în patul lor, 
când Felicity îi explică la ce se gândise. Întinde doar mâinile, 
prinde bine acest adevăr și fii fericită. 

Felicity mergea adeseori să-și vadă tatăl, mai ales că soţul ei 
era extrem de ocupat cu munca sa. Se plimbau prin grădină și-l 
încuraja să-și invite prietenii la cină. 

— Eu sunt un om bătrân, de-acum, draga mea, nu trebuie 
să-ţi petreci atât de mult timp cu mine, îi spuse colonelul într-o 
zi. Ai acum un soț și propria ta casă şi sper că, în curând, vei avea 
şi copii. 

— Cred că am pierdut această șansă, tăticule... 

— N-are niciun sens să spui asta, draga mea. Eşti tânără și 
sănătoasă. Ai vorbit despre asta cu soţul tău? 

— N-am vorbit despre asta după ce am pierdut copiii și el e un 
om foarte ocupat cu munca sa; fiind deja atât de celebru, e foarte 
solicitat. 

— Ştiu. E și foarte deștept. Iartă-mă, dar cred că ai fi fost mult 
mai fericită cu cineva care nu era așa de preocupat de carieră, 
cum e el. Tu ești foarte sensibilă și mă tem că uneori te-ar putea 
neglija din pricina muncii lui și asta te va răni. 

— Sunt foarte fericită, tăticule, așa că nu-ți mai face griji din 
pricina mea. ÎI iubesc pe Curt și nu mă va interesa niciodată alt 
bărbat. Am avut foarte mult noroc atât cu familia mea, cât și cu 
soțul meu, spuse Felicity și știa că era adevărat. 

Curt era de asemenea foarte generos. ..N-o întreba niciodată 
ce făcea cu banii, indiferent cât de mult cheltuia. 

Henri era, de asemenea, mai mult decât mulțumit de stăpânul 
lui, mai ales că primea vacanțe plătite de Curt, în locuri foarte 
frumoase şi exotice. 

Într-o duminică seara, Curt o anunţă: 

— Săptămâna viitoare voi sta în apartamentul meu din Londra, 
îi spuse el, privind în paharul cu brandy. 

— Oh, Curt, chiar trebuie? 

— Mă tem că da, iubito. Nu e cazul, însă, să fii atât de supărată 
din pricina asta, replică el, după care sorbi gânditor din pahar. 
Doar pentru vreo patru zile, după care vom pleca într-o vacanță. 
Ce zici de asta? 

— Ar fi minunat, zâmbi ea. Unde vom merge? 

— Ce zici, să mergem din nou în Grecia, unde ne-am petrecut 
luna de miere? 

— Oh, da, te rog, răspunse Felicity, încântată. 

— În timp ce sunt plecat, tu poţi face cumpărăturile în vederea 
vacanței. M-ai iertat, așadar? 

Felicity încuviință și Curt o sărută pe buze, mai întâi încet, 
apoi cu o pasiune din ce în ce mai mare, până când tânăra soţie 
simţi că nimic nu avea importanţă în această lume, în afara 
dragostei lor şi a credinţei că își aparţin pentru totdeauna. 

După o săptămână în care nu-l văzuse, Felicity simţi că îi era 
atât de dor de el, încât lumea din jur se-ntunecase. 

Colonelul avea acum oaspeţi în fiecare seară la cină, după care 
jucau cărți până târziu, astfel că Felicity era mai mult singură. 

Deprimată de această schimbare din viaţa ei, nu se dusese să 
facă niciun fel de cumpărături pentru vacanţă, așteptând 
momentul în care Curt o va putea însoți. 

Sâmbătă dimineaţă, Felicity se trezi bucuroasă că peste câteva 
ore putea fi din nou în braţele lui Curt. 

Astfel, după o plimbare călare, Felicity se simţi extrem de 
relaxată şi se duse să-și ia micul dejun. Înainte, însă, luă de pe 

măsuţa din hol ziarul de dimineaţă. 

Pe frontispiciul primei pagi stătea scris, cu litere de-o 
șchioapă, un titlu care o șocă: „, Magnat financiar găsit mort". 
Alături, era fotografia lui Clifford Staffordly. 

Fusese găsit mort vineri dimineaţă, de către o servitoare, în 
sufrageria vilei sale de lângă Paris. Nu se cunoșteau încă detalii 
despre această moarte, dar se bănuia că fusese otrăvit. 

Felicity începu să tremure... 

Bietul om... Nu-l suportase niciodată, dar acum îi părea rău 
deel. 

Se întrebă imediat dacă soțul ei văzuse acest articol. 

Felicity puse ziarul la loc pe măsuță, hotărâtă să nu se mai 
gândească la asta. Nu era problema ei. Spera însă că nu suferise 
foarte mult înainte de a muri. 

Gândurile îi zburară din nou la Curt. Probabil sunase deja la 
Paris, având în vedere faptul că soția decedatului îi era prietenă. 

Oricum, era hotărâtă să nu se lasă influenţată de vestea acestei 
tragedii și să-și strice ziua. 

Ora la care ar fi trebuit ca soţul ei să fi ajuns deja acasă 
trecuse, însă, și Felicity începu să se îngrijoreze. 

Ziua trecu încet și disperarea se instală din ce în ce mai 
insistent în sufletul ei. 

Spre seară, telefonul sună, totuși. 

— Curt, tu ești, dragule? întrebă ea, cu respiraţia întretăiată. 

— Da, iubito, te sun din Paris... 

Felicity simţi că nervii i se întind la maximum. 

— Dar ce cauţi acolo? Nu trebuia să vii acasă, astăzi? 

— Ba da, dar nu pot să-ţi explic totul prin telefon. Ne vedem 
mâine, spuse el și adăugă după o pauză: ai citit ziarele? 

— Da, răspunse ea cu duritate, supărată că soţul ei plecase la 
Paris fără ea și fără măcar, s-o fi anunţat înainte. O făcuse 
intenţionat, se gândi ea, pentru a nu-i da nicio șansă să poată 
merge cu el. 

Felicity trânti receptorul la loc în furcă și își plesni palmele, 
nevenindu-i să creadă că în viaţa ei interveniseră toate aceste 
probleme. 

Îl chemase Nora, sau se dusese din proprie iniţiativă? 

Oricum ar fi stat situaţia, important era că el era cu ea, acum. 
Probabil își vor petrece seara împreună, vorbindu-și de pasiunea 
dintre ei, care nu vroia să moară. 

Cum devenise foarte clar că nu va avea parte de compania lui 
Curt în acea seară și cum nu mai suporta să stea singură, Felicity 
se duse la Norton Towers, să-și vadă tatăl. 

Văzând-o acolo, atât de curând după cină, colonelul știu că se 
întâmplase ceva rău. 

— Ai venit singură? Unde e Curt? întrebă el, observând cu 
îngrijorare că de pe faţa fiicei sale dispăruse cu desăvârșire 
lumina fericirii care o animase până atunci. 

— Are de lucru, spuse ea, așezându-se pe un scaun din faţa 
focului alături de el și acceptând paharul pe care i-l întinse. 

Sperase ca tatăl ei să nu fi observat cât era de supărată și să 
nu-l împovăreze cu problemele ei. Dar tatăl ei își dădu seama 

imediat de schimbarea intervenită în viaţa ei. 

— Sper că nu e nimic rău între voi, draga mea, replică el, 
ducându-și paharul cu whisky la buze. 

— Cred că ai văzut ziarele de dimineaţă, spuse ea, așezându-și 
paharul cu băutură pe covor, lângă scaun. 

— Da. O întâmplare foarte nefericită. 

— Curt m-a sunat azi din Paris. Probabil s-a dus să se 
întâlnească acolo cu Nora Staffordly. Sunt foarte supărată pe el. 

— De ce? 

Felicity îl privi surprinsă. Părea să nu-și dea seama de 
gravitatea situaţiei ei. 

— Cum? întrebă ea, indignată. 

Aprobi gestul lui? 

— Nici nu-l aprob, nici nu-l dezaprob. E prea inteligent pentru 
a-l judeca eu. Mă gândesc, însă, că doamna Staffordly e prima 
suspectă... 

— Crezi că soţul meu s-a dus la Paris cu intenţia de a o apăra, 
atunci? întrebă ea, luând din nou paharul, cu degetele tremurând 
de nemulţumire și de enervare. La asta nu m-am gândit. 

— De ce altceva crezi că s-a dus la Paris? o întrebă colonelul, 
cercetând-o cu atenţie. 

Felicity se înroși, simţindu-i privirile scrutătoare, și răspunse 
cu jumătate de gură: 

— EI şi Nora sunt prieteni foarte vechi. Mi-a spus-o chiar el. 
Având în vedere reputaţia Norei, ce concluzie pot trage din toate 
astea? 

Colonelul îi zâmbi cu căldură. 

— Draga mea... Curt e un bărbat foarte atractiv și cred că e 
dorit de multe femei. În plus, cred că toată lumea se gândește la 
el ca la un mare seducător. E posibil să fi avut multe legături în 
viața lui și ca Nora să fi fost una dintre ele. Despre celelalte nu 
ştii nimic, și atunci nu te gândești la ele. Ce-ar fi să nu te gândești 
nici la asta? 

— Dar de ce a ales să fie avocatul ei? Erau atâţia alții care ar fi 
putut face asta. 

— Are probabil motivele lui, dacă a făcut-o, răspunse colonelul 
zâmbindu-i cu subînţeles. 

— De ce nu-mi vorbeşti pe șleau, dacă tot lași să plutească în 
aer bănuiala ta? îl întrebă Felicity, iritată. 

— Pentru că, draga mea, nu știu mai multe despre acest 
subiect, decât ce știi tu. Ti-am spus asta, pentru că am văzut că te 
obsedează Nora, dar tu ești soţia lui, nu uita niciodată acest 
lucru. 

— Căsătoriile sunt foarte ușor de desfăcut în zilele noastre. 

— Şi asta-i foarte bine, pentru că nimic nu-i mai rău pe lume 
decât să rămâi într-o relaţie în care nu mai există dragoste. Nu 
trebuie să faci din asta o tragedie. Cunosc o mulțime de tineri 
foarte capabili, care încă te mai iubesc. David Colston, de 
exemplu. 

— Mulţumesc că îmi susţii moralul, tată, surâse Felicity. 
Oricum, nu voi ieși cu niciunul dintre ei, atâta timp cât sunt 
căsătorită, tăticule. .. 

Felicity se pregăti să-l aştepte pe Curt, în ziua următoare, cu 
sentimente extrem de contradictorii în suflet. 

În primul rând era foarte supărată pe el că plecase la Paris fără 
s-o anunte măcar. 

La Nora se strădui să nu se mai gândească atât de mult... 
Dacă femeia era bănuită de crimă, trebuia să fie ajutată, 
într-adevăr. Dar de ce de către Curt? se întrebă ea imediat. 

Pe de altă parte, vroia să nu se mai gândească la nimic, în 
bratele lui, decât la dragostea și la căsătoria lor. Se temea însă că 
avea parte de o falsă siguranţă, în această uniune. 

Oricum, nu mă voi grăbi să-l întâmpin, își spuse Felicity şi se 
hotărî să-și prelungească plimbarea călare. 

Pe urmă, se duse în baie și făcu un duș, astfel că nu auzi 
maşina lui Curt. 

Când intră în camera ei, îl găsi acolo. 

Sângele începu imediat să-i curgă mai repede prin vene și 
inima-i săltă de bucurie. 

Totuşi, când vorbi, parcă altă persoană făcu asta în locul ei: 

— Te-ai distrat bine la Paris? întrebă ea, cu ironie în glas. 

— Ţi-a fost dor de mine? surâse el, sărutând-o. 

Felicity își dădu seama că nu-i va spune nimic din ce făcuse la 

Paris, ceea ce o enervă și mai mult. 

ÎL privi cu răceală prin pânza de lacrimi care se formă în ochii 
ei și se retrase brusc când el încercă s-o îmbrăţişeze. Curt însă o 
prinse din nou și o sărută pe buze, senzual și cald. 

De data asta, Felicity nu mai putu opune rezistenţă. 

Parcă îmi propusesem să-l primesc cu răceală, se gândi ea... 
De ce nu sunt în stare să fac asta? se întrebă ea, rușinată că își 
pierduse toată mândria. 

Astfel, după ce el se îndepărtă, Felicity rămase cu privirile 
plecate un timp, furioasă pe ea însăși. 

Curt o prinse de umeri. 

— Hai, îmbracă-te, vreau să mâncăm, spuse el și ieși din 
cameră. 

Felicity se pregăti în grabă și cobori pentru micul dejun, însă 
nu se atinse de mâncare. 

— Hai, fii fată bună și mănâncă, îi spuse el. Colonelul e bine? 

— Da.. 

— Atunci, ce e? 

— De ce nu m-ai anunţat că mergi la Paris? 

— De ce aș fi făcut-o? întrebă el, ridicându-și sprâncenele. 

— Te-am așteptat sâmbătă. Henri a gătit pentru cină toate 
mâncărurile tale favorite și tu n-ai venit. 

Curt își împinse deoparte farfuria goală și se şterse ușor la 
gură, cu un şervet de masă: 

— Îmi pare rău. Nu m-am gândit că Roger, asistentul meu, nu 
te va anunţa, pentru că-l rugasem, înainte de a pleca, să nu uite 

asta. 

— Nu, n-a sunat, dar de ce nu m-ai sunat chiar tu? 

— Pe de o parte pentru că am fost ocupat, spuse el, deschizând 
calm ziarul de dimineaţă pe care i-l adusese Henri. 

— Şi pe de altă parte? întrebă Felicity, abia stăpânindu-și 
nervozitatea. 

Curt împături la loc ziarul și-și aţinti privirile, cu duritate, în 
ochii ei. 

— Ascultă, ce faci tu acum?... Mă interoghezi? 

— Nu m-ai anunţat pentru că știai că n-aş fi fost de acord. 

— Draga mea fetiţă... Tu nu trebuie să te implici în munca 
mea... N-aveai de ce să te opui să plec, de vreme ce am fost în 
interes de serviciu, continuă el calm. 

Felicity se ridică în picioare și se duse la fereastră, unde se 
aşeză cu spatele la el. 

— Vrei să spui că n-ai plecat în legătură cu cazul familiei 
Staffordly? întrebă ea, fără să se-ntoarcă. 

— N-am spus asta. M-am dus acolo anume pentru a prelua 
cazul Norei Staffordly, care e acuzată de uciderea soţului ei. 

Felicity se întoarse brusc, uimită: 

— Ah, ce îngrozitor, spuse ea. Îmi pare rău pentru ea, desigur, 
dar puteau să preia alții cazul. 

Curt se apropie de ea și, după ce o prinse de mijloc, îi 
răspunse vorbind peste capul ei. 

— Îmi pare rău, iubito, dar n-am ajuns încă un trădător. Nora 
e o veche prietenă a mea și nu puteam s-o las acum, când are 

atâta nevoie de mine. 

— Dar Curt, nu e drept, stai atât de puţin cu mine. Ai deja 
destule cazuri care te presează și mi-ai promis că vom pleca în 
vacanţă. 

— Regret, iubito, dar n-am avut de ales. Nu-mi pot lăsa un 
prieten când e la greu. 

— Dar așa, nu vei avea timp nici măcar să mai vii în weekend 
acasă. Te rog, Curt, predă cazul altui avocat... Te rog, adăugă ea, 
prinzându-l după gât și uitându-i-se rugător în ochi. 

— Răspunsul e nu, replică el cu fermitate. Și nu te mai 
amesteca în munca mea, iubito. În curând, însă, mă voi asocia cu 
Roger și cu Judge Greatman, și atunci voi avea mai mult timp să 
stau cu tine. 

Felicity îl privi cu reproș, dar nu mai spuse nimic. Îi devenise 
foarte clar că nu-l va putea face să-și schimbe hotărârea. 

ÎL iubea și o iubea și el, dar nu era dispus să-i asculte 
rugăminţile. 

Duminică şi în cursul zilei de luni, Curt rămase cu ea, dar 
gândurile îi erau, în mod evident, în altă parte. 

Urmă o săptămână în care Curt fu extrem de ocupat la 
Londra, dar își făcuse totuși timp să vină la cină în fiecare seară. 

La sfârșitul weekendului, plecă din nou la Paris. 

Cu o seară înainte, Felicity se întrebă tot timpul dacă să 
meargă cu el sau să rămână acasă. El nu-i propuse, însă, să-l 
însoţească. 

Nu-mi propune să merg cu el pentru că așa nu va putea sta cu 

Nora, își spuse ea. Nu poate avea alt motiv să nu mă cheme, 
reflectă ea, iritată. 

— Ar fi mai bine dacă te-ai duce să stai cu tatăl tău la Norton 
Towers, în perioada în care voi lucra la Paris, îi spuse Curt la 
aeroport, înainte de a se despărți. 

— Nu, voi sta în casa noastră. Vreau să fiu acolo, când te vei 
întoarce în weekend... 

Felicity rămase pe aeroport, privind avionul în care se urcase 
Curt până nu-l mai văzu și lumea ei toată păru atunci că se stinge, 
odată cu dispariţia totală a imaginii care-i mai legase. 

În prima săptămână, Felicity se simţi foarte singură fără 
Cutt... 

Această despărțire interveni într-o perioadă în care fusese 
centrul universului, pentru ea. 

Din păcate, realiză Felicity, nu voi fi niciodată totul pentru el. 

Încercă însă să-și ocupe timpul cu tot felul de treburi, să 
accepte invitaţiile prietenelor la diverse petreceri și să-l viziteze 
mai des pe tatăl ei. 

Se gândea adeseori la Blain și la mama sa, care lăsaseră un gol 
imens în viaţa ei, dar le mulțumea din suflet pentru amintirile 
frumoase pe care le păstra cu sfințenie în inima ei. 

La sfârșitul săptămânii, Felicity îl aşteptă pe Curt la aeroport și 
când se întâlniră se aruncă în braţele lui cu disperare. 

— Ce bucuros sunt că te revăd, iubito, spuse el, după ce o 
sărută cu înfocare. 

Urmară două zile de vis, în care niciunul dintre ei nu pomeni 

nimic despre cazul familiei Staffordly. 

Sâmbătă seara văzură un spectacol la Londra, după care cinară 
la unul din restaurantele lor preferate. 

La întoarcerea acasă, în mașină, Curt îi spuse lui Felicity, 
abordând un zâmbet de-a dreptul fermecător: 

— Mama a fost foarte surprinsă că n-ai venit cu mine la Paris, 
dar i-am explicat că n-ar fi fost prea amuzant pentru tine, de 
vreme ce sunt ocupat tot timpul cu munca mea. Ea, însă, a 
insistat să te iau cu mine măcar pentru vreo săptămână sau două. 

Curt, însă, nu făcu invitaţia în numele lui personal, astfel că 
Felicity se hotări să refuze categoric să meargă cu el. 

— Mama ta e o dulce, ca întotdeauna, răspunse Felicity, dar în 
timpul în care eşti plecat, stau cu tatăl meu... Oricum, 
transmite-i salutările mele. 

Astfel trecu weekend după weekend, ca niște oaze în 
întunericul singurătăţii sale, până când Felicity începu să observe 
că atitudinea lui Curt se schimbase pe nesimţite. Sărutările îi 
deveniseră tot mai seci, iar nopţile lor de dragoste simple 
împreunări în care Curt părea doar că vrea să se descătușeze de 
tensiunea acumulată de-a lungul săptămânii. Era prezent fizic, 
alături de ea, dar... doar atât... 

Totuși, ea începu să trăiască doar pentru weekendurile în care 
erau împreună. 

În fiecare vineri seara îl aștepta la aeroport cu respiraţia 
întretăiată de emoție, până în momentul în care-l vedea. 

Atunci, sângele i se punea din nou în mișcare, ca și cum el ar 

fi fost un drog fără de care zilele ei se scurgeau în agonie. 

Într-o vineri, însă, Curt nu mai apăru... 

Îi trimise doar o telegramă prin care îi spunea că e foarte 
ocupat. 

A doua zi dimineaţă, Felicity citi ziarele și se lămuri: 

„ Nora Staffordly salvată de un avocat strălucit”. 

Trecuse astfel o lună și Curt nu mai venise acasă și nici nu-i 
mai dăduse niciun alt semn de viaţă... ÎL așteptase zi de zi în 
zadar, dornică să-l îmbrăţișeze, să-l sărute și să-și lipească pieptul 
în care inima-i bătea nebunește pentru el, de al lui. 

Nu vorbise însă cu nimeni despre durerea ei. Îi era rușine că 
fusese părăsită. 

Mândria o oprise și să-l sune sau să-i scrie. 

Tatăl său plecă la vânătoare în Sussex cu niște prieteni, iar 
Felicity stătea mai mult închisă în casă, la Cherry Trees. Era totuși 
fericită că tatăl ei găsise forța să se întoarcă la prieteni și la 
distracţiile care-l bucuraseră altădată. 

Colonelul era plecat deja de o săptămână când, într-o seară, 
apăru Curt. 

Felicity era în grădină, când mașina lui, care oprise în fața 
porții, sparse, în mod surprinzător, liniştea. De după tufa de 
trandafiri, unde se aciuiase, Felicity îl privi cum intră grăbit în 
Casă. 

Atunci, puse jos coșul cu flori și-l urmă. 

Henri ieşi repede din bucătărie și Felicity îi găsi pe amândoi 
în hol. 

— Bună, iubito, spuse Curt, cercetând-o cu ochi 
pătrunzători. .. Oaia rătăcită s-a întors... 

Felicity îl privi din cap până-n picioare, calm, dar întrebător. 
Farmecul lui era același dintotdeauna, dar, în acel moment, n-o 
mai tulbură ca altădată: 

— Bună, îi răspunse ea cu răceală. Deci, ai câștigat. Nora e 
probabil mulțumită. 

— De ce nu mă îmbrăţişezi? Vino în braţele mele, surâse el 
larg, după care o prinse de umeri și o sărută. 

Un sărut ferm și apăsat. Buzele ei, însă, rămaseră închise și 
Curt se îndepărtă. 

— Ai slăbit, spuse el. Nu te-ai hrănit normal? 

Dacă s-a hrănit normal? Felicity ar fi vrut să râdă, dacă situaţia 
n-ar fi fost atât de tragică. 

Cum poate cineva să mănânce când are atât de multă durere 
în suflet? Dar, probabil, el n-o va înţelege niciodată. 

Curt îi puse un deget sub bărbie și o forță să-l privească. 

Felicity se îndepărtă încet și se sili să zâmbească. 

— Cât vei sta? întrebă ea, în timp ce Curt o prinse de braţ și o 
conduse spre camera lor. 

— Stai puţin, doamnă Moreau. 

Abia am venit. 

— Un alt weekend pentru ochii lumii? spuse Felicity când 
intrară în dormitor. 

Curt o întoarse spre el și o cuprinse din nou în brațe, cu un 
gest care ar fi vrut parcă să spună că el era stăpânul și nu admitea 

să fie luat la întrebări de o femeie. 

— Mă voi întoarce la Paris doar pentru a-mi muta din nou 
biroul la Londra. 

După asta, o strânse la piept și o sărută cu forța. 

Felicity își impuse să reziste, să nu se mai topească în braţele 
lui, ca alte dăti. 

— Ce s-a întâmplat? continuă el. Am venit acasă în culmea 
fericirii, pentru că am câștigat un caz îngrozitor de dificil... 
Draga mea, ce s-a întâmplat? 

— Eşti în culmea fericirii — cum ai spus tu — pentru că Nora e 
liberă? 

— Normal, răspunse el, apăsând cuvântul. Haide, iubito, ştiu 
că nu-ţi pasă de Nora, dar bucură-te pentru mine, că am rezolvat 
un caz atât de încurcat... 

— Admiţi deci că n-ai venit acasă pentru că a trebuit să stai cu 
ea? Nu mai vreau să te văd!... Du-te la ea!... Du-te la femeia cu 
care te-ai distrat până acum! 

Eu nu te mai vreau. Te urăsc! strigă ea începând să plângă, 
după care alergă în vestiar și se închise acolo. Se așeză pe un 
scaun și încercă să se liniștească. 

Curt bătu cu putere în ușă de câteva ori, după care se făcu 
liniște. 

Urmară câteva minute în care nu se mai auzi nimic, apoi Curt 
strigă scrâșnit, printre dinți: 

— Felicity, deschide ușa, dacă vrei să n-o sparg!... M-ai auzit? 

Pe urmă se făcu din nou linişte. 

Felicity își simți nervii întinși să-i plesnească, dar făcu un efort 
să-și regleze respiraţia și să se calmeze. 

Curt o aștepta în dormitorul lor. Când Felicity apăru în sfârșit, 
bărbatul, care, până atunci stătuse pe un scaun de lângă ușă, se 
ridică în picioare. 

Faţa însă îi era complet imobilă, ca o mască. 

— Cred că am dreptul să primesc o explicaţie cu privire la 
comportamentul tău aberant, spuse el, apăsând fiecare cuvânt în 
parte și prinzându-i braţele ca-ntr-un cleşte. 

Felicity îi înfruntă privirea arogantă, de bărbat care reușise o 
carieră strălucită prin forțe proprii, dar nu putu să nu observe 
duioșia din spatele acestei priviri, pe care o cunoștea foarte bine 
din momentele lor de dragoste și care, știa cu precizie, 
întotdeauna îi va rămâne în inimă. 

Apoi, îi răspunse răspicat: 

— Cred că tu îmi datorezi o explicaţie... Asta, dacă mai contez 
în viaţa ta. 

— Eu n-am nimic de explicat! tună el. Nora Staffordly a avut 
nevoie de mine, ca avocat... N-am făcut nicio diferenţă între ea 
și alţi clienţi... 

— Întotdeauna sunt mai importanţi clienţii decât soția ta? 
întrebă Felicity, zbătându-se să se elibereze din strânsoarea lui. 

Curt, însă, îi scutură umerii din toate puterile: 

— Eşti geloasă! îi strigă el... 

De ani de zile ai despre Nora o imagine greșită și crezi că am 
cu ea o relaţie imorală... 

O judeci fără să ştii nimic despre ea şi viaţa ei...A fost doar 
nenorocoasă.... Teribil de nenorocoasă, Felicity. 

— Chiar aşa? întrebă ea cu ironie. 

Ce trebuie să ştiu mai mult despre ea decât că mie, personal, 
mi-a adus foarte mult nenoroc? Mai întâi a fost cu Blain și pe 
urmă... 

Felicity făcu o pauză, apoi continuă: 

— Scuză-mă, ar fi trebuit să spun că mai întâi a fost cu tine, 
pentru că acesta e adevărul, apoi cu Blain... 

Ochii lui o fulgerară periculos... 

— Văd că îmi pierd degeaba timpul cu tine, încercând să-ţi 
explic cum stau lucrurile. Cine te-a făcut să te schimbi așa, faţă de 
mine? David Colston? 

— Asta-i bună! exclamă ea. 

Acum dai vina pe David Colston! Oricum, el nu m-ar fi părăsit 
atât de repede pentru o altă femeie. 

Curt făcu un gest ca și cum ar fi vrut s-o plesnească peste faţă, 
dar se opri și spuse doar, cu o mânie ţinută cu greu în frâu: 

— EI nu-i capabil să aibă o soţie, atunci cum ar putea să 
părăsească pe cineva pentru o altă femeie? 

— Pe mine m-a cerut în căsătorie de nenumărate ori... Acum 
regret că n-am acceptat... 

Urmă o tăcere în care Curt o privi lung în ochi, după care 
răspunse calm: 

— Poate nu-i prea târziu, îi spuse el, apoi se întoarse brusc și 
ieşi din cameră. 

În seara aceea, Felicity îşi făcu bagajele, se urcă în mașina ei și 
plecă la Norton Towers. 

Pe Curt nu-l mai văzuse... 

A doua zi dimineaţă, însă, se duse din nou la Cherry Trees 
pentru a-și mai lua niște lucruri și pentru a-i spune lui Henri că 
de acum încolo va trata toate problemele legate de casă cu soțul 
ei, pentru că ea nu va mai locui în acea casă. 

După ce se întoarse din nou la Norton Towers, Anna o privi 
cu reproș: 

— Trebuie să fii nebună să părăsești un asemenea bărbat, îi 
spuse ea. Nu vei mai găsi unul ca el. 

— Cine a spus că mă mai interesează vreunul? Îmi ajunge. 
Unul a fost prea destul!... 

Felicity credea acum, într-adevăr, că orice femeie care iubea 
atât de mult un bărbat sfârșea, mai devreme sau mai târziu, în 
mizerie sufletească și disperare. 

— Nu-mi mai vorbi despre el, Anna, adăugă ea. Nu mai vreau 
să-mi amintesc despre un asemenea om. 

— Dar sunt sigură că te va căuta. 

Ce să-i spun, atunci? 

— Nu-ţi face griji, e prea mândru, ca să mă mai caute, răspunse 

Felicity, amintindu-și faţa lui din momentul în care-i spusese că 
regretă că nu se căsătorise cu David Colston. 

Fuseseră doar cuvinte spuse la mânie, desigur. Orice femeie 
părăsită de soț pentru altă femeie îndrugă vrute și nevrute, când 
se simte umilită și trădată. 

Nu vroia însă să-i vorbească Annei despre motivele pentru 
care se despărțise de Curt, pentru că ea ar fi încercat s-o convingă 
că greșise. 

În săptămânile care urmară, Felicity găsi în Norton Towers un 
refugiu, un loc liniștit în care se putea relaxa departe de 
problemele lumii din afară. 

Henri se mută la Paris, pentru a fi mai aproape de Curt, iar 
Cherry Trees se închisese. 

De altfel, Felicity aranjase cu Anna să n-o mai dea la telefon 
nimănui. 

Curt încercase de nenumărate ori să ia legătura cu ea, însă 
Felicity nu mai acceptă nici să-l vadă, nici să-l audă. 

După un timp, o căută totuși la Norton Towers... 

Felicity era în grădină când îi auzi mașina și inima îi tresări cu 
putere în momentul în care, de după un copac, îl privi cum 
aleargă în casă. 

Dragostea lor nu fusese totuși, una comună și o parte din 
sângele ei va tânji veșnic după el, își spuse Felicity cu lacrimi în 
ochi, pierzându-se apoi în iarba-naltă a lanului din apropiere, 
așteptând să-l audă plecând. 

După mai bine de oră, Felicity auzi din nou motorul mașinii 

lui și sufletul i se strânse de durere când realiză că se îndepărtase. 
Spre seară, când lacrimile îi secaseră, tânăra femeie se 
întoarse încet spre casă. 
Evită însă s-o vadă pe Anna și urcă direct în camera ei. 


Capitolul 10 


La câteva săptămâni de la această întâmplare, Felicity fu 
căutată de mama lui Curt. 

Înainte cu câteva zile, doamna Moreau îi trimisese o scrisoare 
prin care îşi exprima regretul că Felicity se despărţise de fiul ei, 
precizând, în același timp, că nu va putea accepta nici în ruptul 
capului un asemenea final al relaţiei lor. 

La scurt timp de la această scrisoare, doamna Moreau sosi 
personal. 

Felicity o primi cu amabilitatea cu care îţi primeşti de obicei 
un prieten vechi și nicidecum în calitatea sa de noră, deși știa 
cărui fapt se datora această vizită. 

Ca de obicei, doamna Moreau era extrem de elegantă și de 
volubilă și Felicity îi admiră alura zveltă pusă foarte bine în 
valoare de costumul liliachiu, la care asortase un șirag de perle. 
Pălăria gri, cu boruri mici, așezată cu eleganţă peste părul tăiat 

scurt, îi conferea un aer deosebit de atrăgător și Felicity își 
exprimă admiraţia printr-o serie de complimente, care fură 
primite cu un surâs fermecător. 

Anna le aduse câte un ceai, după care le lăsă singure, în 
sufragerie. 

Colonelul era plecat la Paris, pentru o întâlnire importantă, 
astfel că puteau vorbi liniștite. 

Doamna Moreau trecu direct la subiect, acceptând graţioasă 
ceașca de ceai oferită de Anna. 

— Am fost surprinsă când am văzut că nu ai venit la Paris, cu 
Curt. N-am pus prea multe întrebări, dar mi-am dat seama 
imediat că s-a întâmplat ceva între voi. 

Felicity luă gânditoare o gură de ceai, după care spuse cu o 
voce tremurândă: 

— Toată povestea dintre Curt și Nora Staffordly e deja 
cunoscută. Sunt de multă vreme împreună. 

— Ah, deci asta era... 

Felicity simti că i se usucă gura și continuă să soarbă din ceai 
cu înghițituri mici. Făcea eforturi să-și stăpânească nervozitatea, 
din respect pentru oaspetele ei. Despărțirea de Curt era prea 
dureroasă pentru ea, pentru a fi un subiect comod. 

— Deci, știaţi. E normal. Lumea vorbește despre legătura lor, 
astfel că ar fi fost imposibil să nu ajungă și la urechile 
dumneavoastră. 

— Îmi pare rău, începu doamna Moreau, după un efort vizibil. 
Ar fi trebuit să-ți vorbesc despre asta mai înainte, dar nu știu de 

ce nu am putut. Poate din cauză că atunci când mi-ai expus 
situaţia fratelui tău, care a fost atât de răsfăţat de mama ta, am 
simțit din tonul tău cât de mult ai dezaprobat această atitudine a 
ei... Nu puteam să-ți spun, după asta, că și eu am fost la fel... 

Doamna Moreau puse ceșcuţa de ceai pe masă și își şterse cu 
delicateţe buzele, cu un șerveţel. 

— Voi încerca să-ţi explic, acum, continuă ea, cu un surâs 
trist... Eu am avut doi fii. Raoul, primul meu băiat, s-a născut 
prematur, astfel că n-a fost niciodată prea puternic. Curt a fost 
extrem de puternic și de plin de el încă de la o vârstă foarte 
fragedă. Cum eu eram mai preocupată de Raoul, Curt a devenit 
băiatul tatălui lui mai mult, încă de la început. Pe vremea aceea, 
Nora Staffordly era Nora Leigh. Fra fiica unor vecini de-ai noștri, 
astfel că a crescut împreună cu cei doi fii ai mei. Deși Curt era mai 
mic decât Raoul, era mult mai matur decât acesta. Curt nu era 
preocupat de fete, dar a încurajat foarte mult prietenia lui Raoul 
cu Nora și a fost primul care i-a felicitat cu prilejul logodnei lor. 
Soțul meu a fost, de asemenea, foarte fericit de această legătură 
și de influenţa pozitivă pe care Nora o avea asupra lui Raoul, care 
după terminarea facultăţii nici măcar nu se gândise să-și ia vreun 
serviciu. Sub influenţa ei, Raoul s-a angajat însă la o firmă de 
publicitate și totul părea să decurgă cât se putea de bine. 

Vocea începu să-i tremure și doamna Moreau mai luă o gură 
de ceai înainte de a continua: 

— Raoul a fost ucis cu o noapte înaintea ceremoniei de 
căsătorie. Se întorcea acasă de la petrecerea burlacilor, când, pe 

la jumătatea drumului, s-a izbit de un parapet. 

Doamna Moreau se întrerupse încă o dată, pentru a-și șterge 
nasul și ochii înlăcrimaţi. 

— Nora era însărcinată în câteva luni. Curt se oferi atunci s-o 
ia de soţie, pentru siguranța copilului, dar Nora l-a refuzat și s-a 
măritat, în schimb, cu Clifford Staffordly. Asta se întâmpla în 
perioada în care soţul meu fusese acuzat, fără să fi fost de fapt cu 
nimic, vinovat, de fraudă fiscală. Copilul Norei a murit la puţin 
timp după naștere și de atunci Nora s-a schimbat total, devenind 
foarte mondenă. Căsătoria ei cu Clifford Staffordly a fost foarte 
nefericită, încă de la început. Curt n-a încetat niciodată să se 
simtă responsabil de nefericirea ei. 

Felicity fu foarte impresionată de toată relatarea și când 
doamna Moreau se întrerupse din nou, spuse încet: 

— Mulţumesc că mi-aţi povestit toate acestea. Înteleg, acum, 
de ce nu v-a fost uşor să-mi vorbiți despre aceste lucruri mai 
înainte. Îmi dau seama ce mult aţi suferit că v-aţi pierdut fiul și 
soțul, aproape în același timp. Din păcate, însă, ceea ce mi-aţi 
spus mi-a întărit convingerea că între Nora și Curt e o legătură 
foarte strânsă. Curt a iubit-o întotdeauna. 

Doamna Moreau făcu o grimasă de nemulțumire la auzul 
acestor vorbe, tipic franceză, dar Felicity înțelese că soacra sa era 
acolo la rugămintea lui Curt. 

Totuși, tânăra femeie își mai dădu seama din cele relatate de 
doamna Moreau că, pentru Curt, ea avea mai mult un sentiment 
de datorie maternă, decât de iubire. 

Exact cum fusese Elvira cu ea... Bietul Curt, își spuse Felicity, 
deși realiză că soțul ei era mult prea sigur de sine pentru a avea 
nevoie de mila sau de simpatia cuiva. 

Felicity o invită pe doamna Moreau să mai rămână, dar aceasta 
refuză, sub pretextul că trebuia să mai facă niște cumpărături la 
Londra, înainte de a se întoarce la Paris. 

Poate, impresionată de durerea din ochii albaștri și adânci ai 
lui Felicity, doamna Moreau luă mâna nurorii sale într-ale ei și-i 
spuse cu blândeţe: 

— Greşești în legătură cu Nora și Curt... Fiul meu se simte 
doar dator s-o ajute. Asta-i tot. 

— Aș vrea tare mult să vă pot crede, replică Felicity. 

În seara aceea, la cină, Felicity avu două subiecte foarte 
importante de discutat cu tatăl ei. 

Primul era despre vizita doamnei Moreau. 

— Înţeleg, deci, că a venit să încerce să te împace cu Curt, 
spuse colonelul, după ce Felicity îi povestise de-a fir-a-păr cele 
discutate cu mama lui Curt. Și, a reușit? 

— Nu, tăticule,spuse Felicity... 

— Știu că nu e problema mea, răspunse colonelul, privind-o 
lung în ochi. Nu vreau să mă amestec în viaţa ta, dar părerea mea 
este că te-ai căsătorit cu un bărbat foarte special... Cred că 
merită să încerci să nu-l judeci greșit, indiferent care sunt 
sentimentele tale pentru el. Și ai putea să-i dai măcar o șansă... 

Felicity se ridică de pe scaunul ei și, apropiindu-se de tatăl 
său, se lăsă în genunchi lângă el. 

— Nu pot, tăticule, nu pot să-i permit să se mai întoarcă la 
mine, deși sunt din nou însărcinată. 

Colonelul se blocă un moment, ca și cum n-ar fi înţeles exact 
ce-i spusese fiica sa, apoi răspunse cu voce tremurătoare: 

— Draga mea copilă. .. Sunt foarte fericit... Vezi, însă, că soţul 
tău are tot dreptul să știe acest lucru. 

Felicity scutură din cap: 

— Nu, nu vreau să-i spun. Şi promite-mi că nu-i vei spune nici 
tu. 

— Faci cum vrei tu, desigur, dar, mai devreme sau mai târziu, 
Curt tot va afla de existenţa copilului. 

— Cum m-am decis să nu ies din casă în această perioadă, Curt 
va afla de copil abia după ce acesta se va fi născut, iar dacă voi 
avea puţin noroc, nici măcar după aceea. De altfel, cred că el va 
sta la Paris, până atunci. Nu cred că o va lăsa pe Nora singură. 


KKK 


În zilele şi săptămânile care urmară, Felicity trecu printr-o 
gamă foarte variată de emoții și sentimente. 

Curt îi lipsea din ce în ce mai mult, și nu numai fizic. Îi lipseau 
discuţiile cu el, îi lipsea spiritul lui strălucit. 

Felicity își petrecea cea mai mare parte a timpului afară, 
făcând plimbări lungi, pentru a avea un somn liniștit noaptea. 

Cum venise din nou vara, cei mai mulţi dintre prietenii ei erau 
plecaţi în vacanță. 

David Colston plecase cu mama sa în Malta, pentru o 
perioadă de șase luni, așa că Felicity stătea mai mult în compania 
tatălui ei. 

Colonelul era extrem de atent cu ea, de când aflase că va fi 
bunic, căutând s-o bine dispună tot timpul. 

Din când în când, totuși, veștile despre Curt ajungeau până la 
urechile ei. 

Avocatul lucra acum atât la Londra cât și la Paris, și într-una 
din zile văzu chiar o fotografie a lui și a Norei, la recepţia unui 
hotel din Paris. 

Dintr-o altă revistă, află că fuseseră oaspeţii unui duce din 
apropierea Parisului, vestit pentru vinurile pe care le producea. 

Copilul lui Felicity veni pe lume într-o noapte splendidă și-i 
semăna atât de mult lui Curt, încât îi veni să plângă. 

Colonelul era fericit, iar Anna îl privi cu mândrie. 

— E un adevărat Curt Moreau, spuse ea, plângând și luându-l 
pe băieţel în brate. 

Și aşa va rămâne, indiferent ce nume îi vei pune tu, continuă 
Anna. 

Felicity se preocupă în următoarele zile să-și recapete forţa și 
silueta. Totuși, nu-și neglija deloc copilul, cu care stătea toată 
ziua şi toată noaptea. 

Nici nu-i era prea dificil, de altfel, pentru că băiatul îi amintea 
foarte mult de Curt, astfel că nu se mai sătura privindu-l, deși, pe 


FATA ÎN ALBASTRU 145 


de altă parte, sufletul îi era foarte împovărat din pricina faptului 
că tatăl copilului nu era lângă ei. 

Curt continua să-i trimită în fiecare lună o sumă de bani, una 
foarte generoasă, dar Felicity nu se atinsese de ei. 

Copilul împlinise deja o lună, când Anna veni în camera 
bebelușului, unde era Felicity, pentru a-i spune că are un 
vizitator. 

— E aici, spuse ea, pe un ton dramatic. 

— Cine e aici? întrebă Felicity, punându-și o mână pe inima 
care i se zbătea nebunește. 

— Soţul tău veni calm răspunsul. Pot să-i spun că ești aici? 

— Nu, nu!... replică Felicity și-i puse copilul încet în brațe. 
Cobor eu, acum. Rămâi aici, te rog, cu băieţelul. 

Când ajunse la ușă, Felicity întrebă, frământându-și mâinile: 

— Tata unde e? 

— N-am nicio idee, răspunse Anna, surprinsă de întrebare. 
Sper că nu te temi de propriul tău soţ, nu-i așa? 

Felicity ieși în grabă pe ușă, supărată că Anna n-o ajutase în 
această situaţie și că tatăl ei nu era de găsit, exact acum, când avea 
mai mare nevoie de el. 

Trebuia să-l înfrunte pe Curt de una singură. 

Curt venise până aici, fără îndoială, pentru că auzise de 
nașterea fiului lui. Citise, desigur, anunţul din „The Times". 

Cu picioare ca de lemn, Felicity cobori scările, rugându-se 
cerului să apară tatăl ei. 

Nu se auzi, însă nicio mișcare, așa că Felicity îşi făcu cruce, 

pentru a-și face curaj să intre în sufragerie, unde îl lăsase Anna pe 
neașteptatul vizitator. 

ÎL găsi uitându-se pe fereastră, cu spatele la ușă și ochii i se 
opriră pe umerii lui largi și pe capul pe care și-l ţinea cu mândrie. 
Flămândă de această imagine, Felicity îi urmări apoi linia perfectă 
a gâtului, care constituise întotdeauna o parte însemnată a 
farmecului lui. 

Încet, ca-ntr-un vis, Curt se întoarse spre ea și inima începu 
să-i bată ca și cum ar fi vrut să-i sară din piept și să-l îmbrățișeze. 

— Bună, Felicity, spuse el, punându-și mâinile în buzunare și 
privind-o adânc în ochi. Nu înţeleg de ce mă priveşti cu ochii atât 
de mari, de parcă ti-ar fi frică să nu te mănânc... Urăşte-mă, dacă 
vrei, dar nu te teme niciodată de mine. N-aş putea, niciodată, nici 
măcar să mişc un fir de păr din capul tău atât de îngeresc de 
frumos. Vrei să te așezi? întrebă el și-i arătă un scaun de lângă 
fereastră. 

Felicity scutură din cap în semn că nu, după care-l întrebă la 
rândul ei cu o voce foarte înceată: 

— De ce ai venit? 

Curt își plimbă privirea peste faţa ei, peste părul de aur 
minunat ondulat și peste conturul gâtului subțire, cu pielea albă 
şi catifelată, după care ridică o sprânceană, uimit: 

— Chiar nu știi de ce? Am citit anunţul din ziar. De asta sunt 
aici. 

Felicity se clătină și sângele îi dispăru din faţă, astfel că se lăsă 
să cadă pe scaunul de lângă ea. 

— Dulcea mea, spuse Curt apropiindu-se și prinzând-o de 
mâini... Tii chiar atât de mult la el? 

— E viaţa mea, spuse Felicity sfârşită şi nu-l voi da de lângă 
mine niciodată. E al meu... 

Curt își îndreptă spatele, iar pe fața lui bronzată un mușchi 
tresări cu nervozitate. 

O dorinţă acută de a-l avea săgetă tot corpul lui Felicity, 
amintindu-și momentele lor de dragoste și de tandrete. 

Era dragoste sau ură, pasiunea acesta care-i traversa trupul? se 
întrebă Felicity, uitându-se pierdută în ochii lui negri. 

Curt o prinse de umeri și nervii ei vibrară de emoție și de 
plăcere. În următoarea clipă, însă, numai mândria o opri să nu 
verse un potop de lacrimi, când bărbatul îi strânse umerii cu 
putere și o scutură din toate încheieturile: 

— Îţi dai seama ce-ai spu? întrebă el, cu o privire atât de dură, 
ca și cum ar fi vrut s-o omoare. I-ai spus soțului tău că nu poti trăi 
fără alt bărbat... 

Felicity se ridică brusc în picioare și-l întrebă uimită, 
nevenindu-i să-și creadă urechilor: 

— Cum? Ce tot spui acolo? bâigui ea. 

Curt continuă să aibă pe faţă o expresie îngrozitor de 
enervată, dar când vorbi tonul lui era tolerant și stăpânit. Ochii îi 
sclipiră cu ironie: 

— David Colston. Cine altcineva? Pentru numele lui 
Dumnezeu, Felicity, spune-mi adevărul!... E și alt bărbat în viața 
ta? Unul despre care eu nu știu nimic? Câţi bărbaţi ai avut până 

acum? 

Felicity îl plesni peste față cu atâta putere, încât sunetul 
gestului ei reverberă ca un ecou în toată încăperea. 

Curt o privi lung și se retrase lângă fereastră. 

— Îmi pare rău, spuse el, cu o voce joasă și profundă. E de 
neiertat ce-am spus, într-adevăr, pentru că știu sigur că nu ești 
acest gen de femeie. Mă tem că nu sunt în apele mele astăzi. Am 
venit pentru că am văzut anunţul lui de logodnă din ziar... 
Probabil de aceea ești atât de nervoasă... 

— Ce anunţ? David e logodit? Nu pot să cred... 

Felicity începu să râdă, atât de amuzată și de bucuroasă în 
același timp, încât Curt se întoarse uimit spre ea. 

— Interesant că nu l-am văzut... E o persoană pe care o 
cunoaștem? Cum o cheamă? Și când te gândești că mi-ai spus că 
David nu e capabil să-și găsească o soţie. 

— Vrei să spui că nu ştii nimic? 

— Bineînţeles că nu știu. Probabil e o fată pe care a întâlnit-o 
în Malta, unde a plecat în vacanţă. Credeam că s-a dus cu mama 
lui acolo. Probabil că ea e puţin nemulțumită acum, pentru că-și 
adoră fiul. 

Brusc, Felicity își aminti de fiul ei, care dormea în camera lui 
de la etaj și se întrebă cât de multe știe Curt despre el... 

Zâmbetul îi dispăru de pe buze și în locul lui apăru o grimasă 
abia vizibilă, de îngrijorare. 

— Da, nu e nevoie să mai spui nimic, răspunse Curt. Probabil 
suferi foarte mult că s-a logodit cu alta, acest Colston. 

Suferea, într-adevăr, dar nu din cauzele la care se gândea el. 

— Nu cred că trebuie să te preocupe pe tine ce simt eu, replică 
ea. Sunt sigură că nu te-ai gândit niciun moment la mine în 
ultimele șapte luni. De ce te-ar interesa, așa, dintr-o dată, ce e în 
sufletul meu? 

— Din două motive, răspunse el: primul, pentru că ești soţia 
mea. 

Curt făcu o pauză pentru a o privi în ochi, după care adăugă: 

— Al doilea motiv nu cred că are vreo importanţă pentru tine. 

— De unde știi? 

Felicity începu să se plimbe încet prin cameră... Simţi că 
momentele care vor urma vor fi cruciale pentru întreaga ei viață. 

— Am venit pentru că te iubesc, spuse el, simplu și clar. Nu 
te-am mai căutat pentru că mi-ai spus că regreţi că nu te-ai 
căsătorit cu David Colston. Ce bărbat cu mândrie te-ar mai fi 
căutat, când ai lăsat să se înţeleagă atât de clar că vrei pe 
altcineva? 

Felicity înmărmuri, privindu-l în ochi cu atenţie, apoi spuse 
atât de încet, încât Curt fu nevoit să-și apropie urechea de gura 
ei, pentru a o auzi: 

— Nu e posibil că mi-ai spus că mă iubeşti... Cred că n-am 
auzit bine... Poţi repeta, te rog? 

— Te iubesc cu fiecare strop al sângelui meu, răspunse el și o 
cuprinse în braţe. N-am dorit nicio altă femeie, în viaţa mea, așa 
cum te-am dorit și te doresc pe tine. 

Curt îi prinse apoi capul și-și lipi buzele de ale ei. 

Felicity continuă să-l privească în ochi, tremurând de dorință 
şi de fericire. Încercă să spună ceva, dar deschise doar buzele, 
fără a fi în stare însă să scoată nici măcar un sunet. Îi răspunse 
apoi sărutărilor lui cu aceeași pasiune și ardoare, plimbându-și 
mâinile flămânde peste spatele lui vânjos. 

Peste câteva momente se retrase, totuși, simţindu-i atitudinea 
mândră de învingător: 

— Cum... poţi să spui că mă iubeşti când timp de șapte luni 
nu te-ai interesat de mine? M-ai părăsit pentru șapte luni, fără 
niciun cuvânt. 

— Nu uita că mi-ai spus, deși indirect, că-l iubeşti pe Colston. 

— Dacă aș fi intentat acţiunea de divorţ? Ai fi fost de acord? 

— Nu, pentru numele lui Dumnezeu, sigur că n-aș fi fost de 
acord. Eşti soţia mea și asta vei fi pentru totdeauna. Mă voi duce 
încă o dată la Paris pentru a rezolva niște lucruri urgente, apoi mă 
voi întoarce... Ai înţeles? 

Felicity părea să nu înţeleagă... 

— Vrei să spui că vei pleca, acum? Abia ai sosit. Nu poți pleca 
atât de repede... Te-ai întors după şapte luni doar ca să... pleci 
din nou? Ca cineva care a venit doar să cumpere ceva de care 
şi-a adus aminte că-i lipseşte? Cum naiba poți avea inima asta? 

Felicity simti că se sufocă... 

— Bine, continuă ea, ducându-și mâna la piept. Pleacă... 
Du-te din nou la Nora Staffordly... Nu mai am nevoie de tine. Să 
nu te mai întorci niciodată! spuse ea, cu lacrimile curgându-i în 
neștire pe obraji. 

Curt îi sărută cu dulceaţă buzele și Felicity simţi din nou 
dorinţa sfredelindu-i trupul, dar era hotărâtă să reziste. De astă 
dată, dacă va pleca, nu va mai fi de acord să-l vadă niciodată. 
Împreună sau despărțiți pentru totdeauna. Orice altă posibilitate 
era exclusă. 

— Prostuţa mea, nu mă întorc la nicio Noră Staffordly, am 
lucrat la Paris ca avocat în Curtea franceză. Într-o săptămână, 
însă, termin ce am început acolo și mă pot întoarce liniștit acasă, 
răspunse el, sărutându-i lacrimile, după care își privi ceasul. 

— Trebuie să plec, adăugă Curt. Am o conferință la Londra. Nu 
vrei să mergi cu mine? 

Felicity se gândi cât de mult i-ar fi plăcut să-i arate băieţelul, 
să i-l dea în braţe și să-i vadă privirile mândre de tată, dar își dădu 
seama că era prea grăbit să se întoarcă la munca lui, așa că îi 
spuse doar atât: 

— Te voi aștepta aici. Te iubesc atât de mult, încât nu vreau să 
te impart nici măcar cu munca ta. E chiar atât de rău, asta? întrebă 
ea, cu ochii plini de iubire. 

În zâmbetul lui apăru o tandrete atât de mare și de specială, 
ca și cum ar fi fost o cu totul altă persoană. Îi luă apoi mâinile și 
i le sărută cu căldură. 

Despărțirea lor părea că îl sensibilizase foarte mult şi pe el. 
Părea să fi învățat și el că dragostea e cel mai important lucru din 
lume. 

— Vrei să vin să stau aici, cu tine, la Norton Towers? întrebă el, 
cu duioșie în glas. 

— Da, şi vei vedea de ce vreau asta când te vei întoarce. 
— Bine, răspunse el. Săptămâna asta, în care voi sta departe de 
tine, va fi cea mai lungă din viața mea. 


Kk 


Zece zile mai târziu, Curt ateriză pe aeroportul din Londra, 
după care, în cea mai mare viteză, se îndreptă spre Norton 
Towers, conducându-și mașina cu un zâmbet plin de bucurie și 
de nerăbdare. 

Anna îl aștepta în hol, răspunzând imediat privirii sale 
întrebătoare: 

— La etaj, a doua ușă pe dreapta, spuse ea, cu lacrimi de 
bucurie în ochi. 

Curt urcă scările din două-n două şi deschise ușa fără să mai 
bată. 

Camera în care intră era scăldată în soare, cu pereţii albi ca 
neaua și cu draperii de nailon. 

Dar nu asta îl făcu să se oprească încremenit locului, ci modul 
în care-i surâse copilașul din braţele lui Felicity, care scoase un 
suspin de surpriză și de ușurare în momentul în care-l văzu. Un 
tablou la care Curt visase toată viaţa. 

— Curt! spuse ea, bucuroasă, vino și salută-ţi fiul... Nu-i așa că 
e o splendoare de băiat? 

Mişcându-se cu greu, din cauza șocului, Curt se apropie și se 
uită cu ochii aproape ieşiţi din orbite la copilașul din braţele 
soţiei lui. 

— Da, e minunat... Dar... de ce nu mi-ai spus că avem un 
copil? o întrebă el și o sărută peste toată faţa, cu o căldură 
infinită. Ar trebui să te pedepsesc pentru asta, dar te iert, pentru 
că e un cadou mult prea minunat. Am și eu un cadou pentru tine, 
la fel de important... 

— Arogantule! îi spuse ea, zâmbind. Cred că am fost nebună că 
m-am îndrăgostit așa de tine, râse ea cu afecțiune. 

— Eşti o nebună delicioasă, scumpa mea, o sărută el din nou. 
Şi foarte, foarte frumoasă. Maternitatea te-a făcut şi mai adorabilă. 
Ştii ce-mi doresc cel mai mult pe lume? Aș vrea să fiu cu tine 
pentru totdeauna de acum încolo... Să dormim împreună, să 
facem dragoste, să stăm cu copiii noștri, să râdem și să trăim 
fericiţi. Dar mai întâi vreau să știu de ce ai fost supărată pe mine 
și de ce mi-ai spus că regreţi că nu te-ai căsătorit cu David 
Colston. Știu că te-am neglijat în perioada în care am stat la Paris 
dar crede-mă că m-a costat foarte mult acest lucru. Abia când 
ne-am despărțit am realizat cu adevărat ce mult însemni pentru 
mine. După moartea tatălui meu, tot ce m-a interesat a fost să 
studiez, să muncesc și să devin cunoscut pentru rezultatele 
muncii mele și astfel să fac ca numele de Moreau să fie din nou 
respectat. După ce te-am întâlnit, m-am schimbat total. Ai adus în 
viaţa mea dragostea şi tandreţea și m-ai făcut să mă simt o fiinţă 
umană completă, nu doar un robot programat doar să 

muncească şi iar să muncească. Nu voi uita niciodată cât de 
îndurerat am fost când mi-ai spus despre Colston. Eram în stare, 
în acel moment, să-l omor cu mâinile mele, dacă l-aș fi întâlnit. La 
fel m-am simțit și când am citit anunţul despre logodna lui cu o 
altă fată... Aș fi vrut să-l rănesc, așa cum îmi închipuiam că te-a 
rănit el pe tine. 

Și, pentru că avocatul făcu o pauză, în care o privi cu 
nesfârșită tandrete, Felicity consideră că era un moment potrivit 
să-i vorbească despre Nora. 

— Am fost îngrozitor de geloasă, iubitule, i se confesă ea. Am 
crezut, într-adevăr, că între voi era ceva ce a început cu foarte 
mult timp în urmă. 

— Şi încă mai crezi asta, nu-i așa? 

Felicity ezită un moment, apoi răspunse: 

— Nu, nu, nu mai cred asta, răspunse Felicity hotărâtă să nu se 
mai gândească la ceea ce a fost și să se bucure de întoarcerea lui. 

— Aș putea să-mi aduc valiza înăuntru? Am acolo ceva pentru 
tine. 

Felicity îl așeză pe băieţel în pătuţ și apoi se duse cu soțul ei 
în dormitor, unde ceruse să fie adus bagajul lui Curt. 

După ce acesta primi valiza, o deschise încet și scoase de 
acolo un pachet. 

— E pentru tine, iubito... 

Felicity deschise pachetul și scoase de acolo un album din 
piele albă, pe care era scris cu litere aurii: „Copilul nostru”... 

Felicity se uită spre Curt plină de uimire, dar el îi făcu semn 

să-l deschidă. 

Între paginile albumului, Felicity găsi o scrisoare, pe care o 
despături imediat și începu s-o citească foarte atent: 

„Mulţumesc că i-ai permis soțului tău să fie lângă mine când 
am avut atâta nevoie de el. Aș vrea să păstrezi acest album și să-l 
foloseşti pentru fotografiile copilului vostru, atunci când veţi 
avea unul. Iniţial mi-a aparţinut, dar eu mi-am pierdut 
copilul. ..Și pe tatăl lui... Când vei primi acest album, voi fi cu 
bărbatul pe care-l iubesc, așa cum tu vei fi cu bărbatul pe care-l 
iubești. Aș vrea să știi că soţul tău a fost îngrozitor de nefericit 
departe de tine. Te rog să mă ierti pentru tot disconfortul pe care 
l-am produs în viaţa ta și a familiei tale. Am fost foarte apropiată 
de Blain dar Raoul a fost singurul bărbat pe care l-am iubit în 
viața mea. Fii fericită. Nora Staffordly." 

Felicity citi ultimele rânduri cu ochii plini de lacrimi. Curt îi 
luă apoi din mână albumul și o cuprinse în brațe. 

— Nora a murit cu două zile în urmă, în Suedia. Albumul a fost 
trimis la clubul meu din Paris. L-am primit ieri. 

— Oh, Curt! spuse Felicity și se aruncă la pieptul lui. 


KKK 


După ce făcură baie băiețelului și-l puseră în patul lui, Curt și 
Felicity cinară împreună cu colonelul. 

Acesta era atât de fericit când află că fiica și soţul ei vor locui 
cu el o vreme, încât păru că întinerise brusc cu câţiva ani. 

Curt era mai plin de viaţă ca niciodată iar Felicity era atât de 
frumoasă cum numai o femeie fericită poate fi. 

După cină, Curt îi sugeră să facă o mică plimbare prin grădină, 
înainte de a merge la culcare. 

O briză slabă de aer aducea dinspre câmpuri un miros suav de 
iarbă proaspătă. 

Se așezară pe un trunchi de copac de lângă rondul de 
trandafiri înfloriţi. 

— Nu vreau să păstrezi darul de la Nora... Urăsc gândul că 
te-ai întristat, primindu-l. 

— Oh, Curt, nu-i adevărat... Îmi place foarte mult, de-aceea 
am plâns, încercă Felicity să-l convingă. 

— Bine. Atunci să vorbim despre el. Putem? 

— Da... 

— Nu ţi-am vorbit niciodată despre fratele meu, Raoul. Mă 
bătea gândul s-o fac cândva, dar îţi voi spune câteva lucruri acum. 
După moartea fratelui meu, Nora, ca logodnică a lui, a devenit 
într-un fel responsabilitatea mea. Am vrut să mă căsătoresc cu ea, 
dar m-a refuzat și s-a căsătorit cu Staffordly. Ar fi putut fi fericită 
cu el, dacă acesta ar fi fost puţin mai înțelegător. 

După ce i-a murit și copilul, Nora a început să umble cu alți 
bărbaţi, toți cu tipologia lui Raoul, ca și cum ar fi căutat în toți 
aceşti oameni imaginea bărbatului pe care-l iubise atât de mult. 
Cu puţin timp înainte ca soţul ei să fie descoperit mort, Nora 

aflase că are cancer. Îngrozită de durerile pe care urma să le aibă, 
își prepară o otravă pe care o puse într-un pahar cu alcool, pe 
care însă l-a lăsat pe masă pentru a se duce să vorbească la 
telefon. 

Soțul ei se întorsese între timp de la club și, văzând paharul 
cu alcool, îl bău pe nerăsuflate. Ultimele luni, Nora le-a petrecut 
într-o clinică din Suedia. 

— Oh, oh ce tragedie, spuse Felicity, mulțumită totuși că soţul 
ei nu avusese niciodată o legătură intimă cu Nora. 

Astfel, Felicity și Curt rămaseră multă vreme pe buturuga 
dintre trandafiri, vorbind despre viitorul lor împreună. 

— Apropo de Cherry Trees, spuse Curt, într-un târziu... Vrei 
să ne mai întoarcem acolo? I-am transmis lui Henri să mă caute 
aici... Dar numai tu hotărăști, iubito, deși presupun că tatăl tău 
nu se va mai putea obişnui fără tine, acum că ai venit din nou aici. 

Nora începu să plângă: 

— Iubitule, ce bine că vrei să rămânem aici... Casa va fi oricum 
a noastră într-o bună zi și tata e acum atât de singur... 

Curt își lipi obrazul de părul ei, în timp ce Felicity clipi fericită 
peste trandafirii înfloriţi. .. 

Avea acum tot ce-și dorise vreodată... Casa pe care o adora, 
un bărbat pe care-l iubea, un copil care era viaţa ei... Și tatăl ei 
nu va mai fi singur ... 

Felicity se întoarse cu gratitudine spre Curt... Îi mângâie cu 
drag fiecare linie a feţei. 

Deodată, într-unul dintre copacii din apropiere se făcu auzit 

un fâlfâit foarte ciudat... 

— Ce-a fost asta? întrebă Felicity, îngrijorată. 

— Probabil o mică pasăre care vroia să ne spună că e timpul să 
mergem în pat. 

Buzele lui se întâlniră, apoi cu ale ei, într-un sărut lung și 
pasional. 

— Haide!... Să mergem, spuse el... 


Sfârşit 


